
CUVINT ÎNAINTE 


Există în istoria poporului român perioade- 
cheie, epoci prin excelenţă, care prin oameni şi 
faptele lor, prin fenomene şi personalităţi de- 
finesc acel trecut istoric, îndepărtat sau apro- 
piat de noi, cei de azi. Un trecut căruia Nicolae 
Iorga îi evidenția valenţele — „ni este scump, 
ori de-a fost bun, ori de-a fost rău, ori de 
cuprinde în el mari nenorociri, ori de vădește 
şi cîte o clipă de fericire“. Șase veacuri ne 
despart de o importantă epocă — aceea în 
centrul căreia s-a aflat personalitatea lui Mir- 
cea cel Bătrîn, voievodul ării Românești 
(1386—1418). 

Coincidența a făcut ca Mircea voievod să 
preia frînele puterii odată cu primul său aliat 
— Vladislav II Jagello, regele Poloniei și cneaz 
al Lituaniei ; în 1387 apare pe scenă acela cu 
care domnul din Argeș își va împleti, de ase- 
menea, politica — regele Sigismund de Luxem- 
burg al Ungariei. Era vremea cînd partea de 
sud-est a continentului vedea înaintarea impe- 
tuoasă a activului sultan turc Murad I; după 
dispariția acestuia, în 1389, cucerirea otomană 
va continua prin faimosul său fiu, Baiazid I 
Ildîrîm (Fulgerul), care va îngrozi realmente lu- 
mea epocii, căci în timpul lui cea mai mare 

parte din Peninsula Balcanică îi era deja sü- 
pusă. „Cumplita furtună“ — cum o definea 
istoricul Dimitrie Onciul — se apropiase de ho- 
tarul dunărean al Ţării Românești și ameninţa 
către vest si nord Ungaria. Dar, aşa cum arăta 
același istoric, veni atunci la tron, „să fină fri- 
nele statului și să hotărască soarta țării sale“, 
Mircea cel Bătrîn, cel care va înscrie pagini de 
glorie nepieritoare în cartea de vitejie a nea- 
mului românesc. 

Diplomat iscusit, într-o vreme cînd relaţiile 
internaţionale dintre state se modificau cu ra- 
piditate, Mircea cel Bătrîn a căutat permanent 
să tragă foloase, să identifice cumpăna echi- 
librului dintre marile puteri ale vremii şi 
— țară mică — să nu permită înghiţirea stă- 
pînirii lui de către vecini. A tratat totuși, chiar 
strîmtorat fiind, pe picior de egalitate cu regii 
Sigismund de Luxemburg şi Vladislav II Ja- 
gello, dar în lupta antiotomană el s-a aflat sin- 
gur, căutînd să facă faţă uriaşei puteri oto- 
mane. Oştean neînfricat şi strateg iscusit, a 
luptat cu toate mijloacele de care dispunea 
pentru independența ţării sale. Ţelul întregii 
lui domnii a fost să apere Ţara Românească, 
să asigure existenţa de-sine-stătătoare a statu- 
lui feudal pe care îl conducea. Mircea cel Bă- 
trîn ocupă astfel un loc de seamă în galeria 
voievozilor care au consfințit pe cîmpul de luptă 
libertatea pămîntului românesc. Așa cum sub- 
linia tovarășul Nicolae Ceauşescu, „În Cartea 
de aur a țării au rămas nemuritori marii con- 
ducători de oști ca Mircea cel Bătrîn, Vlad Ţe- 
peş, loan de Hunedoara, loan Vodă cel Viteaz, 

Ștefan cel Mare, Petru Rareș, Mihai Viteazul 
şi atiția alţii“. 

Domnia lui Mircea cel Bătrîn a fost una din- 
tre cele mai rodnice pe tărimul vieţii de stat 
propriu-zise ; structurile statului se întăresc 
atunci, graţie măsurilor luate de voievodul ro- 
mân, inclusiv pe plan instituțional (şi cores- 
punzător unor cerinţe obiective), în viaţa eco- 
nomică, socială, în administraţie și în organi- 
zarea militară. Aşezămintele statornicite de el, 
îndeosebi în viața economică (cu implicaţii însă 
în celelate sfere de activitate) au fost o cheză- 
şie de bună orînduială și de lucru gospodă- 
resc şi bine gîndit, căci au fost respectate în- 
tocmai timp de generaţii întregi după moartea 
voievodului : „ca să le fie lor după vechiul 
aşezământ, cum a fost şi în zilele de mai înainte, 
încă din vremea marelui Mircea voievod“ — așa 
poruncea în 1476 Vlad Țepeș, cu referire la ne- 
gustorii braşoveni. 

Mircea cel Bătrin, mai mult decît înaintaşii 
săi (s-ar putea să ne înşelăm, căci ne lipsesc 
izvoarele), a consolidat alianța cu ţara frățească 
vecină, Moldova, contribuind în mare măsură la 
sudarea unității întregii suflări românești de la 
începutul veacului al XV-lea (spre Transilvania 
era direct angajat, prin posesiunile de peste 
munţi). În sfîrșit, alt merit istoric: Mircea cel 
Bătrîn este acela care a desăvirșit unitatea în- 
săși a Ţării Românești, prin alipirea Dobragei 
la trupul țării. + Se 

Ce-i drept, domnia îndelungată a voievodului 
a fost marcată şi de apăsătoare umbriri; una 
din ele i-a îritrerupt chiar guvernarea, timp de 

doi ani. În plus, sistemul de alianţe în care fu- 
sese angrenat voievodul nu a funcţionat tot- 
deauna, datorită desigur şi politicii hegemoniste 
de care dădeau dovadă regii amintiţi (împreju- 
rările perfectării tratatului de la Lublau, din 
1412, sînt edificatoare în acest sens). 

Toate aceste probleme — și altele, fundamen- 
tale și de amănunt — au fost înfățișate în ve- 
chea noastră istoriografie și mai ales în binecu- 
noscuta monografie dedicată lui Mircea cel Bă- 
trin de către istoricul medievist Petre P. Pa- 
naitescu (de fapt, o sinteză asupra primului 
veac de la întemeierea Țării Românești, operă 
de referință). Multe din faptele stabilite în lu- 


crarea apărută în 1944 se regăsesc deci — fi- 
resc — în cartea de faţă, în parte și fondul 
interpretativ. 


Totuşi, este evidentă constatarea că volumul 
cunoștințelor noastre a sporit considerabil în 
special în ultimele două decenii — s-au ivit 
noutăţi în materie de izvoare (dealtfel, majori- 
tatea actelor interne provenind de la Mircea 
cel Bătrîn au fost reașezate cronologic, con- 
tribuind la aceasta, cu autoritatea-i recunos- 
cută, însuși P. P. Panaitescu), a crescut pon- 
derea investigaţiilor arheologice, iar modul de 
tratare și de interpretare a materialului docu- 
mentar este — de prisos să stăruim — altul. 
Numeroase studii au îmbogăţit istoriografia ro- 
mânească actuală, așa încît și imaginea pe care 
o avem astăzi despre epoca lui Mircea cel Bă- 
trin a căpătat contururi mai clare, iar în multe 
privințe concluziile de substanță prezintă va- 
lențe înnoitoare. Printre acestea, cum vom ve- 

dea, și aceea că voievodul nu a murit ca supus 
al otomanilor. Bibliografia din finalul acestei 
scrieri, chiar selectivă, are tocmai menirea de 
a sugera efortul de cercetare din ultimele de- 
cenii. 

lată de ce am considerat necesar să înfăți- 
șăm cititorilor — specialiști și marelui pu- 
blic epoca şi personalitatea lui Mircea cel 
Bătrin în cadrul colecției „Domnitori și voie- 
vozi“. Mulţumim cu căldură colegilor istorici 
care, cu competență, ne-au dat posibilitatea să 
îmbunătăţim atît conţinutul informativ, cît şi 
forma celor cuprinse în această lucrare — col. 
Gh. Romanescu, dr. N. Stoicescu, S. Iosipescu, 
V. Eskenasy ş.a. 


AUTORUL 
August 1980 


MIRCEA CEL BĂTRIN. 
ORIGINEA ȘI FAMILIA LUI 


Așezată între hotare naturale statornice 
— Munţii Carpaţi la nord și vest, Dunărea la 
sud (după 1388 şi Marea Neagră, la est), în 
sfîrşit Milcovul și gura Siretului, la nord-est — 
ŢARA ROMÂNEASCĂ (Ungrovlahia, Terra 
TrănsălBină sau Walachia, cum îi apare denu- 
mirea în izvoarele vremii) se constituise ca stat 
iar primii ei voievozi se trag din Tihomir (el 
însuși fiind probabil fiul lui Seneslau, amintit 
la 1241—1247). Înaintașii aceluia despre care 
ne vom ocupa în această carte se străduiseră 
să organizeze şi să consolideze noul stat apă- 
rut la nord de Dunăre. „Au început a-și tocmi 
și a-şi îndrepta ţara, cu judecătorii (cu boierii) 
și cu altele ce era de folosul domniei şi a ţă- 
rii“ — astfel scria în veacul al XVII-lea au- 
torul unei variante a Letopiseţului muntenesc, 
cu referire însă la faptele miticului Radu Ne- 
gru. Toţi fuseseră şi luptători, mînuind 
cu dibăcie atît mijloacele diplomaţiei active, 
cît mai ales armele, cucerind pe cîmpul de 
luptă, începînd cu Basarab I (cca. 1310—1352), 
libertatea “Țării Româneşti, existența ei de- 
sine-stătătoare. În acest fel, prin structurile 
sale comparabile cu cele ale vecinilor, statul 

feudal de la sud de Carpaţi se impusese în 
constelația politică din sud-estul Europei în 
anii 60—70 ai veacului XIV. Un salt calitativ 
se petrece însă odată cu domnia lui Mircea cel 
Bătrîn, iar pentru a-i înțelege conţinutul, di- 
recţiile și limitele, din unghiul orînduirii feu- 
dale, se impune să stăruim asupra componen- 
telor vieţii din timpul său, nu înainte însă de 
a lămuri problemele ce privesc originea voie- 
vodului şi familia sa. 

Mircea, supranumit mai tîrziu „cel Bătrin“, 
spre”ă-l deosebi de omonimii din veacul al 
XV-lea (un pretendent Mircea la 1442, un altul 
la 1481) şi din cel de-al XVI-lea (Mircea, dom- 
nitor între 1509 şi 1510 şi mai ales Mircea 
Ciobanul, 1545—1552; 1553—1554; 1558— 
1559), s-a urcat pe tronul Țării Româneşti pro- 
pabil la 23 septembrie 1386 sau nu mult după 
această dată. Într-adevăr, potrivit Cronicii ano- 
nime bulgare (tradusă la noi, prin 1620, de 
călugărul Mihail Moxa sau Moxalie), se poate 
lua în considerare următoarea însemnare : „Șiș- 
man ţarul bulgar a ucis pe Dan fratele lui Mir- 
cea voievod în anul 6902 (1393), luna septem- 
brie 23“, (Aici anul indicat este evident greșit : 
corect, trebuia menţionat anul 6895 (1386), şti- 
ind că Dan I emite ultimul — şi singurul — 
document cunoscut în 6894 (1385), octombrie 3, 
iar primul act cunoscut de la Mircea cel Bă- 
trîn datează din 6895 (1387), iunie 27). 

Așadar, atît Dan I cît şi Mircea erau fiii lui 
Radu I (1377—cca. 1383). Voievodul Mircea 
face această menţiune în actul amintit (1387) : 
„sfîntrăposatul părinte al domniei mele, Io Ra- 

dul voievod“, „și sfîntrăposatul fratele domniei 
mele, Io Dan voievod“. Dintr-un hrisov de mai 
tîrziu, datat cca. 1391—1392, cunoaștem și nu- 
mele mamei voievodului : „mama domniei mele, 
doamna Calinichia“ (actele menţionate se păs- 
trează în originalele lor slavonești). Se bănu- 
iește, pe bună dreptate, că Dan I şi Mircea cel 
Bătrîn nu erau totuși frați buni după mamă: 
aceea a lui Dan ar fi fost Ana, prima soţie a 
lui Radu I; Calinichia, mama lui Mircea, a 
fost a doua soţie (numele de aspect monastic 
și-l va fi luat după moartea soţului ei). Ori- 
cum, faptul că la tronul Ţării Românești a ur- 
mat după Dan I nu fiul acestuia (viitorul domn 
Dan II, şi abia în 1422), ci Mircea, stă la ori- 
ginea îndirjitelor dispute politice și militare 
care vor marca apoi veacul al XV-lea, lupta 
dintre Dănești şi Drăculeşti (ultimii fiind des- 
cendențţii direcţi ai lui Mircea cel Bătriîn). De 
asemenea, ştim că voievodul a mai avut un 
frate : era un mare boier, stăpînitor de moşii, 
jupan Staico — amintit ca donator pentru cti- 
toria voievodului de la Snagov, în hrisovul da- 
tat 1407—1418. 

Soţia lui Mircea cel Bătrîn s-a numit, pro- 
babil, Maria — Mara doamna stă scris pe pe- 
retele de la schitul Brădet în dreptul figurii ei. 
Este totuşi ciudat că nici un document din 
epocă nu se referă explicit la numele acestei 
doamne, deși se cunosc acte care îi arată cali- 
tatea, aceea de Doamnă a Țării Românești. 
Unul din ele provine de la Sigismund de Lu- 
xemburg (2 februarie 1400), şi se referă la po- 
sesiunile doamnei din Ungaria („credincioasa, 

strălucita doamnă, soţia strălucitului bărbat, 
domnul Mircea, voievodul transalpin“) ; al doi- 
lea este de la Mihail, fiul şi succesorul lui Mir- 
cea (22 iunie 1418), în care diacul de cancela- 
rie şi-a . îngăduit consemnarea: „Am scris la 
Tîrgovişte, în vremea cînd a venit mama dom- 
niei tale, doamna, de la unguri“. Și într-un caz 
şi în celălalt firele conduc către Ungaria, bă- 
nuindu-se deci că soţia voievodului era origi- 
nară din această ţară, că avea moșii lîngă lacul 
Balaton, în scurt că se trăgea totuși dintr-o 
familie de neam german — de Cilly —, venită 
în Ungaria din Carintia. Era cu siguranță de 
credinţă catolică, explicîndu-se astfel aluneca- 
rea peste numele ei în documentele interne și 
mai ales absenţa din tabloul votiv de la Cozia. 
f Mircea cel Bătrîn a avut mai mulți fii, pro- 
i babil şi fiice. Unul a fost Mihail, amintit mai 
sus, asociat la tron (documentele îl amintesc 
de timpuriu, dar nu în originale ; sigur. apare 
în 1409), iar apoi urmaş în scaunul domniei 
(1418—1420). Este reprezentat, alături de tatăl 
său, în pictura murală de la Cozia (cca. 1391) 
şi tot aici e menţionat în inscripția de pe un 
clopot. Ca asociat la domnie, Mihail a rezidat 
probabil în noua reședință voievodală con- 
struită de Mircea cel Bătrin, la Tîrgovişte 
(cca. 1400). Pe ceilalți fii îi cunoaștem din 
vremea cînd se luptau pentru tronul Ţării 
Româneşti şi cînd ei afişau descendența din 
marele voievod, ca adversari ai Dăneştilor, 
respectiv ai lui Dan II (1420—1421; 1421— 
1423; 1426—1434). Aceştia au fost: Radu II 
Prasnaglava (1421; 1423; 1424—1426; 1427 ; 

își dispută domnia cu Dan LI); Alexandru 
Aldea (1431—1436) şi apoi Vlad Dracul (1436— 
1442 ; 1443—1447), tatăl [ui Vlad Ţepeş. Cro- 
nicărul bizantin  Laonic  Chalcocondil mai 
aminteşte de un Vlad, ajuns apoi la curtea 
bizantină din Constantinopol (prin 1410), ace- 
laşi despre care cronicarul Ducas ştia că era 
un militar destoinic în slujba împăratului Ioan 
VIII Paleologul; un alt fiu, nenumit, se afla 
probabil ca ostatic la turci spre sfîrşitul dom- 
niei voievodului. Veleităţile asupra tronului 
părintesc izbucnesc numai după 1420, cînd dis- 
pare de la cîrma țării Mihail, ceea ce dove- 
deşte că Mircea cel Bătrîn a ştiut să-și im- 
pună autoritatea asupra fiilor săi; în marele 
moment de cumpănă, din anul 1394 (după 
bătălia de la Rovine), nimeni din casa voie- 
vodală nu a îndrăznit să pactizeze cu duş- 
manul. 


Î. ŢARA ROMÂNEASCĂ ÎN TIMPUL 
DOMNIEI LUI MIRCEA CEL BĂTRÎN. 
POLITICA INTERNĂ 


1. VIAȚA ECONOMICA ȘI SOCIALĂ 


În cadrul geografic amintit, cu munţi, dea- 
luri şi cîmpii, cu păduri nesfirșite (acelaşi 
Chalcocondil le ştia răspîndite „în toate păr- 
tile“), Țara Românească era bogat înzestrată 
cu avuțţii şi resurse necesare traiului oameni- 
lor și animalelor, valorificate ca atare în 
timpul lui Mircea cel Bătrîn, în cadrul unui 
proces economic specific lumii feudale şi în 
condiţii sociale la fel de specifice. Tipul de 
economie definit și expresia socială a acestuia 
au impus de la sine şi forme corespunzătoare 
de organizare internă a statului feudal. 

Vom începe cu habitatul, în măsură să ne 
lămurească mai bine în ce consta și pe ce se 
sprijinea puterea lui Mircea cel Bătrîn, el 
fiind totodată unul din indicatoarele asupra 
ocupaţiei locuitorilor şi nu mai puţin în ceea 
ce priveşte calitatea vieţii de la sfîrşitul vea- 
cului al XIV-lea și începutul celui următor. 

În epoca amintită, Ţara Românească se ca- 
racteriza îndeosebi prin predominarea satelor, 
a lumii rurale (dealtfel aceasta fiind una din 
laturile comune ale Europei răsăritene). Drept 
urmare şi peisajul habitativ care bătea ime- 
diat în ochii vizitatorului străin era acela al 
satului. În relatarea sa din preajma anului 

1404, dominicanul oañ, ai'hiepiscop de Sulta- 
nieh (în Asia Mică) informa astfel curtea re- 
gelui francez Carol VI de Valois: „Dincolo de 
aceştia (de bulgari, n.N.C), lingă Marea cea 
Mare sau Pontică este Valahia (Volaquia) o 
ţară mare. Are un domn al său, şi deși turcul 
a prins pe mulţi dintre ei și și-i i-a făcut 
tributari, totuși nu a dobiîndit stăpînirea acestei 
ţări [...] Ei nu au oraşe mari, ci sate multe şi 
[multe] animale. Pămîntul [e] mănos, vii sînt 
puţine, sînt ape mari și cîmpii [întinse]“. 

Chiar dacă în unele privințe pasajul de mai 
sus este oarecum confuz (tributari erau atunci 
cei de la sud de Dunăre, supuși realmente tur- 
cilor), sau inexact (vii erau destule în Țara 
Românească), imaginea pe care ne-o înfăţi- 
șează este veridică : în „Volaquia“ se vedeau 
mai ales sate şi în rare locuri oraşe, dintre 
acestea din urmă lipsind cele cu adevărat mari 
şi impunătoare. „Satele dese“ sînt evocate și 
într-o baladă sud-dunăreană privitoare la vo- 
ievodul Dan I, iar Laonic Chalcocondil, ate- 
nianul de fineţe care ştia să compare lucru- 
rile (el şi-a compus opera istorică pe pămînt 
italic, alungat acolo de cucerirea turcească), 
consemna despre români în general: „Este 
acest neam, dacii [românii], viteaz în ale răz- 
boiului [...]; locuieşte prin sate şi este aplecat 
spre o viață mai mult păstorească“. 

Erau sate care acopereau întregul teritoriu 
al Țării Românești, îndeosebi de-a lungul ape- 
lor curgătoare şi stătătoare — sate mari și 
mici, cum arată adesea documentele. Astfel, 
Mircea voievod întărea Coziei „două sate mici 

(seițe)“, Bogdăneștii şi Luncianii pe Olt, exis- 
tente şi azi, iar în legătură cu un sat nou în- 
fiinţat (o slobozie), Cărărenii de la gura Ialo- 
miţei, al aceleiaşi mănăstiri, se spune în alt 
document : „oricine ar dori să meargă în sa- 
tul mănăstirii, din satele boierești mari şi 
mici, să fie slobod de orice dăjdii“. Fireşte, 
mărimea satelor se raporta nu atît la pămîn- 
tul ce le aparţinea, de fapt sau teoretic, cît 
mai ales la numărul gospodăriilor și al oame- 
nilor ce alcătuiau un sat. Posedăm în această 
privință indicaţii destul de vagi și ele provin 
mai cu seamă din investigaţiile arheologice 
(deși mai tirziu ne parvin ştiri şi din sursele 
scrise). Un sat mic cuprindea cîteva gospodării 
— 5—10 —, iar unul mare putea atinge şi 
chiar depăşi cifra de 20 gospodării (cazul așe- 
zării rurale de la Coconi-Călăraşi). Media pe 
țară, după estimări cît se poate de aproxima- 
tive, era de maximum 15—20 gospodării al- 
cătuitoare. 

Ne interesează desigur și numărul satelor 
existente în vremea lui Mircea cel Bătrîn. De 
data aceasta analiza cantitativă se bazează cu 
precădere pe izvoarele scrise, dar cifra obţi- 
nută este pur orientativă căci abia circa 70 de 
sate sînt menţionate în domnia lui. De fapt, 
trebuie să fim precauți în materie de cunoş- 
tințe arhivalice : cele 70 de sate menționate 
în documente (sate existente şi azi sau dispă- 
rute în decursul vremii) erau aproape în to- 
talitate sate aservite, dependente de mănăstiri 
și boieri. De asemenea, nu trebuie scăpat din 
vedere că în epoca lui Mircea cel Bătrîn exis- 

tau încă, dâinuind din vechime, numeroase 
sate libere, care nu au intrat în circuitul emi- 
siunilor de acte decît mai tîrziu, cînd au fost 
aservite la rindul lor (şi nu toate) stăpinito- 
rilor feudali — ofensivă înregistrabilă docu- 
mentar mai ales în veacurile XVI—XVII. În 
sfîrşit, despre existența unor alte aşezări ru- 
rale, neconsemnate de izvoarele scrise, depun 
mărturie datele arheologiei (Coconi, Frumoa- 
sa-Teleorman, Verbicioara-Dolj și multe altele, 
peste 50 de sate). Așa încît, în funcţie de cele 
de mai sus, ne putem pronunţa cu prudenţa 
necesară : numărul total al satelor din Țara 
Românească de la sfîrşitul veacului al XIV-lea 
şi începutul celui de al XV-lea putea fi de 
aproximativ 2000, în orice caz mai mic decit 
s-a stabilit, de pildă, pentru Transilvania, care 
număra atunci aproape 4000 de așezări (inclu- 
siv tîrguri și orașe). 

Cît priveşte tîrgurile şi oraşele din Țara 
Românească, este incontestabil că numărul 
acestora era neînsemnat de mic în comparaţie 
cu acela al satelor. Dealtfel, este semnificativ 
că în timpul lui Mircea cel Bătrîn se face nu- 
mai de două ori menţiunea expresă despre ca- 
litatea de oraș (oras) a unor așezări : în 1389, 
„oraşul domniei mele numit Rimnic[ul Vilcii]“ 
şi în 1417—1418, cînd Mihail voievod se re- 
feră la „cîte se află în oraşul domniei mele 
Tîrgovişte“. Totuşi, mai știm că în „circulara“ 
lui Dan II (1431) către tîrguri şi vămi erau 
nominalizate şi alte așezări cu viaţă de aspect 
urban — în ordinea înfățișată de document : 
Rucăr (vamă desigur), Cimpulung, Argeş, Tir- 

goviște, 'Tirgşor, Săcuiani (Vălenii de Munte ?), 
Gherghița, Brăila, Buzău, Floci. De asemenea, 
în a doua parte a veacului al XIV-lea se vor 
dezvolta, din aşezări rurale, numeroase alte 
tirguri, precum Slatina, Tirgul Jiului, Tîrgul 
Gilortului, Craiova, Corabia, București ş.a. Se 
cuvine să mai consemnăm faptul că fenomenul 
se petrecea văzînd cu ochii, în vremea voie- 
vodului, căci Tirgşorul (un „tîrg mic“) era 
proaspăt închegat atunci, fiind numit în ac- 
tele latinești şi Novum Forum (Tirgul Nou), 
în 1413 (mai tirziu, în 1424, era menţionat: 
Trazsor videlicet in Novo Foro). 

Viața economică. Sugerate deja de natura 
habitatului, producţia și în general viaţa eco- 
nomică depindeau de cele ce se petreceau la 
sate, fiind vorba aşadar de preeminenţa eco- 
nomiei agrar-pastorale. Şi într-adevăr, izvoa- 
rele vremii ne arată că Țara Românească era 
înainte de toate producătoare şi exportatoare 
de diverse bunuri obţinute din agricultură şi 
creşterea animalelor, ceea ce mai vădește că 
existau prisoase ce luau drumul comerțului 
extern. 

Agricultura consta din cultura plantelor ce- 
realiere (grîu, orz, ovăz, mei şi secară), ca sub- 
ramuri fiind răspîndite pomicultura, viticul- 
tura şi legumicultura. Documente din timpul 
lui Mircea cel Bătrîn evidenţiază uneori dis- 
ponibilităţile cămarei domnești în materie de 
provizii şi venituri din agricultură, căci amin- 
tese de daniile anuale de grine în folosul unor 
mănăstiri. Astfel, ca şi voievodul Dan I, el 
renunţă la cele 400 de găleți de grîu din Jaleş 

judeţ de munte, de reţinut), întărindu-le Tis- 
manei și Vodiţei, iar Coziei îi dăruieşte la 
început 220 de găleți şi apoi 300 de găleți de 
grîu. Nu cunoaştem capacitatea acestor găleți 
(sau cîble, din lat. cubulus), dar ele nu erau 
obișnuite. Dacă admitem că o găleată echivala 
cel puţin cu un obroc mic (termenul. obroc e 
folosit în sens de danie la 1388), care măsura 
22 ocale (respectiv 37,356 1), înseamnă că mă- 
năstirile din vest beneficiau de un ajutor în 
grine de circa 15 tone, iar Cozia de circa 
8—11 tone, cantităţi apreciabile (în 1409, mă- 
năstirea Strugalea. situată într-o zonă mai fer- 
tilă — zona I de azi — beneficia de o danie 
de numai 15 găleți anual!). 

Aceleaşi documente amintesc de locuri cul- 
tivate — ogoare —, precum şi de mori (mori 
de apă desigur, cu iazurile şi vadurile lor), atit 
la sate, cit şi la oraşe (numai într-un singur 
document, apropiat de domnia voievodului, 
acela din 19 mai 1421, se menţionează 12 mori 
ale Coziei). 

De asemenea, pe suprafeţe însemnate creş- 
teau livezi — de nuci, meri, pruni, peri etc. 
„Vodița mare, pe amîndouă părţile cu nucii 
şi livezile“ — se spune în hrisovul cozian din 
1387 ; însuși locul pe care s-a clădit mănăsti- 
rea Cozia se chema mai înainte „Nucet“. Și 
viţa de vie, desigur, era răspîndită — creştea 
pretutindeni soiul autohton, cunoscut încă de 
la daci : o ocină de pe Argeş era întărită Co- 
ziei (1388) „cum şi cu vii“, alta era în hotarul 
lui Stance Vranin „şi o vie pe aceeași parte 
în patru locuri“; buţile de vin sînt adesea 


20 


thenționate (inclusiv în comerţul extern), iar 
vinăricerii, ca slujbașşi domnești, sint printre 
cei mai obişnuiţi în documente. 

Totodată, munţii şi plaiurile alpine acoperite 
cu păşuni şi finețe, luncile și pădurile asigu- 
rau hrana necesară creşterii animalelor de tot 
soiul : cai, bovine, oi și capre, porci (pădurile 
ofereau firul, de unde și denumirea unor sate 
din epocă : Jirov, Jirovel), iar acestea asigu- 
rau la rîndul lor hrana oamenilor, transportul, 
lina, pieile pentru îmbrăcăminte şi încălță- 
minte, constituind totodată articole de export. 
Ponderea acestora în venitul fiscal al domniei 
era însemnată, căci scutirile le menţionează pe 
primele locuri, înaintea celor propriu-zis agri- 
cole. Zonele de păscut erau protejate, așa cum 
se proceda în 1406 în favoarea Tismanei,. 

În economia vremii un loc important îl 
aveau și alte activităţi care asigurau hrană şi 
produse : albinăritul, pescuitul şi vinătoarea 
(a vîna însemna atunci și a pescui). Mierea și 
ceara de albine erau căutate, fiind deci arti- 
cole scumpe (la export vama era substanţială), 
căci ele depindeau în mai mare măsură de 
destoinicia omului : „miere şi ceară pe mă- 
sură, cît va aduce anul“ se arăta în hrisovul 
lui Mircea voievod pentru Tismana și Vodița 
(1387), sau în cel pentru Cozia, din 1388. Ceva 
mai tîrziu, cca. 1392, domnul le întărea celor 
de la Cozia : „în judeţul Vilcea pe fiecare an 
să-și adune înșiși călugării albinăritul şi să 
le fie mierea pentru nevoia mănăstirii, iar 
ceara să fie pentru biserică“. Pescuitul se prac- 
tica în toate apele — rîuri, bălți și iazuri (eleș- 

teie), gîrle, dar mai ales la Dunăre, unde in- 
teresele majore erau ale domniei şi marilor 
stăpînitori feudali, respectiv ale mănăstirilor 
principale din ţară. Satul Pulcovţi, al mănăs- 
tirii Strugalea, era obligat: „cum este legea, 
3 zile să pescuiască domniei morunii“, firește 
în apele Dunării. Dealtfel, se mai poate ob- 
serva că tot ceea ce ţinea de pescuit — vi- 
nare, prelucrare, transport și vînzare — era 
strict reglementat, dovadă clauzele şi referi- 
rile speciale din privilegiile comerciale ex- 
terne, precum și poruncile aplicabile pe plan 
intern. Cît priveşte vînătoarea propriu-zisă, ca 
activitate economică, ea asigura îndeosebi hra- 
nă, piei scumpe şi materie primă pentru acti- 
vităţi casnice şi meșteșugărești (unelte din os 
şi corn, podoabe, plăsele de cuţit etc.). Se vi- 
nau tot felul de animale sălbatice, inclusiv 
lupul, mistrețul şi căprioara. În 1428, Dan II 
poruncea vameșilor din Prahova cu privire la 
negoţul braşovenilor : „să le luați vamă ca la 
Rucăr [...] 1 ducat şi pielea de fiară [...] și ji- 
vinele : vulpea, jderul, veverița, rişii şi pisi- 
cile, din 30, 1“ (adică din 30 de piei se lua 
una ca vamă). În legătură cu vînatul şi pes- 
cuitul, existau zone prohibitive — așa-zisele 
loviști sau braniști — unde se pătrundea nu- 
mai cu încuviințarea stăpînului (domn sau 
boier). 

Existau și alte ramuri economice în Țara 
Românească — mineritul și meșteşugurile, ra- 
muri productive, care măreau avuţia ţării şi 
contau în veniturile fiscale ale domniei. Ex- 
ploatarea sării continua din vechime, în Ocna 

Mare din Vilcea, iar ca noutate se remarcă 
în vremea lui Mircea cel Bătrîn deschiderea 
minei de aramă în judeţul Jaleșului, la Bra- 
tilov (lîngă Baia de Aramă de azi) : acolo, încă 
la începutul domniei voievodului, au luat fi- 
ință instalaţiile — roțile — mînuite de un sas 
transilvănean ; în hrisovul datat 1391—1392, 
pentru Tismana, se arată: „Și încă a dăruit 
domnia mea [...] şi venitul care este al dom- 
niei mele de la roţile (kola) lui Ciop Hanoş, 
care le-a făcut de curînd la Bratilov“ (roţile 
realizau, pe malul Brebenei, forța hidraulică 
necesară instalaţiei de prelucrare a minereu- 
lui de cupru). Curînd (cca. 1392), aceeaşi mă- 
năstire obținea şi „zeciuiala de aramă“ de la 
Bratilov. Dacă începuse cumva și exploatarea 
minereului de fier din zona Gilortului de sus 
— la Banea (Baia de Fier) — nu putem şti 
(prima menţiune a așezării de aici datează din 
anul 1470), dar este sigur faptul că fierul, ca 
materie primă, se producea în cantităţi neîn- 
destulătoare în Ţara Românească şi de aceea 
se importa, în special prin intermediul saşilor 
din Brașov. 

Un rol de seamă l-au avut meșteșugurile, atît 
la nivelul economiei casnice (prelucrarea lem- 
nului, osului, împletituri, tors şi ţesut), cît şi 
la nivelul celor specializate (olărit, prelucra- 
rea metalelor, a pietrei etc.). Se produceau tot 
felul de obiecte de uz casnic, apoi unelte (pen- 
tru agricultură, pescuit și alte activităţi), arme, 
obiecte de podoabă şi altele necesare locuitori- 
Jor din sate, tîrguri şi oraşe, inclusiv clasei 

dominante feudale.! Descoperirile arheologice 
ilustrează pregnant înflorirea diferitelor ra- 
muri meşteșugăreşti în epoca lui Mircea cel 
Bătrin, iar construcţiile păstrate în picioare 
sau în ruină dovedesc, la rindul lor, conlucra- 
rea meșterilor zidari, dulgheri, fierari, chiar 
olari şi în sfîrşit zugravi. Mulţi dintre aceşti 
meșteri lucrau la sate, dar tendința firească a 
acestora era de a apuca drumul tirgurilor şi 
oraşelor şi de a se stabili acolo, contribuind 
astfel la evoluţia şi transformarea lor în cen- 
tre de pročucție şi de schimb. De la sine în- 
teles, concentrarea meșteșugarilor a avut loc 
mai ales acolo unde domnul își avea reședința, 
şi exemple tipice în acest sens ne oferă orașul 
Tîrgovişte, dezvoltat odată cu domnia lui Mir- 
ceă” cel Bătrin (îi va urma, în scurtă vreme, 
oraşul Bucureşti). 

În sfîrşit, ca efect al creşterii economice, 
comerţul se dezvoltă — şi nu întîmplător este 
tot mai frecvent semnalat în epocă termenul 
de marfa („marha“, care ia origine însemna 
„animale“, iar cu timpul şi „avere“), căci de 
mărfuri aveau nevoie toate straturile socie- 
tăţii. Fireşte, continuau din vechime tîrgurile 
periodice, legate de anumite sărbători de pe 
parcursul anului dar care aveau loc mereu în 
același loc, devenind deci permanente ; în ast- 
fel de tîrguri se practica mai ales schimbul 
de produse : ţăranii îşi dădeau prisoasele din 
gospodăria lor pe produse artizanale, unelte 
ș.a. ; la fel făceau oierii. Se schimbau animale, 
piei, brînză, grine, legume şi fructe — pe ţe- 
sături, peşte, pietre de moară, oale etc. Bine- 


24 


înțeles, nu era exclusă circulația monetară, 
adică schimbul cu ajutorul banilor, dar această 
formă de schimb devine un apanaj al tîrgu- 
lui propriu-zis şi al oraşului, al pieței, formă 
la care participă în principal un intermediar 
— negustorul. 

De menţionat este şi faptul că în comerţul 
intern din Țara Românească (parţial şi în cel 
extern, cum dovedeşte actul lui Sigismund de 
Luxemburg pentru călugării de la Vodița, 
14 iulie 1418) se distinge deja mai clar acea 
ramură itinerantă, adică pornirea la drum cu 
care încărcate cu mărfuri. În documentul da- 
tat cca. 1406 se arată: „să umble carele mä- 
năstirii în țara domniei mele“ (este vorba de 
Cozia), voievodul acordind pentru acestea scu- 
tirea de vamă, ceea ce înseamnă că regula era 
de a se vămui acest tip de comerţ. Și orășenii 
erau încurajați la un astfel de negoț, ei fiind 
scutiţi în relaţiile cu Braşovul de plata vămii 
— cazul tirgoviştenilor, cum se arată în pri- 
vilegiul din 1424 de la Dan II: vor da vamă 
doar în oraşul lor, „cum aţi dat în zilele ve- 
chilor domni, astfel şi acum“ (în acelaşi sens 
glăsuieşte şi actul din 1431, care se referă la 
locuitorii tîrgurilor din Țara Românească). 

În chip necesar se dezvoltă comerțul extern, 


îndeosebi cu orașele transilvănene — Sibiul şi 
Braşovul —, apoi cu Liovul şi, desigur, cu așe- 
zările din sudul Dunării — direct sau prin 


intermediul negustorilor genovezi de la gurile 
Dunării, cîtă vreme acest comerţ nu a fost 
stinjenit de înaintarea turcească. „Am fost şi 
în Ţara Românească — își amintea, după 1427, 

bavarezul Johann Schiltberger (care avea în 
vedere şi momentul — 1396) — în cele două 
capitale ale ei care sînt numite Argeș şi Tir- 
govişte *. Și într-un oraş care se numeşte 
Brăila şi care e aşezat pe Dunăre şi acolo își 
au locul lor de așezare luntrile şi corăbiile 
cu care negustorii aduc mărfuri din ţara pă- 
ginilor“. Negustorii străini căpătau privilegii 
de la domn şi este de notat că Mircea cel Bă- 
trîn a acordat asemenea acte privilegiale nu 
numai braşovenilor (în condiţii de care va fi 
vorba mai jos), ci şi liovenilor : prima oară se 
pare în anul 1403, iar apoi în anul 1409. În 
primul, voievodul îi invita pe negustori să vină 
cu mărfuri în Țara Românească : „chiar de ar 
fi nenumăratele nenumăratelor și miile miilor“ 
(desigur în condiţii fiscale avantajoase), iar în 
cel de-al doilea se indica vama după obicei: 
din 30, 1 (tricesima). Actele pentru braşoveni 
(două — unul în slavonește, dat din reşedinţa 


* Bineînţeles, considerăm că informaţia lui Schilt- 
berger (căzut prizonier la Nicopol) despre existenţa 
celor „două capitale“ ale Țării Româneşti este va- 
labilă mai ales de la anul c. 1400 înainte, deoarece 
pînă la această dată nu exista la Tîrgovişte reșe- 
dința voievodală, ridicată acolo de Mircea cel Bă- 
trîn (vezi mai jos). Oricum, relatarea bavarezului 
comprimă cele două momente ale prezenţei sale pe 
pămînt românesc — pe de o parte momentul 1396, 
cînd exista o dualitate a puterii în Ţara Românească 
(Vlad I şi Mircea cel Bătrin) şi cînd Schiltberger 
vizitase probabil ambele localităţi, iar pe de alta 
momentul c. 1427, cînd el se întoarse din captivitate 
şi din noile informaţii căpătate aflase că Țara Româ- 
nească avea realmente două capitale. 

de la Argeş la 6 august 1413, celălalt în lati- 
neşte, dat la Cimpulung în 25 august 1413) ne 
arată limpede amploarea şi conţinutul trafi- 
cului comercial al sașilor cu partenerii din 
Țara Românească : fel de fel de mărfuri sînt 
menţionate în ele (se importau mai ales pos- 
tavuri şi ţesături fine, precum catifele sau 
vilaruri, apoi „şăpci frinceşti“, mirodenii ş.a., 
exportîndu-se vite, piei şi blănuri, brînzeturi, 
pește etc.). De reţinut clauza din privilegiul 
latinesc : „apoi pentru fier, pănură [bobou, n. 
N.C.], pînză, in, săbii, suliţi (gladiis, bicellis), 
cuțite și orice alte lucruri făcute de meşteşu- 
gari, pentru arcuri (de arcubus), funii, blăni 
de jder şi pentru orice alte lucruri de orice 
fel, ce se aduc în Țara Românească, să nu 
plătească vamă în nici un loc din această ţară“. 
Această stipulaţie va rămîne valabilă şi pen- 
tru actele ce vor fi date de voievozii urmă- 
tori, pe baza „așezămîntului“ (zakon) din 1413. 

Un rol însemnat în activitatea formelor eco- 
nomice de comerț l-au avut drumurile şi cele- 
lalte căi de comunicaţie (fluviale şi maritime). 
Drumurile de comerţ terestre străbăteau Țara 
Românească în lung şi în lat, unele din ele 
căpătîind importanţă internaţională — ca dru- 
mul Brăilei, respectiv al Braşovului, artera de 
circulaţie care lega Transilvania de Dunăre, 
cu ramificații către nord-est (drumul Buzău- 
lui) şi către sud (drumul Dirstorului, drumul 
Șiștovului, drumul Giurgiului), cum ne arată 
documente numeroase de după Mircea cel Bă- 
trîn. În Oltenia exista un drum al Vidinului 
(sau al Diului), un altul al Țibrei, iar dinspre 

Sibiu cobora drumul Oltului (ocolind, după 
Turnu Roşu, prin Loviştea munteană, pe ma- 
lul stîng al rîului, spre a ajunge la Cozia- 
Vilcea, căci actuala cale din defileul Oltului 
a fost creată abia la începutul veacului al 
XVIII-lea, în timpul stăpînirii habsburgice în 
Oltenia). 

În sfîrşit, în viaţa economică a Țării Româ- 
neşti o mare importanţă a avut-o moneda lui 
Mircea cel Bătrîn. Emisiunile voievodului au 
constat din ducați de argint, cu legenda sla- 
vonă sau latină (există şi monede cu legendă 
bilingvă) — în peste 60 de serii monetare, 
precum și din bani, monedă divizionară de ar- 
gint sau de aramă. Un număr de 17 serii apar- 
ţin tipului monetar în care voievodul este 
reprezentat cu sau fără mantie, dar cu suliță, 
spadă ori buzdugan (inclusiv tipul cavalerului, 
bătut mai întîi de tatăl său Radu I). Zeci de 
mii de monede emise de monetăria din Argeș 
(eventual şi din Tîrgovişte ?), unele menţio- 
nîndu-l ca asociat și pe Mihail I, vădesc pu- 
terea economică a voievodului Mircea cel Bă- 
trin ; ele au fost găsite în numeroase locuri 
din Țara Românească, inclusiv Dobrogea, pre- 
cum și în ţările din jur, izolate sau în tezaure 
(cel mai important, de circa 6000 piese, pro- 
venind de la Tîrgovişte). 

Așadar, Ţara Românească a parcurs sub 
Mircea cel Bătrin o epocă de dezvoltare eco- 
nomică ; oamenii satelor, tiîrgurilor şi oraşelor 
munceau pămîntul şi valorificau bogăţiile na- 
turii, practicau numeroase și variate meșşteșu- 
guri și participau, tot mai activ, la diferitele 

ramuri ale comerţului ; domnia veghea, regle- 
menta şi intervenea deseori în acţionarea aces- 
tui mecanism economic, fiind ea însăşi inte- 
resată în buna desfăşurare a lucrurilor, deoa- 
rece era principala beneficiară a întregii vieţi 
economice desfășurate pe întinsul Ţării Ro- 
mâneşti. 


Viața socială. Fizionomia lăuntrică şi de su- 
prafaţă a societății din epoca la care ne refe- 
rim ni se desluşeşte în bună parte prin iz- 
voarele păstrate. Este vorba de o societate 
stratificată : de o parte țăranii supuşi, de cea- 
laltă stăpinii de pămînt (boierii mari şi mici, 
clerul înalt şi mănăstirile, inclusiv domnul 
din fruntea ţării). Acest proces de structurare 
a societăţii în clase antagoniste începuse cu 
multe veacuri înainte de epoca lui Mircea cel 
Bătrin — şi anume, în sînul obștilor sătești 
libere din mileniul I. Într-adevăr, din obştile 
sătești (unica formă de existență socială la 
români pină la închegarea vieţii orăşeneşti me- 
dievale) s-au diferențiat cu timpul — prin 
proprietatea privată — virfurile conducătoare 
nobiliare, cnejii şi voievozii, în dauna celor- 
lalţi membri ai obștilor, care decad în bună 
parte din starea lor liberă şi ajung a fi aser- 
viţi clasei nobiliare (sau boierimii). Procesul 
de aservire a fost îndelungat, dar a îmbrăcat 
totdeauna formele uzurpării drepturilor săte- 
nilor din obşti. Supunerea satelor odinioară 
libere este înregistrabilă în parte şi în timpul 
lui Mircea cel Bătrin ; ea se va accentua, că- 
pătînd forme dintre cele mai zguduitoare, în- 

deosebi în secolele XVI—XVII. Nicolae Băl- 
cescu arăta în această privinţă, referindu-se 
la regimul proprietăţii funciare din timpul 
său : „Aşadar, nu munca, nici rodul ei, ci un 
şir de spoliaţii succesive sînt originea proprie- 
tăţilor mari din ţările noastre, sînt titlurile 
stăpînitorilor de azi ai pămîntului“. Cele două 
clase antagoniste amintite își puneau amprenta 
pe structura regimului, care era de esenţă feu- 
dală, căci primii erau exploataţi de ceilalţi. 
Bineînţeles, la sfîrşitul veacului al XIV-lea nu 
toţi ţăranii erau supuși — exista încă o nu- 
meroasă țărănime liberă —, mai mult, înşişi 
ţăranii dependenţi păstrau anumite libertăţi 
social-juridice, de pildă dreptul ereditar asu- 
pra lotului de pămînt şi dreptul de a se stră- 
muta de pe o moșie pe alta; în vremea voie- 
vodului ei nu puteau fi vînduţi de către stă- 
pîinii de pămînt. De asemenea, în societatea 
din timpul lui Mircea cel Bătrîn se distinge 
mai limpede o categorie socială reprezentată 
de tirgoveți — cu tendinţa de a se constitui 
într-o clasă aparte (fenomen ce se va petrece, 
totuşi, mai tîrziu şi în forme neîmplinite) ; în 
sfirşit, exista şi o categorie socială cu totul 
specială, cea mai de jos — a robilor ţigani. 
Țăranii dependenţi (numiţi şi vecini în Țara 
Românească, iar mai tîrziu chiar cu numele 
neamului — rumâni) aveau şi ei pămînt, dar 
acesta era doar în folosința lor, căci pămintul 
aparţinea de fapt stăpînului feudal, era al 
moşiei boierești. De aceea şi legăturile de aser- 
vire ale ţăranului erau duble (el depindea de 
stăpîn prin pămînt şi totodată depindea ca 

persbană, câci putea fi schimbat şi donat). 
Drept urmare, ţăranii dependenţi lucrau pă- 
mîntul boieresc — erau obligaţi la aceasta —, 
şi-l lucrau şi pe al lor (delniţele sau loturile 
individuale pe care le aveau în folosinţă), dînd 
dijme stăpînului din ceea ce producea pămin- 
tul (toate aceste obligaţii constituie forme ale 
rentei feudale : în muncă, în produse și apoi 
în bani). 

Această exploatare a clasei țărănești aser- 
vite este limpede oglindită de documentele din 
timpul lui Mircea cel Bătrîn. Citeodată, dom- 
nul se adresa direct acestor ţărani supuşi — 
respectiv satelor supuse : „Scrie domnia mea 
tuturor satelor mari și mici care sînteţi sub 
stăpînirea mănăstirii Tismanei“ — poruncea 
el prin 1407, adăugind : „Şi să fiţi în supunere 
(poslusanie) despre toate slujbele şi dăjdiile şi 
de posadă și de găleți ohabnice și de coşnițe 
ohabnice“, precizînd mai departe : „Cine ar 
umbla printre voi, dintre boierii domniei mele, 
ca să vă ia să vă tragă la alte munci, pe ori- 
cine să-l loviți în cap“. Ultimul pasaj ilus- 
trează tocmai ceea ce am evidențiat mai sus: 
exista posibilitatea acaparării cu forța a mun- 
cii țărănești din partea boierimii; ca atare, 
domnul îi îndemna pe săteni să se apere sin- 
guri, fără a mai aștepta intervenţia slugilor 
domneşti. 

De obicei, documentele înşiră scutirile (vezi 
mai jos: ohaba) de care beneficiau stăpiînii 
satelor, ceea ce însemna renunţarea domniei 
la numeroasele obligaţii la care erau supuşi 
țăranii dependenţi (adesea denumite angarii, 

mincături, mile şi munci). O listă a lor, aproape 
completă, care indică şi natura organizării fis- 
cale a vremii, este înfăţişată de hrisovul de 
care am mai amintit, acela din 1407—1418, 
privitor la mănăstirea Snagov, respectiv la 
satul Ciuliniţa pe Buzău întărit acesteia : „de 
asemenea (scutit) de toate slujbele și dăjdiile 
şi dările mari și mici cîte se află în ţara de- 
sine-stătătoare și stăpînirea domniei mele, în- 
cepînd de la vama oilor, de vama porcilor, de 
albinărit, de găletărit, de vinărici, de gloabe, 
de cărături, de podvoade, de fîn, de cașcavale 
și de dușegubine şi de toate celelalte munci 
[...] Iar toate celelalte slujbe să le muncească 
pentru mănăstirea (domniei mele) de la Sna- 
gov, cît va trăi domnia mea și cît va trăi fiul 
domniei mele, Io Mihail voievod“. 

Traiul de toate zilele al țăranilor (ceea ce 
este valabil și pentru ţăranii liberi) decurgea 
din viaţa obștii sătești. Satele, toate, erau obşti 
teritorializate și totodată structurate distinct 
— de o parte vatra satului, cu gospodăriile 
țărănești, cimitirul și biserica (atunci cînd era 
cazul), iar de altă parte cîmpurile de cultură 
(cu loturi individuale, trase cîndva la sorţi — 
de aici şi termenul del 'parte' delniță), apoi, 
în folosință comună, munţii cu fînețele și pă- 
șunile, islazurile, apele (cu iazurile şi vadurile 
de moară), pădurile. Aşadar, hotarul sătesc era 
la rîndu-i structurat. Conducerea obştilor (sa- 
telor) se exercita prin sfatul bătrînilor, dar 
mai tîrziu vor fi menționați pîrcălabii satelor. 
Dealtfel, caracterul solidar, obștesc, al obliga- 
țiilor se vădeşte și din felul cum se realizau 

impunerile fiscale: nu era vorba atunci de 
impozite pe cap de om (capitaţie), ci de forme 
globale — cisle — pentru întregul sat (dușe- 
gubina amintită era una din acestea: o plă- 
tea satul, în cazul cînd se constata vreun omor 
cu făptaş neidentificat). 

Satele libere, moșnenești, aveau şi ele o în- 
semnată pondere în viaţa lumii rurale de la 
sfîrşitul veacului al XIV-lea şi începutul celui 
următor. Judecînd după datele statistice de 
mai tîrziu, se poate admite că satele libere 
(concentrate mai ales în zona subcarpatică a 
Țării Românești) erau încă majoritare în vre- 
mea lui Mircea cel Bătrîn. Desigur, de pildă 
prin mecanismul fiscal, ele se aflau în orbita 
regimului feudal — dar se impune precizarea 
că satele libere aveau obligaţii numai față de 
domnie. Faptul, în sine, prezintă o mare im- 
portanță, căci ne oferă indicii privitoare la 
baza socială a puterii voievodului : cu țărani 
liberi, mai ales, a purtat acesta războaiele de 
apărare. 

Stăpînii de pămînt sau clasa dominantă în 
sens feudal, numiți adesea jupani, cneji, de 
regulă însă boiari, ca să ne referim la cei 
laici, deţineau o mare parte din pămîntul Țării 
Românești ; de asemenea, aveau în stăpinire 
mari întinderi de pămînt domnul din fruntea 
țării şi mănăstirile. În regimul proprietăţii de 
caracter feudal trebuie să facem distincţia în- 
tre stăpînirea de pămînt moștenită — ocina 
sau baștina — si stăpînirea nou dobîndită (prin 
cumpărare-vînzare sau prin donaţie domneas- 


33 


că, prin așa-zisa „înfrățire“ sau pur şi simplu 
prin silnicie), ambele căi de intrare în posesia 
pămînturilor respective necesitînd totuşi un 
act solemn din partea domnului, privilegiul 
domnesc. Majoritatea actelor păstrate de la 
Mircea cel Bătrîn reprezintă tocmai acte de 
întărire a proprietăţii asupra satelor și pămîn- 
tului lor, beneficiarii fiind mai ales mănăsti- 
rile și boierii (inclusiv cei mici — boiernașii, 
cum se exprimă un act din 1415). Beneficiarii 
actelor se bucurau de imunitate, ohabă: scu- 
tirea pentru locuitorii satelor (domeniilor) stă- 
pînite de a presta munci, de a da dijme etc. 
în folosul domniei, toate acestea (exceptind 
dările şi, vom vedea, prestarea serviciului mi- 
litar) fiind întărite prin privilegiu domnesc 
celor în cauză — mănăstiri şi boieri. Ohaba 
sau imunitatea mai însemna și altceva: apa- 
ratul de stat, somnesc, nu avea căderea să se 
amestece în locurile stăpînite de marii feu- 
dali. Este de la sine înțeles că domnia a cău- 
tat să limiteze dreptul de imunitate și chiar 
în cazurile cînd înșiși boierii făceau vreo do- 
nație — ca jupan Aldea, cca. 1398 — acest 
lucru trebuia să fie încuviințat de domn, în 
virtutea dreptului stăpiînirii superioare (do- 
minium eminens). 

Tirgoveţii — locuitorii tîrgurilor şi oraşelor 
din Țara Românească — reprezentau o pătură 
socială în curs de consolidare, pe măsura con- 
dițiilor vieții lor economice. Este îndeobşte cu- 
noscut că tîrgurile și orașele din epocă aveau 
încă o pronunţată tentă rurală (absolut toate 

oraşele din Țara Românească, exceptind pe 
cele de pe linia Dunării şi din Dobrogea, sînt 
la origine foste sate). Dealtfel, cînd Mihail 
voievod întărea mănăstirilor Cozia şi Cot- 
meana 10 case din Tîrgovişte, scutirile sînt 
menţionate ca pentru un sat de rînd: vama 
oilor, a porcilor, găletărit, cositul finului ş.a. 
Ce-i drept, pe alocuri în structura demogra- 
fică a tirgurilor şi oraşelor se fac simţite şi 
elementele alogene, cu înclinații mai ales către 
meşteşuguri şi comerţ, cum este cazul saşilor 
stabiliţi mai de mult la Cimpulung, iar apoi 
la Rîmnic, Tîrgovişte, probabil la Bucureşti şi 
Tîrgşor. Sigur este un fapt: elementul oră- 
şenesc prospera în vremea lui Mircea cel Bă- 
trîn, cum o dovedesc resturile unei locuințe 
găsite recent la Tîrgovişte și anterioară anu- 
lui 1394 (o locuinţă cu pivniţă, dotată cu o 
sobă din oale şi teracote de nivel european). 
Tirgoveţii vor fi şi ei un sprijin solid pentru 
domnia voievodului. 

În sfîrșit, pe robii ţigani (sau aţigani) îi 
aflăm documentar încă în timpul lui Dan I 
(1385), în stăpînirea mănăstirilor Tismana şi 
Vodița (40 de sălaşe), tot astfel şi în timpul 
lui Mircea cel Bătrîn, care a avut grijă mai 
ales de ctitoria sa de la Cozia, căci sălașele 
stăpînite de această mănăstire erau — În 
1388 — în număr de 300. Robi ţigani existau, 
desigur, şi pe moşiile boierilor şi mai ales pe 
lîngă curţile domneşti, întrucît mulţi dintre ei 
erau meşteri iscusiţi în prelucrarea metalelor 
şi cu deosebire a fierului (potcovăritul etc.). 

2. ORGANIZAREA STATULUI 


Mircea cel Bătrîn a moştenit de la înaintaşii 
săi o țară organizată, domnia lui însemnînd 
deci o continuare în ceea ce privește admi- 
nistraţia, dar totodată şi o înnoire, căci pir- 
ghiile mecanismului statal sînt acum mai so- 
lide, graţie şi măsurilor luate de voievod pe 
plan instituţional, ceea ce se distinge îndeo- 
sebi în a doua parte a domniei, îndată după 
1397. Un exemplu : pînă la 4 septembrie 1389 
nu se cunosc documente emanate de cancela- 
ria Țării Romîneşti în care să figureze ca 
martori boieri sau dregătorii domneşti ; pri- 
mele menţiuni de ucest fel se fac în hrisovul 
pentru Cozia purtind această dată (apar acolo 
trei clerici și 11 boieri, dintre care unul cu 
dregătorie : vornicul Vladislav). Comparînd 
acest document cu acela din 10 iunie 1415, 
unde sint menţionaţi ca martori opt dregă- 
tori, istoricul Nicolae Stoicescu subliniază : 
„ajungem la concluzia — la care au ajuns şi 
alţi istorici — că cei mai mulţi dregători au 
apărut în documente (cel puţin ca membri ai 
sfatului) în timpul domniei lui Mircea cel Bă- 
trîn, într-o vreme în care statul feudal Țara 
Românească a cunoscut o epocă de consoli- 
dare și de organizare mai temeinică.“ 

În fruntea statului se afla voievodul și dom- 
nul (gospodin) — instituţia supremă a ţării, 
exprimată dealtfel şi prin titlul voievodal: 
numai el era „singur stăpinitor“ (samoderzav- 
nyi), căci asociatul lui Mircea cel Bătrîn se 
intitula : „Eu, cel în Hristos Dumnezeu, bine- 

cinstitorul şi de Hristos iubitorul și de Dum- 
nezeu uns, loan Mihail voievod, fiul preadul- 
celui Io Mircea“. Prerogativele domnului erau 
mari, reale, dar nu şi nemărginite : el se alla 
în fruntea aparatului de stat, conducea diplo- 
maţia externă, era comandantul suprem al 
oștirii, singurul în măsură să declare războ- 
iul și să ia iniţiativa încheierii păcii; numai 
el avea dreptul să bată monedă cu insemne 
heraldice şi cu numele lui; el era, de fapt, și 
ultima instanţă în materie de judecată; tot- 
odată, domnul cîrmuia ţara după lege — cea 
scrisă (pravila) şi mai ales cea nescrisă (obi- 
ceiul pămîntului) —, iar în luarea deciziilor 
importante privind rezolvarea problemelor de 
stat se consulta cu boierii din jurul său. 

Obiceiul statornicit pînă la Mircea cel Bă- 
trîn era ca domnul să fie ales de boieri și așa 
s-a întîmplat și în 1386. Însăși asocierea la 
tron a fiului său nu era o garanție că Mihail 
îi va urma neapărat în domnie. În 1415, cînd 
această asociere era un fapt de mult împlinit, 
într-un hrisov pentru mănăstirea Cozia se 
spune : „De aceea, încă şi după moartea dom- 
niei mele, pe cine va alege domnul Dumnezeu 
să fie domn al Țării Românești sau din ruda 
domniei mele sau altcineva“ ete., deşi cu cî- 
teva rînduri mai sus era menţionat și Mihail 
voievod, ceea ce înseamnă că tronul acestuia 
nu era asigurat de la sine. 

În virtutea stăpînirii superioare (dominium 
eminens), domnul era principalul beneficiar al 
veniturilor fiscale din ţară (din slujbe, dări, 

dijme, vămi etc.), dar el era singurul care asi- 
gura protecţie și favoruri supușilor săi (bine- 
înţeles boierilor şi celorlalți stăpîni de pămînt, 
în primul rînd), iar aceştia din urmă îi da- 
torau ascultare, fiind obligaţi să-i dea sfaturi 
și informații, trebuind mai ales să presteze ser- 
viciul militar, să sară în apărarea ţării la che- 
marea domnului. După cum refuzul acestor 
îndatoriri era considerat o crimă —  hiclenia 
(inclusiv pactizarea cu dușmanul), în aceeași 
măsură credincioasa slujbă sau slujba dreaptă 
și credincioasă era răsplătită de domn. 


Titlul voievodal. Ca şi înaintaşii săi, 
Mircea cel Bătrîn avea conştiinţa puterii cu 
care era învestit — el fusese un domn ales de 
boieri, nefiind deci un uzurpator; așa cum 
decurgea din mentalitatea vremii, accederea 
lui pe scaunul ţării era privită ca un semn 
venit din partea divinității: „ca să proslă- 
vesc pe Dumnezeu care m-a proslăvit pe mine 
și m-a ridicat cu slavă în scaunul părinţilor 
mei“ — aşa stă scris în hrisovul din 20 mai 
1388 pentru ctitoria de la Cozia. De asemenea, 
se poate observa că începînd cu acest voievod 
se întiîlnește în actele interne o formulare 
care va fi preluată de voievozii următori: 
„cîte se află în ţara de-sine-stătătoare şi stă- 
pînirea domniei mele“, prin care Mircea cel 
Bătrîn își afirma puterea și își întemeia deci- 
ziile luate. Dar, atît pe plan intern cît și pe 
cel extern, titlul purtat de domn oglindea de- 
plin puterea voievodală. 

Este vorba mai întîi de titlul scurt, obișnuit 
(ne ghidăm în general după documentele da- 
tate): „eu [...] Io Mircea voievod, din mila 
lui Dumnezeu, domn a toată Ungrovlahia“ 
(1387), sau „marele şi singurul stăpiînitorul 
domn, lo Mircea voievod“ (1389—1400) — în 
actele slavoneşti ; titlul este exprimat cu totul 
lapidar în cele latinești — de pildă: „Nos, 
Mirche, waiwoda Transalpinus“ (1413). 

Voievodul a folosit însă şi titlul complet, 
care ilustra mai ales întinderea teritorială a 
stăpînirii lui, indicînd deci posesiunile: „eu 
[...] singur stăpînitorul domn, Ioan Mircea vo- 
ievod, din mila lui Dumnezeu atotţiitorul, 
domn a toată Ungrovlahia şi al părţilor Po- 
dunaviei şi al celor de peste munţi“ (1389). 
Măreţ, într-adevăr, sună titlul în anii de apo- 
geu ai domniei voievodului, ca în 1406, de 
pildă : „Eu, Io Mircea mare voievod și domn 
singur stăpinitor a toată țara Ungrovlahiei şi 
al părților de peste munţi, încă și spre păr- 
tile tătărești si herțeg al Amlaşului şi Făgă- 
rașului şi domn al Banatului Severinului și de 
amîndouă părţile peste toată Podunavia, încă 
pină la Marea cea Mare și singur stăpinitor 
al cetăţii Dirstor“. Apropiat ca formulare, dar” 
tot rezumativ; acest titlu ne este înfățișat și 
de actele redactate în latineşte. De exemplu, 
într-un astfel de act din 1390 stă scris: „Mir- 
cius, dei gratia woyuoda Transalpinus, Foga- 
ras et Omlas dux, Seuerini comes, terrarum 
Dobrodicii  despotus et  Tristri dominus“ 

(aproape la fel şi în actul extern din 6 iulie 
1391) *. 

Cum şi cu cine îşi exercita de fapt prero- 
gativele puterii voievodul Mircea cel Bătrin ? 


Sfatul domnesc. Am spus mai sus că 
domnul se consulta cu boierii în conducerea 
treburilor statului. Era o cerinţă obiectivă im- 
pusă de practica tuturor timpurilor, cum re- 
zultă şi din remarca cronicarului moldovean 
din veacul al XVII-lea, Miron Costin, care 
arăta : „că pentru aceia au dat Dumnezeu să 
aibă împărații, craii, domnii, cîrmuitorii țări- 
lor, să aibă svetnici pre lingă sine, cu care 
vorovind o treabă, să frămînte cu voroava 
lucrul, şi unul una, altul alta răspunzînd, să 
lămurește lucrul care este mai spre îndemînă“. 
În consecinţă, nevoia de sfat (consilium) a de- 
terminat de la sine și apariţia instituţiei ca 
atare — sub forma organizatorică a Sfatului 
domnesc (mai tirziu numit Divan). 

Deşi nu cunoaştem numărul exact al mem- 
brilor Sfatului domnesc din timpul domniei 
lui Mircea cel Bătrîn, totuși, dacă ne orientăm 
după martorii care asistau la redactarea acte- 
lor de cancelarie (şi în pofida fluctuaţiei aces- 
tora), putem admite că acest număr era de 
10 pînă la 15 membri. Toţi aceştia erau nu- 
miţi de domn şi reprezentau clasa dominantă. 


* În aceste documente, din 1390 și 1391, apare 
unica menţiune despre calitatea de „despot“ a lui 
Mircea cel Bătrîn, în legătură așadar cu stăpînirea 
Silistrei şi a „ţărilor lui Dobrotici“, 

Ei erau, aşadar, stăpîni de pămînt. Mai mult, 
se poate observa că unii dintre membrii Sfa- 
tului au doar această calitate — ei fiind citați 
ca jupani (la 4 septembrie 1389), mai rar fiind 
menţionaţi jupanii cu dregătorii. În general, se 
consideră că în timpul lui Mircea cel Bătrîn 
au dominat în Sfat boierii fără dregătorii, si- 
tuație ce se prelungeşte pînă către mijlocul 
veacului al XV-lea. Este totuşi de reținut fap- 
tul că documentul la care ne-am referit mai 
sus (acela din 10 iunie 1415) ne arată deja o 
pondere mai mare din partea boierilor-dregă- 
tori. Desigur, din Sfat făceau parte şi repre- 
zentanţii bisericii. Astfel, într-un document 
datat 8 ianuarie 1392 (o copie, din păcate), se 
atestă participarea ca martori a celor doi mi- 
tropoliţi ai Țării Româneşti. 

Competențele Sfatului domnesc erau multi- 
ple și variate : vizau atit rezolvarea probleme- 
lor de politică internă (administraţie, organi- 
zare fiscală, judecăţi), cît și măsurile privitoare 
la politica externă. „După sfatul tuturor bo- 
ierilor noştri, am făcut o rinduială în acest 
chip“ — se spune în actul latinesc dat la Liov 
(6 iulie 1391), prin care se confirma tratatul 
de alianță cu regele polon (o formulă asemă- 
nătoare şi în actul de la Lublin, 20 ianuarie 
1390 : „cu sfatul tuturor boierilor noştri, am 
făcut şi facem următoarea învoială“). De la 
sine înțeles, în toate aceste împrejurări „vo- 
roava“ Sfatului era consultativă, voinţa dom- 
nului fiind decisivă. 

Dregătorii. Întreaga politică internă a 
voievodului Mircea cel Bătrin se realiza prin 
aparatul de stat, alcătuit din oamenii săi de 
încredere (sau numiţi la indicaţiile lui) — dre- 
gătorii (cu un termen slav : praviteli) ; evocaţi 
adesea și sub denumirea de slugi domnești, 
faptul dovedeşte încă o dată că depindeau de 
domn. Aveau ranguri diferite: „de la mici 
pînă la mari, trimişi după milele şi muncile 
domniei mele“ (vezi, mai jos, curtenii), „slugile 
domniei mele mari şi mici“, „sau boier sau 
sluga domniei mele“, „și nimeni [...] dintre 
dregătorii domniei mele, fie sudeț, fie globnic 
sau orice dregător, să nu cuteze“ — astfel se 
referă la aceştia actele de cancelarie ale lui 
Mircea cel Bătrîn. Unele distincţii se impun 
în această privinţă. Așa, de pildă, este lim- 
pede că dregătorii, slujbașii domnești în apa- 
ratul de stat, nu se confundau cu restul ma- 
sei de boieri, numai primii avînd calitatea de 
oficialități, răspunzînd direct pentru activita- 
tea lor în faţa domnitorului sau în faţa repre- 
zentanților acestuia. De asemenea, trebuie avut 
în vedere că nu toate slujbele din stat au apă- 
rut deodată, ci treptat, pe măsură ce însuşi 
organismul de stat se consolida şi, îndeosebi, 
paralel cu creșterea rolului Curţii domneşti 
— devenită pe parcurs adevăratul centru vital 
al țării; multe dregătorii exprimau prin con- 
ținutul competenţelor lor tocmai viaţa desfă- 
şurată la curtea voievodală. În sfîrşit, în exer- 
citarea dregătoriilor s-a făcut permanent resim- 
it acel principiu general valabil pentru evul 
mediu timpuriu : nu era vorba de o strictă 

specializare a lor, căci una şi aceeași persoană 
putea cumula atribuţii diferite (administrative, 
fiscale, judecătoreşti — inclusiv executorii — 
precum şi militare), indiferent de faptul că 
funcţia indica o activitate oarecum distinctă 
(ca de exemplu, vornic, vistier ş.a.). Era un 
principiu care, în aplicarea-i practică (și mai 
ales la nivelul dregătoriilor mărunte), genera 
adesea numeroase abuzuri, de unde şi avertis- 
mentele pe care domnul le socotea necesare 
uneori, implicînd amenințarea cu pedepse pen- 
tru cei în culpă. 

În virful piramidei aparatului de stat se 
aflau dregătorii de rang înalt sau marii dre- 
gători, aceștia fiind cei mai apropiaţi de vo- 
ievod şi tocmai de aceea figurînd, de regulă, 
în actele de cancelarie ca martori şi membri 
ai Sfatului domnesc. Cu distincţiile de care am 
amintit, unii mari dregători îndeplineau funcții 
publice, adică efectiv administrative, fiscale și 
judecătoreşti. În această categorie intrau : lo- 
gofătul, şeful cancelariei domnești ; vornicul, 
mai mare peste Curtea domnească; vistierul 
(uneori e desemnat și un protovistier), cel care 
răspundea de finanţele ţării (ce se confundau 
cu cele ale domniei) ; banul, locţiitor al voie- 
vodului pentru Severin (totuşi precumpăneau 
în atribuţiile acestuia cele militare, cum vom 
vedea mai jos). Alţii, ca spătarul — sau, ca 
să folosim menţiunea actului din 1415: „pur- 
tătorul de sabie“ — aveau în sarcină atribuţii 
mai mult militare ; cel amintit, de pildă, purta 
sabia voievodului la ceremonii şi era coman- 
dant al oștirii (după domn, altminteri şi vor- 

nicul înlocuindu-l pe domn în timpul luptei, 
iar la nevoie orice alt mare dregător). Comisul 
răspundea de caii şi de grajdurile domneşti de 
la curte. În sfîrşit, la Curtea domnească exis- 
tau mari dregători care se îngrijeau de voie- 
vod — stolnicul răspundea de băutura dom- 
nească, picernicul sau paharnicul, de masa 
domnitorului etc. Este posibil ca în timpul lui 
Mircea cel Bătrîn să fi existat și marea dre- 
gătorie a postelnicului (numit şi stratornic), 
care veghea asupra camerei de culcare a vo- 
ievodului. 

La baza piramidei se aflau tot felul de dre- 
gători de rang inferior, numiţi şi ei slugi dom- 
nești şi care îndeplineau poruncile domnului 
sau ale marilor dregători. 

Ca structură administrativă, Țara Româ- 
nească era împărţită teritorial în mai multe 
unităţi administrative — județele, multe din 
ele dăinuind din vechime şi reprezentînd la 
origine stăpinirile teritoriale conduse de voie- 
vozi. Nu întîmplător, în anii 70 ai veacului 
al XVIII-lea, banul Mihai Cantacuzino evoca 
vechea stare de lucruri cînd afirma că Țara 
Românească însuma „17 județe sau 17 voievo- 
daturi“. Aceste judeţe, de întinderi diferite, 
întruchipau deci prin ele însele ordinea sta- 
tornicită prin crearea statului feudal; în ge- 
neral, ele purtau denumirile apelor de care 
erau scăldute : Jales, Motru, Jiul de Su: (Gor- 
jiu), Jiul de Jos (Doljiu), Olt, Arges, Judeţul 
de Baltă ete., în fruntea lor fiind sudeţii (sud- 
stvo „judeţi). Acolo, în astfel de unităţi admi- 
nistrative, activau slugile domnești sau dre- 

gătorii trimiși de Curtea domnească, numiţi 
tocmai de aceea și curteni (cum se arată lim- 
pede în documentele de mai tirziu). Lor le 
reveneau sarcini diverse : strîngerea dijmelor 
cuvenite domniei, a dărilor, impunerea la 
munci felurite etc. Actele interne din timpul 
lui Mircea cel Bătrîn abundă în menționarea 
lor, dar un „nomenclator“ mai cuprinzător al 
acestor curteni ne este înfățișat în documen- 
tul din 12 decembrie 1424, prin care Dan II 
confirma daniile făcute mănăstirii Cozia de 
unchiul său : „oricine să se ferească de ceea 
ce se cuvine mănăstirii şi sudeț şi globnic şi 
vornic şi vameș şi birari şi orice slugă și boier 
al domniei mele, trimişi după milostenii şi 
pentru muncile domniei mele, fie că este vi- 
năricer, sau găletar, sau vameş de stupi, sau 
de oi, sau de porci, sau osluhari şi fînari, fie- 
care să rămînă departe“ (subl. N.C. ; formula- 
rea, ca atare, se regăseşte şi în actele lui Mir- 
cea cel Bătrîn). Aşadar, curtenii nu trăiau 
propriu-zis în ambianța Curţii domneşti, ci 
„pe teren“, ca mandatari ai acesteia. Fără ei 
— şi mai ales fără zelul lor, implicînd de 
multe ori şi folosirea forţei (sila) — adminis- 
trarea ţării ar fi fost cu neputinţă, iar veni- 
turile și foloasele domniei ar fi fost cu totul 
neînsemnate. Abuzurile la care ne-am referit 
mai sus priveau contactul acestor slugi dom- 
neşti (curteni) cu oamenii care administrau 
moşiile boiereşti și mănăstirești — se raportau 
cu alte cuvinte la încălcarea sferelor de com- 
petență. Domnul, bineînţeles, avea tot interesul 
să stăvilească aceste abuzuri, pentru a nu ne- 

mulțumi pe reprezentanţii marcanţi ai clasei 
dominante din care făcea parte şi el. Totuși, 
bunele moravuri erau expres indicate mai cu 
seamă în relaţiile slujbaşilor domnești de la 
vămile oficiale (Rucăr, Tîrgovişte ş.a.) cu ne- 
gustorii străini. 


Organizarea militară. În principal, 
puterea armată a voievodului Mircea cel Bă- 
trin era destinată să apere Ţara Românească 
de atacurile duşmanilor externi, dar nu este 
nevoie să demonstrăm în chip special că în- 
săși ordinea “feudală din interior era impusă 
şi menţinută cu mijloace coercitive — inclu- 
siv prin forţa armată. Cu alte cuvinte, aşa 
cum bine precizează generalul-maior dr. Con- 
stantin Olteanu, organismul militar trebuie 
privit prin prisma funcţiilor sale — internă 
şi externă —, una din funcţii fiind dominantă 
în anumite momente sau etape istorice. Dom- 
nia lui Mircea cel Bătrîn nu a făcut excepţie 
în această privinţă, căci ambele funcţii ies 
cu pregnanţă în evidenţă în timpul său. „Apre- 
ciind din acest punct de vedere importanta 
oastei — continuă același istoric militar — se 
poate spune că rolul pozitiv pe care armata îl 
joacă în anumite împrejurări este exprimat de 
gradul în care activitatea ei, acţiunile desfă- 
şurate s-au aflat în consonanţă cu aspiraţiile 
vitale ale poporului, depășind obiectiv cadrul 
de manifestare fixat de clasa dominantă.“ 

Politica militară a voievodului Mircea cel 
Bătrîn s-a axat aşadar, pe plan extern, pe 
principii strategice fundamentale : apărarea 

integrității teritoriale a Țării Româneşti, a 
fiinţei statale — în ultimă privire, a libertăţii 
şi existenței ei de-sine-stătătoare. Acestei stra- 
tegii i-au fost subsumate toate eforturile de- 
puse de domnitor pe tărîmul organizării mili- 
tare propriu-zise, în asigurarea efectivelor 
umane, a mijloacelor de apărare și de purtare 
a războiului, a tehnicii de luptă. 

Desigur, izvoarele de care dispunem nu ne 
permit să descernem în amănunt natura și 
formele acestei organizări (îndeosebi referitor 
la prima parte a domniei voievodului, pînă la 
1394). De aceea vom opera, adesea, cu inevi- 
tabilele generalități. Cunoştinţele noastre spo- 
resc, totuși, dacă luăm în considerare perioada 
a doua a domniei, cînd, se vede limpede. 
Mircea cel Bătrîn a tras învățăminte din des- 
fășurările de pînă atunci (și nu a fost singurul 
care a procedat astfel). Acum, neîndoielnic, se 
pot distinge unele înnoiri în ce priveşte con- 
cepţia voievodului despre organizarea militară. 
Altminteri, o măsură cu totul nouă a fost 
luată de Mircea cel Bătrîn pe plan instituţio- 
nal, şi probabil chiar de la începutul dom- 
niei : înființarea marii dregătorii a banului, 
„locțiitor“ a] său pentru cetatea Severinului 
și pentru o bună parte (nu ştim cît anume) 
din Oltenia. Era, așadar, o funcţie nouă, care 
nu trebuie confundată cu mențiunea din titlul 
voievodal — „ban de Severin“ (dealtfel isto- 
ricul Ştefan Ștefănescu a făcut observaţia că 
ori de cîte ori apare documentar banul, în 
titlul domnesc nu se face menţiunea amintită). 

Nu este exclus ca instituirea acestei dregă- 
torii să fi avut loc în 1388, cînd Mircea cel 
Bătrîn era preocupat de problemele dobro- 
gene, nu mai puţin însă şi de mișcările din 
partea noului rege al Ungariei, Sigismund de 
Luxemburg. Ulterior, după 1400, funcția de 
ban — cu preponderență militară — apare 
dublă (în anul 1415, de pildă: Radu ban, Agu 
ban — posibil și la o dată anterioară, în 1409 : 
Radul ban, larcîn namestnic locţiitor). 

Cu aceste observaţii prealabile, să vedem 
în ce consta organizarea militară din timpul 
lui Mircea cel Bătrîn şi sub ce alte aspecte 
înnoitoare se distinge în raport cu situaţia 
dinainte de 1386. 


Oastea ţării. Principala instituţie militară 
— şi aceasta mai mult decît seculară la ro- 
mâni — este oastea, denumită ca atare în 
actele voievodului, adesea şi sub termenul de 
oastea cea mare, care apare pentru prima oară 
tocmai în vremea lui Mircea cel Bătriîn. Din 
capul locului trebuie precizat că nu era vorba 
atunci, ca dealtfel nici mai tirziu, de o oaste 
permanentă ; permanente erau doar îndato- 
ririle de caracter militar, prestațiile feudale 
— inclusiv străjile (paza) la hotare şi în cetăţi. 
Oastea cea mare era mobilizată doar la porunca 
voievodului şi numai în vreme de primejdie 
pentru ţară, după care efectivele ei erau lă- 
sate la vatră. „Este o greșeală să se creadă și 
să vedem — afirmă cu justeţe generalul-maior 
dr. Constantin Olteanu —, atunci cînd vorbim 
de geneza oastei permanente, un organism 

militar bine definit şi struciurat din toate 
punctele de vedere. Trebuie avut în vedere că 
pe măsură ce ţările române s-au dezvoltat din 
punct de vedere economic, social şi politic, 
pe măsură ce organizarea statală s-a perfecţio- 
nat, se înregistrează progrese simţitoare și în 
perfecţionarea armatei permanente, elementele 
ei componente conturîndu-se clar, pentru a 
ajunge, în a doua jumătate a secolului al 
XIV-lea, și mai ales la începutul secolului al 
XV-lea, la organismul militar în viziunea pe 
care o avem astăzi despre această structură 
militară, cu rolul şi funcţia ei socială bine 
determinate, cu o pondere mult mai însemnată 
în structura generală a oastei ţării şi în gîn- 
direa militară a domnitorilor“. După opinia 
autorului citat, numai așa-numita oaste mică 
(adică oastea de curteni) avea caracter per- 
manent, deși „nu s-a putut cristaliza o părere 
unitară asupra elementelor componente ale 
armatei permanente și nici asupra încadrării 
în timp a procesului de formare a ei“. 

În structura propriu-zisă a oastei din timpul 
lui Mircea cel Bătrîn se disting pe de o parle 
steagurile (sau banderiile) boierești, pe de 
alta, cele ale slugilor domnești, așadar ale 
curtenilor, în sfîrşit, ale ţăranilor și, desigur, 
ale tîrgoveţilor. Această structură este înre- 
gistrabilă îndeosebi după 1400, cu precizarea 
pe care o vom face îndată. 

Am văzut că stăpiînii de pămînt se bucurau 
de imunitate — ohaba, recunoscîndu-li-se stă- 
pînirea din partea domniei, iar aceasta din 
urmă beneficiind din partea lor de „slujba 

dreaptă și credicioasâ“, ceea ce implica înainte 
de toate prestarea slujbei militare. Întrucît și 
boierii aveau slugile lor pe moșii — provenind 
din ţăranii aserviţi —, cu acestea veneau ei 
la chemarea domnului, la oaste. Dar expe- 
riența istorică a arătat domnilor că nu totdea- 
una credința boierilor le-a fost statornică; 
s-a întîmplat o astfel de defecţiune chiar lui 
Mircea cel Bătrîn, după bătălia de la Rovine 
(1394). Așa s-ar explica, poate, de ce un mare 
boier, Aldea, scria în actul său (cca. 1398): 
„din cît mi-a dăruit Dumnezeu și domnul 
voievod Io Mircea, pentru slujba şi credinţa 
cu care i-am slujit, nu cu fățărnicie, ci cu 
adevărată și dreaptă credinţă“ — și ne putem 
întreba dacă nu cumva Aldea se referea la 
evenimente legate de bătălia de la Rovine, 
unde el va fi fost alături de domn, ca şi în 
perioada imediat următoare, în  peregrinarea 
lui Mircea cel Bătrîn. 

Fapt este că odată cu Mircea cel Bătriîn ies 
mai clar în evidenţă cel puțin două principii 
noi în legătură cu organizarea militară şi cu 
componența oastei ţării: 1) îmbinarea mai 
strînsă a atribuţiilor (funcțiilor) administrative 
cu cele militare, ceea ce a avut drept efect 
creşterea' ponderei în oaste a steagurilor de 
curteni ; 2) generalizarea obligaţiei de a presta 
serviciul militar, lărgindu-se baza socială a 
oastei prin țăranii dependenți și prin locuitorii 
tirgurilor şi orașelor. 

Într-adevăr, dacă participarea la oaste a 
țărănimii libere era în afară de îndoială — ea 
formînd din cele mai vechi timpuri unul din 

principalele reazeme ale voievozilor români 
—, nu acelaşi lucru se poate afirma despre 
țăranii dependenţi, dacă luăm în considerare 
unica menţiune în acest sens, anterioară dom- 
niei voievodului, aceea din timpul lui Vladis- 
lav I — Vlaicu (cca. 1370): satul Jidovştiţa, 
al mănăstirii Vodița, era scutit de oaste. Or, 
tocmai Mircea cel Bătrîn a fost probabil voie- 
vodul care a anulat astfel de scutiri, de vreme 
ce un număr de cinci documente emise de el 
(plus unul semnat de asociatul său Mihail) 
indicau în chip cît se poate de clar obligati- 
vitatea generală de participare la oaste. 
Astfel, cea mai veche menţiune cunoscută 
(cca. 1400—1403) se referă — semnificativ — 
la slugi domnești, beneficiare ale unui act de 
stăpînire asupra unei moșii în Prahova, pe 
apa Mociuriţei (sau Leaotul, pe al cărui mal, 
mai sus, se găsea Tiîrgşorul): fiii boierului 
Batea stăpînesc ocina (aşadar o moștenire), cu 
scutirile obişnuite — „numai singură oastea 
s-o facă domniei mele“, se preciza în act. O 
formulare asemănătoare priveşte sate boie- 
rești — Ohaba pe Arpeşel şi Frăsinet pe 
Mostiştea, cum se arată într-o copie după un 
original datat 1401—1406 şi tot astfel în copia 
păstrată după actul emis de voievodul-asociat 
Mihail, cu privire la cele 10 case din Tîrgo- 
vişte dăruite Coziei : „Și numai birul și oastea 
(voiska) şi să lucreze la moară, iar alt nimica 
să nu aibă amestec cu orașul“ (1417—1418). 
În sfîrşit, trei menţiuni din documentele lui 
Mircea cel Bătrîn se referă explicit la oastea 
cea mare (velika voiska) — două cu data 

precisă : 11 mai 1409, despre satul Pulcovăţ 
al mănăstirii Strugulea („Numai la oastea cea 
mare să slujească domniei mele, iar alta nimic 
mai mult“) şi 10 iunie 1415, privitor la satele 
mehedinţene Bala şi Prislop, ale boiernaşilor 
Vlad ş.a. („Numai la oastea cea mare să se 
pregătească, iar alta nimic mai mult“); un al 
treilea document, datat 1407—1418, se referă 
la satul Ciuliniţa de pe Buzău, care — am pre- 
cizat deja — aparținuse fratelui voievodului, 
Staico, fiind dăruit de acesta mănăstirii Snagov 
(„afară de singură oastea cea mare să se ridice 
pentru domnia mea, iar altceva nimic mai 
mult“). 

Putem sintetiza cele de mai sus: voievodul 
Mircea cel Bătrîn nu a procedat la o reformă 
propriu-zisă cu privire la oastea ţării (oaste 
şi oastea cea mare fiind același lucru), ci a 
întărit ponderea steagurilor de slugi domneşti 
(curteni) din interiorul acesteia — cu accent 
totodată pe contingentele de ţărani și de tîrgo- 
veţi. La baza acestor măsuri putem distinge 
prin urmare un conținut politic care nu tre- 
buie să ne scape: deşi „credincioasa slujbă“ 
era mereu subințeleasă din partea stăpînilor 
de pămînt, domnul îşi impunea voinţa în fața 
acestora (de observat că nici ctitoria sa de la 
Cozia nu a fost ocolită). Este un aspect impor- 
tant al creșterii autorităţii voievodale în 
timpul lui Mircea cel Bătrîn. 

Altminteri, structura organizatorică a oastei 
se afla atunci la niveluri comparabile în bună 
parte cu oștile statelor din jurul Țării Româ- 

nești. Efectivele propriu-zise constau din pe- 
destrime şi cavalerie, probabil cu o uşoară 
pondere a primei (nu ne putem pronunţa 
decisiv în această privinţă), după împrejurări, 
căci voievodul a purtat lupte la mari distanţe 
de pămîntul Țării Românești, posibile numai 
cu cavaleria. 


Fortificaţii. Se poate vorbi de un sistem 
defensiv în timpul lui Mircea cel Bătrîn ? 
Răspunsul este, indiscutabil, afirmativ, chiar 
dacă îl comparăm cu acela al Moldovei — mai 
închegat şi, mai ales, mai impunător ca forță 
militară (ca să nu mai vorbim de faptul că a 
durat mai mult decît în Țara Românească). 

Cîteva particularități se desprind din analiza 
sistemului defensiv muntenesc. Este de reținut 
mai întîi că orașul-capitală al Ţării Româ- 
nești — Argeșul — era neapărat, însăşi reşe- 
dința voievodală de aici nefiind fortificată 
(experienţa îl va determina pe voievod, cum 
vom vedea îndată, să procedeze altfel cu re- 
ședința sa de la Tîrgovişte), și, în general, 
oraşele erau lipsite de apărare (exceptind pe 
cele din Dobrogea). În al doilea rînd, se 
constată tendinţa de a se fortifica aşezările 
rurale — satele — şi numai a celor din zona 
limitrofă Dunării (fapt explicabil prin apariţia 
pericolului otoman de la sud de Dunăre), 
inclusiv prin cetățui de pămînt. În al treilea 
rînd, ‘cetățile propriu-zise sînt localizate mai 
ales la hotarele Țării Românești, dar în stra- 
tegia militară a voievodului un rol deosebit 
de important era atribuit cetăților de la Du- 

năre şi din Dobrogea (căci atenția principală 
a acestuia era îndreptată către sud, spre oto- 
mani). În sfîrşit, nu este lipsită de interes şi 
particularitatea că în componența acestui 
sistem defensiv se disting, deopotrivă, cetăţi 
autohtone, datorate voievozilor dinainte de 
Mircea cel Bătrîn sau acestuia (de exemplu, 
cea de la Giurgiu), precum și altele moştenite 
de aceştia (de pildă cetatea de la Severin, 
eventual și cetăţile din feudele transilvănene, 
dacă mai funcționau — Salgo (Sibiel) în 
Amlaș, Breaza în Făgăraș), inclusiv cele din 
Dobrogea, în majoritate de origine bizantină. 

Astfel, la hotarul de vest, voievodul a stă- 
pînit cetatea Severinului, ridicată pe malul 
Dunării de regele arpadian al Ungariei, Andrei 
II (cca. 1230) şi intrată în stăpînirea Ţării 
Româneşti la sfîrşitul veacului al XIII-lea 
(probabil în timpul lui Tihomir voievod, cca. 
1290). Sub Mircea cel Bătrîn, se pare, în răs- 
timpuri au fost instalate acolo garnizoane 
ungurești, potrivit relaţiilor de vasalitate sta- 
tornicite între el şi suzeranul său, Sigismund 
de Luxemburg, mai ales în urma tratatului 
bilateral de la Braşov (1395). Crearea institu- 
tiei banului, cum am amintit, are desigur o 
strînsă legătură cu problema stăpînirii acestei 
cetăţi. La nord, în apropiere de. capitală, se 
găsea cetatea Poienari, mai exact, nucleul pa- 
trulater al acesteia — un turn de veghe către 
Țara Loviştei (cetatea va apare, amplificată, 
abia sub Vlad Țepeș). Tot la nord, pe drumul 
spre Braşov, se găsea cetatea Dimboviţei (sau 
Podul Dimboviţei), în apropiere de Rucăr; 

aici se vor consuma evenimentele în legătură 
cu sfîrşitul scurtei domnii a uzurpatorului 
Vlad I (1396). Ceva mai sus, pe acelaşi drum, 
se găsea puternica fortăreață de la Bran — o 
cetate mai veche, refăcută de Ludovic I prin 
1377—1378 (ciudat, denumirea ei suna Turci, 
Torzburg-Torcsvâr 'Cetatea turcilor”); a in- 
trat însă în stăpînirea Țării Româneşti, poate 
chiar sub Radu I, în orice caz era acolo o 
vamă, la poalele cetății, în timpul lui Mircea 
cel Bătriîn, care a orînduit și castelani în ce- 
tate (cum se spune în actul lui Sigismud din 
7 iunie 1419). De asemenea, unele documente 
evocă şi „cetatea de la Cimpulung“ — fiind 
vorba însă de vama orașului sau, eventual, de 
aşezarea din apropiere, întărită natural și arti- 
ficial, de la Stoeneşti (cunoscută în literatura 
istorică sub denumirea de Cetăţeni). 

În afară de Severin, pe linia Dunării au 
avut o importanță strategică atit cetăţile de 
pe malul stîng, cît şi cele din Dobrogea. Astfel, 
cetatea Turnu (azi Turnu Măgurele), în fața 
Nicopolului — drept care se mai chema și 
Nicopolul Mic (minus castrum Nicopol, 1397 ; 
parva Nikopolis, 1399), la origine un turn 
romano-bizantin (Turris, Pyrgos). Dintr-o 
inscripție slavonă (datată 1397—1398) aflăm 
şi denumirea slavă a cetății — Holăvnic, tot 
„cu înțelesul de 'turn’. Și, într-adevăr, în vre- 
mea voievodului se prezenta ca un turn mare 
rotund (diametrul interior de circa 30 m), de 
care se lipeau mai multe bastioane semiro- 
tunde şi atenanse, una de contur patrulater ; 
mai existau două incinte poligonale şi un 

șanț de apărare. În 1445, cavalerul burgund 
Walerand de Wawrin o descria: „un turn 
mare rotund, înconjurat de ziduri, în chip de 
brace, care turn era așezat pe malul apei, pe 
pămîntul Țării Româneşti“ (brace — „brayes“, 
lat. braca — erau elemente de apărare în faţa 
unui pod sau a unei porţi). Cetatea a jucat un 
rol însemnat în evenimentele din 1394—1396 ; 
Mircea cel Bătrîn a venit deseori aici, de unde 
a trimis şi scrisori aliaţilor săi. 

Din nefericire, tocmai din cetatea construită 
de el — Giurgiu — nu se mai păstrează decit 
resturi de ruine. Cetatea Giurgiului a fost 
ridicată pe o insulă din apropierea malului 
românesc al Dunării. Acelaşi Wawrin o descrie 
astfel : „în insula Giurgiului [...] era o cetate 
foarte puternică, pătrată, cu patru laturi lungi 
de zid şi la colţul fiecărei laturi era cîte un 
turn foarte mare, cu totul pătrat, şi cel mai 
mic din aceste turnuri era mai mare şi mai 
puternic decît turnul castelului Turcan [Tur- 
tucaia] şi tot astfel întărit cu gherete si cu 
galerii de lemn. Și erau în spre rîu [Dunăre] 
două mici parapete de zid care porneau de la 
cetate şi la capetele lor erau de asemenea 
două turnuri tot așa de întărite cu galerii ca 
și celelalte“. Ceva mai încolo, Wawrin ne mai 
oferă o precizare : „turnurile erau toate patru 
masive (avînd fiecare) mai bine de douăzeci 
și patru de picioare înălțime“ — ceea ce echi- 
valează cu aproximativ 8 m. În sfîrşit, croni- 
carul redă şi spusa fiului lui Mircea cel Bătrin, 
Vlad Dracul (să nu scăpăm din vedere că for- 
tăreaţa era atunci stăpînită de otomani) : „dacă 

îmi pot redobîndi întreagă cetatea mea, pe 
care tatăl meu a pus să o ridice, atunci chiar 
şi femeile din Țara Românească, cu furcile 
lor de tors, vor fi în stare să recucerească 
Grecia“, iar apoi: „Căci el [voievodul Vlad 
Dracul] mai spunea că nu se afla nici o piatră 
în acea cetate care să nu fi costat pe tatăl său 
(cît) un bolovan de sare“. Cercetările arheo- 
logice recente promit de pe acum importante 
lămuriri în legătură cu trecutul acestei 
construcţii militare datorate lui Mircea cel 
Bătrin. 

Odată cu luarea în stăpînire de către Mircea 
cel Bătrîn a pămîntului românesc dintre 
Dunăre şi Marea Neagră, sistemul defensiv al 
Ţării Românești s-a întărit considerabil prin 
cetăţile-porturi Silistra (Dirstor), Vicina (în 
decădere totuşi în această epocă), Chilia şi 
Licostomu, eventual și Hirşova, în fața Flo- 
cilor de pe malul stîng al Dunării. Către 
Marea Neagră, pe malul lacului Reazim, se 
găsea puternica cetate denumită — se crede — 
Ileracleea, dar cunoscută cu un termen tur- 
cesc: Enisala (respectiv Yeni-sale, ceea ce 
înseamnă "Satul Nou’). Toate aceste cetăţi, 
trebuie spus, sînt la origine opera construc- 
torilor bizantini, o vreme fiind stăpînite (ex- 
'ceptiînd Silistra) de genovezi; aceștia au fost 
alungaţi, pe rînd, de către voievozii români şi 
în special de Mircea cel Bătrîn, începînd 
probabil cu Chilia (în timpul lui Vladislav 
I-Vlaicu, aşadar înainte de 1377 şi de ajunge- 
rea turcilor la Dunăre). 

În cadrul sistemului de fortificaţii din vre- 
mea domniei lui Mircea cel Bătrîn intrau, fapt 
semnalat deja, şi satele fortificate. Iniţiativa 
întăririi lor nu s-a datorat probabil domniei, 
ci sătenilor înşişi; ei s-au îngrijit de propria 
apărare, căutînd să preîntimpine efectele va- 
lului nimicitor ce se apropia de dincolo de 
Dunăre, cum înregistrăm în aşezările de la 
Coconi (Călăraşi, pe iezerul Mostiștea), Basarabi 
(Dolj) şi, eventual, Brătia (Ialomiţa, în apropiere 
de Urziceni). Fortificațiile satelor constau fie 
numai din șanțuri şi valuri de pămînt — în 
număr de trei la Coconi (pentru perioada cca. 
1380—1432), fie din şanţ şi val cu palisadă 
de lemn la Basarabi (și Brătia? — în acest 
ultim loc nu s-au făcut cercetări arheologice, 
aşa încît nu ne putem pronunţa). Cunoaștem 
mai amănunțit situaţia de la Coconi: fortifi- 
cațiile (şanţuri adinci de circa 3 m şi valuri 
de pămînt corespunzătoare) înconjurau zona 
cu locuinţe şi cimitire — și aceasta de fie- 
care dată, pe parcursul celor trei faze stabi- 
lite pe cale arheologică (în faza A, fortificația 
aşezării a rămas neterminată, datorită se pare 
evenimentelor legate de invazia turcească din 
1394). 

În schimb, putem considera că domnia a 
hotărît ridicarea unor cetăți de pămînt, cum 
a fost cazul celei cu adevărat impunătoare de 
la Frumoasa (Teleorman, pe rîul Vedea, la 
cca. 15 km NE de Zimnicea): de plan patru- 
later, îmbrăcînd botul unui deal, alcătuită din 
două șanțuri şi două valuri care protejau re- 
duta principală — o palisadă din lemn și 


58 


pămint. Dacă această cetate de pămînt nu se 
datorează cumva voievozilor Vladislav I — 
Vlaicu sau Radul I, este în afară de îndoială 
că a dispărut în timpul lui Mircea cel Bătrin 
şi anume odată cu atacul lui Baiazid I din 
1394. De asemenea, o cetate de pămînt mai 
simplă, tot patrulateră, se cunoaşte la Frătești 
(NE de Giurgiu). Ambele cetăţi aveau meni- 
rea să vegheze către Dunăre, „străjile“ fiind 
asigurate de țăranii locului, în cadrul presta- 
ţiilor de caracter feudal. 

Despre strategia și tactica de luptă — adică, 
referitor la chipul cum a purtat războaiele de 
apărare Mircea cel Bătrîn — vom aduce deslu- 
şiri la locul potrivit. Aici, însă, este cazul să 
amintim de o altă latură a organizării militare 
din timpul lui Mircea cel Bătrîn şi anume de 
drumurile Țării Româneşti (vezi mai sus, 
Viața economică). Într-adevăr, pe lîngă impor- 
tanța lor economică, drumurile amintite aveau 
şi una de ordin militar — ele contind în stra- 
tegia şi tactica de luptă a vremii. Tocmai da- 
torită acestui fapt, drumurile trebuiau să fie 
întreţinute (numeroase menţiuni documentare 
indică prestațiile feudale în acest sens), ceea 
ce nu se realiza totdeauna mulțumitor, căci 
starea generală a lor era destul de precară, 
desfundate mai tot timpul anului din cauza 
ploilor şi zăpezilor, cu rare poduri peste ape 
(în mod obișnuit, trecerea se făcea prin va- 
duri). Peter von Rez, un fugar după înfrînge- 
rea de la Nicopol (1396), relatează elocvent 
despre starea acestor drumuri şi despre peri- 

peţiile îndurate, trebuindu-i nu mai puţin de 
şapte zile ca să parcurgă distanța dintre locul 
dezastrului şi Turnu Roșu. 


Îmzestrarea oastei. Armele obişnuite ale 
oștenilor Țării Românești din vremea lui Mir- 
cea cel Bătrîn erau arcul și săgeata, inclusiv 
arcul cu virtej (arbaleta). La 29 mai 1418, 
cîteva luni după moartea voievodului, fiul său 
îi asigura pe locuitorii din Cisnădie : „şi dacă 
s-ar întîmpla ca noi să avem pricini sau neîn- 
telegeri cu toată ţara Transilvaniei, cu voi noi 
voim să păzim pacea și o trainică contenire 
de arme, și aceea ce este mai mult, vă vom 
trimite în timp de război pe unul dintre 
boierii noștri (un dregător, n. N.C.) cu o ceată 
din săgetași de-ai noștri (cum sagitta), care 
vă va apăra pe voi şi tiîrgul vostru şi vă va 
păzi de năvalele războiului“. Alte arme folo- 
site, inclusiv în lupta corp la corp, erau spada 
și sabia, sulița și lancia, măciuca şi buzduga- 
nul, securea, praștia ş.a. Protecţia corporală 
se datora scuturilor — frecvente —, coifurilor, 
platoșelor şi cămăşilor de zale, cnemidelor 
(pentru protecţia genunchilor), ultimele mai 
ales la îndemîna celor avuţi. Dintre piesele de 
armură să mai amintim de pintenii purtați de 
cavaleri (în epocă predominind tipul cu ro- 
zetă) ; în harnașamentul cailor se cunosc nu- 
meroase şi variate forme de scări de şa, ză- 
bale, aplici, cutarame ș.a. O mare cantitate de 
arme și alte bunuri trebuitoare înzestrării și 
dotării oștirii se importau. Nu ştim dacă 
armata lui Mircea cel Bătrîn a fost dotată şi 

cu mașini de război (bombarde, baliste). Este 
însă sigur că piese de acest gen au fost văzute 
de ostaşii voievodului pe cîmpul de luptă de 
la Nicopol (1396). În sfîrşit, în dotarea arma- 
tei şi în funcție de nevoile repetate de a trece 
Dunărea (în special în Dobrogea), trebuie să 
admitem şi existenţa luntrilor şi corăbiilor de 
luptă, aşadar o minimă flotă militară. 


3. VIAŢA CULTURALĂ 


Mircea cel Bătrîn a fost un mare iubitor de 
cultură. Faptul ceste atestat, printre altele, şi 
de preocuparea şi grija manifestate de voie- 
vod pentru înflorirea sub multiple aspecte a 
culturii Țării Românești. 


Ctitorii. Dispunind de însemnate re- 
surse materiale, Mircea cel Bătrîn a fost unul 
din principalii constructori în domeniul arhi- 
tecturii religioase din Țara Românească, ridi- 
cînd biserici şi mănăstiri, reparînd probabil 
altele. Ctitoria sa de căpetenie este Cozia, de 
pe malul drept al Oltului, construcție începută 
probabil în 1387 (oricum înainte de 20 mai 
1388, cînd i se face deja danii şi se hotărăşte 
ca mai vechea mănăstire Cotmeana să asculte 
de noul asezămînt monastic), şi terminată în 
anul 1391 (inclusiv pictura). Biserica mănăsti- 
rii, de plan triconc, este o adevărată capodo- 
peră — reprezentînd un cap de serie pentru 
numeroase alte edificii de cult din Ţara Ro- 

mânească (precizăm că pridvorul din faţă a 
fost adăugat sub Constantin Brâncoveanu). 
Specifică monumentului este decorația exte- 
rioară, respectiv elementele sculpturale care 
împodobesc fațadele (realizate în tehnica 
meplat sau relief plat), la ancadramentele 
ferestrelor, arhivoltele arcadelor oarbe, moti- 
vele realizate, de influenţă orientală, constînd 
din rozete, împletituri (inclusiv colonete), 
păsări afrontate etc. Atrage atenţia îndeosebi 
reprezentarea de pe fațada sudică — acvila 
bicefală care, ca pretutindeni în epocă, semni- 
fică despoţia bizantino-balcanică ; acest însemn 
a fost preluat de Mircea cel Bătrîn odată cu 
stăpînirea Dobrogei (după 1388). Dealtfel, 
acvila bicefală împodobește şi costumul lui 
Mircea cel Bătrin (în dreptul genunchilor 
— respectiv pe „chaussest-ele purtate de 
voievod), cum se mai vede în tabloul votiv din 
naosul bisericii. (Recent, Lia şi Adrian Bătrîna 
au demonstrat că o astfel de reprezentare a 
existat şi la biserica mănăstirii Cotmeana, 
refăcută și pictată — către 1400 — de Mircea 
cel Bătrîn). 

De asemenea, voievodul a construit mănăsti- 
rea Snagov, schitul Brădet (Argeș), probabil şi 
mănăstirea Dealul (amintită în 1431), dări- 
mată apoi de Radu cel Mare, care zideşte pe 
acelaşi loc mănăstirea păstrată şi azi cu ace- 
lași nume. Tot lui i se atribuie şi zidirea 
mănăstirii de la Glavacioc (există şi ipoteza 
că aceasta ar reprezenta de fapt mănăstirea 
Strugalea, de care am mai amintit — o ctito- 
rie boierească), dar este sigur că în Oltenia, 

spre munţii Paring, Mircea cel Bătrin a ridi- 
cat mănăstirea Vișina, pe malul Jiului: un 
act de la Neagoe Basarab (1514) glăsuieşte: 
„ocina [mănăstirii] și cu grădinile şi cu tot 
hotarul pe care a fost din vechime, încă din 
zilele lui Mircea voievod“. În sfîrșit, cu spri- 
jinul voievodului, stareţul Tismanei — vesti- 
tul călugăr Nicodim — a reconstruit, cum se 
admite, mănăstirea Vodița (II, prima fiind 
cea din timpul lui Vlaicu Vodă, năruită cu- 
rînd). 

O ctitorie aparte este reprezentată însă de 
biserica noii Curți domnești de la Tîrgovişte, 
distinctiv fiind ansamblul însuşi — unicul 
păstrat din timpul voievodului Mircea cel 
Bătrîn în domeniul arhitecturii civile îmbi- 
nate cu cea militară şi cea religioasă. Este 
vorba de nucleul iniţial al Curţii de pe malul 
drept al Ialomiței, ridicat de Mircea cel Bă- 
trîn în jurul anului 1400 — oricum după 
1394—1396, de vreme ce au existat pe locul 
respectiv locuințe aparţinîind tirgului, incen- 
diate însă cu siguranţă cu prilejul invaziei lui 
Baiazid din anul 1394. Noua reședință — desti- 
nată voievodului şi, cu siguranţă, asociatului 
său la domnie, Mihail — consta dintr-o impu- 
nătoare casă domnească lucrată din piatră și 
cărămidă, cu pivniţă, o capelă de plan treflat 
situată în apropierea laturii de nord a casei, 
totul fiind înconjurat de un zid de incintă (au 
fost sesizate doar două laturi), prevăzut cu 
turnuri de colț (se păstrează cel de NE); un 
şanţ larg de apărare proteja construcţiile din- 
spre vest şi sud. Ulterior, nepotul voievodu- 

lui — un Drăculese —, Vlad Țepeș, a modificat 
peisajul acestei vechi Curți de la Tîrgovişte, 
ridicîind faimosul turn cilindric cunoscut 
apoi sub denumirea de Turnul Chindiei (aşe- 
zat peste încăperea de vest a capelei). Incon- 
testabil, așadar, noul aşezămînt voievodal de 
la Tîrgovişte a avut de la început caracterul 
unei Curți întărite, «pre deosebire de patriar- 
hala alcătuire, într-un fel ţărănească, de la 
Curtea din Argeş, unde ceea ce atrage mai 
întîi atenţia este tocmai separaţia dintre loca- 
şul de închinare al vechilor voievozi și reșe- 
dinţa lor. - 


Cultura. „Cultura evului mediu — scria 
P. P. Panaitescu într-o lucrare apărută pos- 
tum — are în toată Europa un caracter reli- 


gios. Şi la noi ca și în alte țări, cultul religios 
a început sub forma simplă a bisericilor de 
lemn țărănești, a închinării şi a rugăciunilor 
în limba poporului. Dar odată cu instaurarea 
orînduirii feudale, clasa stăpinitoare şi-a 
aşezat patronajul asupra bisericii, care devine 
o armă și o garanţie spirituală a stăpiînirii. 
Folosirea limbei slavone a desprins biserica 
de popor si a legat-o de nobili și de suveran 
[...]. Literatura religioasă, disputaţiile morale 
şi teologice au o răspindire şi o influență 
adîncă asupra lumii laice, iar literatura laică 
feudală : istoria, povestirile, legile, poezia ca 
și gindirea. sint în slujba religiei, în sfera re- 
ligioasă. Numai literatura orală a poporului 
scapă de sub această tutelă. Dar cultura feu- 
dală nu stă în legătură numai cu biserica, ci 

şi cu castelele nobiliare, cu arta războiului, 
ocupaţia nobilimii şi cu virtuțile majore ale 
spiritului nobiliar : vitejia, onoarea, respecta- 
rea credinței jurate între om şi om“. 
Aspectele înfățișate mai sus sînt, în bună mă- 
sură, valabile și pentru vremea lui Mircea cel 
Bătrîn, pentru definirea conţinutului culturii 
(şi în general pentru tot ceea ce se poate ex- 
prima prin spiritul uman), în care trebuie să 
distingem, într-adevăr, pe de o parte filonul 
creativ popular, puternic și extrem de variat 
(cum se desprinde din analiza producţiilor 
epice şi lirice: balade, cîntece și doine etc.), 
iar, pe de altă parte, sfera creaţiei culte, de la 
nivelul clasei feudale dominante. În vremea lui 
Mircea cel Bătrîn, pe fondul mișcărilor sociale 
ce bintuiau ţinuturile de la sud de Dunăre, apă- 
ruseră controverse în privința dogmelor biseri- 
ceşti şi tocmai în acea perioadă a purtat Nico- 
dim corespondenţă cu patriarhul bulgar Efti- 
mie. Desigur, se conturează gusturi și mentalități 
noi în domeniul culturii. Vor pătrunde în tinu- 
turile noastre predilecţiile pentru temele cava- 
lerești (cum o dovedesc reprezentările de pe 
monedele lui Mircea cel Bătrîn, nu mai puţin 
și figuraţiile de pe cahlele de sobă descoperite 
în mediul orăşenesc de la Tîrgovişte, un indi- 
ciu în plus că profunzimea acestor teme depă- 
şise deja cadrul social al clasei dominante feu- 
dale). Dealtfel, semnificativ, însăşi știința de 
carte se propagă şi în alte straturi ale socie- 
tăţii : slove zgiriate pe vase sînt frecvent în- 
tilnite în aşezări rurale (pe unele vase de la 
Coconi, de pildă), în tîrguri și orașe (pe o stra- 

chină smălțuită găsită la Tîrgovişte, aparținînd 
unei locuinţe anterioare implantării Curţii lui 
Mircea, meșterul olar, un localnic, a făcut în- 
semnarea în slavonește : „(lo)an a scris în luna 
martie 8 zile [...]“). 

Din vremea lui Mircea cel Bătrîn se cunoaște 
un Evangheliar, copiat şi împodobit de Nico- 
dim, în anul 1405 (cu un an înainte de moar- 
tea acestuia). Mai ştim că Filos, logofătul voie- 
vodului, călugărindu-se la bătrineţe a compus 
un Polieleu, dedicat Maicii Domnului. Au fost 
probabil copiate și multe alte cărţi bisericești 
și, probabil, pratile — inspirate din dreptul bi- 
zantin —, căci și în Țara Românească au exis- 
tat scriptorii, organizate mai ales pe lîngă prin- 
cipalele mănăstiri. 

În strînsă legătură cu cultura se află, desi- 
gur, şi arta epocii lui Mircea cel Bătrîn. În 
epoca respectivă, manifestările artistice de ni- 
vel popular sînt cu totul remarcabile, ele fiind 
îndeosebi probate de numeroasele descoperiri 
arheologice (produse ceramice, podoabe etc.). 
Unele vase confecţionate de olarii din această 
vreme sînt unicate (şi avem în vedere centrul 
de producţie de ia Coconi, ale cărui cupe 
erau ornate cu figuri umane, animaliere 
— inclusiv reprezentări de pelicani). Bine- 
înţeles, în circuitul valorilor artistice in- 
trau și produsele de import, care şi ele îmbogă- 
teau patrimoniul cultural al epocii. De pildă, 
broderia din 1396 (un epitaf), probabil o da- 
nie din partea voievodului pentru mănăstirea 
Cozia — țesătura fiind însă de provenienţă bal- 
canică. În rest, locul principal în arta timpului 

l-au avut arhitectura și ramurile specializate 
adiacente (pictura murală, sculptura, cu o men- 
țiune specială şi pentru stilul decorativ prin 
ceramoplastie, documentat la Cotmeana, Cozia 
şi Tîrgovişte). 


* 


Această succintă prezentare a Ţării Româ- 
neşti din timpul lui Mircea cel Bătrîn a pus 
accentul pe osatura stărilor interioare, în mă- 
sură să ne deslușească, chiar parțial, natura 
feudală a domniei voievodului. Dar personali- 
tatea acestuia s-a vădit şi pe planul relaţiilor 
externe şi îndeosebi în cursul luptelor sale de 
apărare. Este ceea ce ne propunem să eviden- 
țiem în cele următoare. 


II. POLITICA EXTERNĂ PROMOVATA DE 
MIRCEA CEL BĂTRIN. 
ALIANȚE, INIŢIATIVE, BĂTĂLII 


1. ȚARA ROMÂNEASCĂ ȘI VECINII EI ÎN 
TIMPUL DOMNIEI LUI MIRCEA CEL BĂTRIN 


Comparativ cu situaţia de la mijlocul veacu- 
lui al XIV-lea, în preajma anului 1380 se 
anunțau unele modificări pe harta politică a 
Răsăritului Europei și îndeosebi a Peninsulei 
Balcanice. Acestea se datorau atît mişcărilor 
ivite în interiorul statelor din această parte a 
continentului, cît și unui factor politico-militar 
specific — ofensiva otomană. Ne interesează în- 
deaproape acest peisaj de geografie istorică din 
ajunul guvernării lui Mircea cel Bătrîn, spre 
a-i înțelege evoluţia ulterioară — dramatică 
pe alocuri —, ca şi implicaţiile în însăşi poli- 
tica militară a voievodului român. 


Peninsula Balcanică. Aici trebuie să distin- 
gem, în primul rînd, Imperiul bizantin, cel mai 
vechi stat din sud-estul Europei, odinioară în- 
tins de la Marea Neagră la Marea Adriatică 
(nu mai puţin şi în Asia Mică), dar care fu- 
sese slăbit considerabil pe parcursul veacului 
al XIV-lea, cînd pierde toate posesiunile asia- 
tice şi în bună parte şi pe cele de pe conti- 
nentul nostru. De fapt, Imperiul bizantin se 
dezagrega atunci prin acţiunea crizei profunde 
ce-l cuprinsese în interior, în toate sferele vie- 
ţii (economice, sociale şi politice) ; erau urmă- 

rile războiului civil din anii 1341—1347, cînd 
împăratul legitim loan V Paleologul (1341 — 
1391) fusese detronat de viitorul său socru, 
marele domestic Ioan VI Cantacuzino (1347— 
1354). De această criză profitase vecinul din 
vest — ţarul Ștefan Dușan al Serbiei (1331— 
1355), care cucereşte posesiunile bizantine din 
Macedonia, Thesalia, Epir şi Albania (a ocupat 
vremelnic şi Adrianopolul, după care, cum este 
ştiut, ţarul Duşan a murit în drum către Cons- 
tantinopol, în anul 1355). Tocmai atunci apar 
şi turcii osmani, mai întîi la Tzympe (1352), 
pentru ca în martie 1354 să cucerească ceta- 
tea Kallipolis (Gallipoli). Nu erau şi singurii 
care au profitat de slăbiciunea Bizanțului : lor 
li se adăugau venețienii şi genovezii, care își 
disputau hegemonia militară și comercială în 
estul Mediteranei, în Egee, şi desigur la Marea 
Neagră şi mai ales la Constantinopol (nu în- 
timplător, în 1380, se desfăşura războiul din- 
tre cele două puteri maritime, pentru insula 
Tenedos, încheiat cu pacea de la Torino, 8 au- 
gust 1381). Dealtfel, efectele crizei din Bizanţ 
se vor resimţi și în părțile noastre, în ţinutul 
de la Dunărea de Jos, mai exact la gurile flu- 
viului, unde, după războiul purtat de bizantini 
cu genovezii, în anii 1349—1351, poziţiile impe- 
riului vor fi pierdute la Vicina, Chilia şi Li- 
costomo, zone în care se va instala pe rînd ad- 
ministraţia civilă şi militară genoveză, alungată 
apoi de voievozii Ţării Româneşti. 

Fostul Imperiu bizantin era așadar pur şi 
simplu o amintire în epoca la care ne refe- 
rim, căci în ultimii ani domnia lui loan V Pa- 

leologul se exercita peste citeva oaze de efec- 
tivă stăpinire : Constantinopolul cu un mic ți- 
nut în jur, nici 2500 km? (şi numai în partea 
europeană), apoi Salonicul. cu un teritoriu în 
jur tot aşa de restrîns şi, în fine, cîteva insule 
din Marea Egee (Thasos, Samothrake, Imbros 
şi Lemnos, alte cîteva lîngă Eubeea, stăpinită 
de Veneţia). Mai exista un teritoriu bizantin, 
dar departe, în Peloponez — despotatul Mo- 
reei — condus de fiul lui loan V, anume Theo- 
dor I Paleologul. Altminteri, silit de împreju- 
rări, basileul amintit şi-a împărțit tronul cu 
uzurpatorul loan VI Cantacuzino, cu fiul său 
Andronic IV (1367—1379) şi cu un nepot, loan 
VII (1390). Cînd în 1391 îi succede cel de-al 
treilea fiu, Manuel II, a cărui domnie a durat 
pînă în 1425, problemele grave cu care era 
confruntat Imperiul îl vor copleşi pe acesta, 
manipulat continuu de venețieni, turci ş.a., 
cum vom vedea. 

Restructurări marcante au loc şi în restul 
Peninsulei Balcanice. Întinsul imperiu ridicat 
sub Ștefan Dușan se risipeşte la rîndu-i după 
dispariţia sa, căci între 1355 şi 1371 au fost 
create state autonome în Albania (sub Balsha II 
— ucis în 1385), în Macedonia şi Zeta. Macedo- 
nia, de pildă, cupi*ndea după 1371 stătuleţe 
conduse de kralj-jupani : Marko Kraljević la 
Prilep, Constantin Dejanović la Strumiţa şi 
Velbujd, Vuk Brankovic la Kossovo. Serbia în- 
săşi era acum redusă la stăpînirea cneazului 
Lazar Grebljanovit (1371—1389), probabil un 
nepot natural al marelui Duşan, cu capitala 
la Krusevac; Lazar (sau Lazăr), eroul sîrb de 

la Kossovo Polje, s-a străduit desigur să-şi mă- 
rească teritoriul, spre Branicevo, la Dunăre şi 
spre Peć (sau Ipeh) în sud, dar ţinutul din ju- 
rul Belgradului nu-i aparţinea, aici stăpînind 
Ungaria — în banatul de Mačva. De asemenea, 
în Bosnia guverna un rege, Tvrtko (1353— 
1391). Acest mozaic de stăpiniri mărunte va 
facilita cucerirea otomană, soarta impusă de 
această cucerire făcînd ca trei dintre cei nu- 
miţi să moară : unul apărîindu-și țara — Lazăr 
al Serbiei, alți doi înfeudaţi turcilor — Marko 
şi Constantin, ucişi la Rovine. 

De asemenea, tot după 1371, odată cu stinge- 
rea bătrînului ţar Ivan Alexandru, Bulgaria 
reprezenta o diarhie : în nord-vest, cu capitala 
la Vidin, domnea Ivan Sraţimir (1360—1365, 
1369—1396), văr şi cumnat cu Vladislav I-Vlai- 
cu al Țării Românești (care l-a ajutat pe ţarul 
din Vidin să-şi recapete tronul, în 1369), iar în 
rest, guvernînd din Tirnovo, se află Şişman 
(1371—1393), frate vitreg cu ţarul vidinean 
(Şişman în limba turco-cumană semnifică „Gra- 
sul“) — ambii dispărînd de pe scenă în timpul 
sultanului Baiazid I al turcilor. 

În sfîrşit, pe ţărmul apusean al Mării Negre 
şi în apropiere de Dunăreu de Jos apăruse o 
tară a Cavarnei, moştenită în veacul al XIV-lea 
de un anume Balica, iar apoi de fratele său 
Dobrotici, care se declarase despot (sau primise 
acest titlu de la Bizanţ, căci se căsătorise cu 
fiica unui demnitar bizantin). Centrul lui Do- 
brotici era Caliacra, pe ţărmul mării. În ju- 
rul anului 1370, cum se presupune, fiul său 
Ivanco (supranumit Terter) a pus mîna pe Si- 

listra (sau Dirstor, din mai vechiul Durosto- 
rum), constituindu-se acolo o formațiune sta- 
tală, Ivanco bătînd şi monedă proprie pe care 
îi apare numele precum și însemnul heraldic 
bizantin, acvila bicefală. Sigur este că după 
dispariţia lui Dobrotici, prin 1386, fiul său 
Ivanco îl moşteneşte — dar intervin otomanii 
şi, împotriva acestora, Mircea cel Bătrin, care 
încorporează stăpînirea fostului despot sub as- 
cultarea lui. 


Otomanii şi primele lor cuceriri. Istoria înde- 
părtată a turcilor începe în miezul Asiei, iar 
a turcilor osmani sau otomani în Asia Mică, 
în strinsă legătură cu a turcilor selciukizi, ai 
căror continuatori au fost. Într-adevăr, peste 
stăpînirile bizantine de acolo se constituie trep- 
tat un puternic imperiu — Sultanatul de Rum 
sau de Anatolia, din veacurile X—XII („Rum“ 
provine de la rhemaioi, romei sau bizantini), 
destrămat apoi prin loviturile primite din par- 
tea mongolilor din veacul al XIII-lea (astfel se 
explică migrarea acestor turci selciukizi, pe 
care îi aflăm, prin anii 1262—1264, în Dobro- 
gea noastră, menţionaţi aici de geograful arab 
Ibn Battuta, prin 1330—1331). În pragul vea- 
cului al XIV-lea, pe ruinele fostului Sultanat 
se aflau deja risipite mai multe emirate; un 
astfel de principat (sau beilic) exista în nord- 
vestul Anatoliei, cu capitala la Sögüt, avin- 
du-l în frunte pe Ertogrul. Moştenitorul aces- 
tuia s-a chemat Uthman (se pronunţa : usman 
sau osman), întemeietorul dinastiei otomane 
(1281—1326). 

Vom menţiona existenţa şi a altor emirate, 
precursoare ale Imperiului otoman. Așa de 
pildă, în estul Mediteranei, în faţa coastei Ci- 
prului, se găsea emiratul Karaman (sau Ka- 
ramanoglu = fiii lui Karaman), cu Iconium 
(Konya), fosta capitală a selciukizilor ; aici va 
ajunge solia lui Mircea cel Bătrin în legătură 
cu pretendentul Musa. În partea opusă, pe 
coasta Mării Negre, ființa emiratul Candaroglu 
sau Kastamonu (fosta provincie bizantină Paf- 
lagonia, care a dat și un împărat Bizanțului, pe 
Mihail IV Paflagonianul) ; beiul de Kastamonu 
a fost şi el implicat în afacerea Musa. Se cuvine 
amintit mai ales emiratul de Aydin sau Aydi- 
noglu, din vestul Asiei Mici (cu Smirna — Iz- 
mir): mai întîi, pentru că o expediţie a lui 
Umur bei a pornit de aici, prin 1336—1338 (9), 
spre gurile Dunării ; cu acel prilej — ne asi- 
gură cronicarul turc Enveri — s-ar fi cucerit 
cetatea „Chilia (Kili) la hotarul Țării Româ- 
nești“ ; în al doilea rînd, deoarece Ciineid bei 
(Djuneid) din Aydin, nepotul lui Umur, a luat 
la începutul veacului al XV-lea partea preten- 
dentului Mustafa Celebi (poreclit Diizme „Fal- 
sul“), adăpostit şi acesta la Mircea cel Bătrîn. 
La sud de Aydinoglu se găsea alt bei care l-a 
sprijinit pe Mustafa — Menteșeoglu. 

Toate aceste emirate vor fi supuse pe rînd 
succesorilor lui Osman și îndeosebi în timpul 
lui Orhan Gazi (1326—1359), Murad I (1360— 
1389) și Baiazid I (1389—1402). Dar nu numai 
atât, căci presiunea turcilor osmani s-a dezlăn- 
tuit şi împotriva „necredincioşilor“, în speţă 
bizantinii din Asia Mică și de mai departe. Or- 

han este acela care cucerește de la ei Prusion 
(Bursa sau Brusa, 1326), apoi Niceea (Iznik, 
1329), prima devenind capitala statului otoman. 
În anii războiului civil din Bizanţ, cînd împă- 
ratul-uzurpator se lupta cu adepții minorului 
Jon V Paleologul şi cu regenta Ana de Savoia, 
turcii lui Umur bei se alătură uzurpatorului 
Ioan VI Cantacuzino şi tot aşa procedează şi 
cei conduşi de Orhan (acesta îl ajută pe basi- 
leu să apere Salonicul, în 1349, și Adrianopo- 
lul, în 1352, împotriva lui Ştefan Dușan). În 
aceste împrejurări se implantează turcii lui 
Orhan în peninsula Gallipoli (Gelibolu) — un 
cap de pod strategic de prima mînă, bază pen- 
tru viitoarele operaţii de cucerire în Europa. 

Acestea au loc sub sultanul Murad I, supra- 
numit „Împăratul“ (Hiidavendigâr), cel care a 
dezvoltat statul otoman şi organizarea acestuia. 
A instituit funcţii noi — ca acelea de mare 
vizir şi de beylerbeg, sau beilerbei — şi tot 
lui Murad i se datorează crearea corpului mili- 
tar de ieniceri (yeniçeri „oaste nouă“), în anul 
1363, faimoasa oaste de pedestraşi. Existau şi 
alte trupe : de călăreţi — spahii (sipah), de ti- 
marioți — călăreţi cu feude, sistem tipic pen- 
tru oastea turcă ; un rol însemnat îl aveau tru- 
pele specializate — azapii (azab „celibatar“), 
echipați cu arcuri şi săgeți, cu paloş, care erau 
pedeștri şi luptau totdeauna în faţa oastei cen- 
trale, erau deci primii expuși loviturilor duş- 
mane ; apoi nu mai puţin faimoşii  acîngii 
(akîncî) — o cavalerie ușoară, alcătuită numai 
din turci şi rezidind la hotarele statului (uç 
sau udj), îndeosebi în Rumelia. Acingiii erau 

bine organizați, cu legi proprii, catastile (def- 
ter) etc. Înaintea oricărei expediţii poruncite 
de sultan ei îndeplineau misiuni de recunoaş- 
tere — deveneau deci cercetași în ţara adversa- 
rului — şi porneau către zona operaţională cu 
cîteva zile înainte, eliminînd eventualele curse, 
dregînd podurile etc. Firește, prădau totul în 
calea lor (akîn) şi-i vom vedea în această pos- 
tură atît înainte, cît și după bătălia de la Ro- 
vine. 

Cu astfel de trupe a pornit Murad I la cu- 
cerirea Peninsulei Balcanice : în 1361 cad Tzu- 
rulon (Çorlu) şi Didymoteichos (Dimetoka), iar 
în 1362 marele centru bizantin de pe „drumul 
imperial“ (ce străbătea Peninsula), Adriano- 
pol (Edirne), devenit a doua capitală turcă după 
Brusa, pentru ca în 1363 să fie cucerită și ce- 
tatea Philippopol (azi Plovdiv). A urmat un ră- 
gaz ceva mai îndelungat, în care turcii şi-au 
pregătit cu grijă viitorul asalt european, iar 
creştinii au încropit cunoscuta coaliție (la care 
a participat şi Vlaicu Vodă) — învinsă însă. în 
1371 la Cernomen (Girmen) pe Marița; se 
deschidea astfel drumul către ţinuturile bul- 
gare şi sirbo-macedonene. Dealtfel, prelimina- 
riile cuceririi au loc în anii 80: Sofia, în 1382, 
cade în faţa atacurilor otomane şi apoi, în 1386, 
Niş-ul. Primejdia turcească se apropia, într-a- 
devăr, nestăvilită, către linia Dunării. 


Moldova. Ţara Moldovei era un stat feudal 
relativ tînăr, structurile ei interne abia se con- 
solidau şi un mare merit în această privință 
i-a revenit voievodului-întemeitor de dinastic, 

Petru I al Muşatei sau Mușatinul (1375—1391) ; 
aşadar, cînd Mircea preia tronul din ţara ve- 
cină de la sud-est, Petru I se afla în al 11-lea 
an al domniei. La vest, Moldova se învecina cu 
voievodatul Transilvaniei, la nord cu Polonia 
(cu precizarea că Galiţia sau Rusia Roșie, cu 
Liovul, aparțineau Ungariei — revenind Polo- 
niei după 1386), la est cu Lituania (care cotro- 
pise Ucraina), iar la sud-est cu tătarii din ha- 
natul Kiptak, care dominau şi asupra părţii de 
sud a teritoriului moldovean. Capitala Mușa- 
tinului era Suceava, un oraş în dezvoltare, în- 
tărit de voievod cu două cetăți — una spre 
apus („Cetatea Şcheia“), cealaltă la est, viitoa- 
rea Cetate de Scaun a domnilor moldoveni. 
Moldova, de reţinut, îşi dezvoltă sistemul ei 
defensiv tocmai în timpul acestui voievod, care 
construiește şi Cetatea Neamţului (respectiv 
nucleul patrulater al acesteia) — alte cetăţi, 
mai vechi, existînd la Hotin şi la Moncastro 
sau Cetatea Albă. 

Ca şi în ţara de la sud de Carpaţi, economia 
din Moldova era predominant agrar-pastorală ; 
aceleași erau ramurile meşteșugăreșşti, prospera 
și acolo comerțul intern şi de tranzit — dato- 
rită şi marelui drum comercial ce străbătea ţara 
în lung, venind din Polonia şi ajungind la Ce- 
tatea Albă şi la gurile Dunării. Dealtfel, lio- 
venii obținuseră de la Ludovic I al Ungariei, 
prin 1379—1380, dreptul de depozit (Stapel- 
recht), rîvnind totodată la exclusivitatea pie- 
tei moldovene. Existau deci condiţii propice 
pentru dezvoltarea oraşelor — şi atunci era 

vorba mai ales de Baia, Siret, Birlad, Sucea- 
va ş.a. —, ca şi pentru apariţia monedei; ba- 
terea acesteia se datorează tocmai voievodu- 
lui Petru I Mușatinul: o solidă piesă de ar- 
gint, în sistemul groşilor polonezi, cu stema 
Moldovei pe avers (bourul legendar) şi flori de 
crin pe revers. 

Nu cunoaștem, din nefericire, ansamblul ra- 
porturilor stabilite între Mircea cel Bătrîn şi 
Petru I Mușşatinul ; dar ştim cu siguranţă că 
evenimentele create în Rusia Roşie în anii 80, 
cum vom vedea mai jos, au constituit, alături 
de altele, temeiul apropierii politice a celor 
două ţări româneşti de Polonia — Moldova, 
mai ales, rămînînd multă vreme în sfera de in- 
fluenţă a acestui regat. 


Regatul Ungariei. Domnia regelui Ludovic 1 
de Anjou (1342—1382) fusese pentru Ungaria 
o epocă de maximă însemnătate, chiar una de 
măreție, căci monarhul de viță franco-napoli- 
tană devenise în pofida unor cusururi (între 
care şi versatila sa politică) un adevărat con- 
ducător al lumii catolice apusene — un lider, 
cum am zice azi. El colaborase strîns cu papa- 
litatea, cu monarhia poloneză (cu care era şi 
înrudit) şi cu genovezii, fiind deci un adversar 
de temut al venețienilor. Odată cu stingerea lui 
Cazimir cel Mare al Poloniei (1370), ultimul 
din dinastia Piaştilor, tronul din Cracovia ajun- 
ge — cum se convenise anterior — în mîna lui 
Ludovic I. Întrucît nici acesta nu a avut ur- 
maşi în linie bărbătească, la moartea lui, în 
1382, tronul ungar a revenit reginei Elisabeta 


77 


(o bosniacă, fiica lui Ștefan II Cotromani€) și 
fiicei Maria, o copilă de şase ani, care în 1373 
fusese juruită fiului lui Carol IV al Boemiei, 
tînărul (şi el nevirstnic atunci) Sigismund de 
Luxemburg, crescut în ideea că va deveni 
cîndva regele Ungariei. 

Numai că lucrurile s-au încurcat o vreme şi 
au fost chiar cu totul împotriva pretendentu- 
lui Sigismund, nu mai puţin defavorabile şi 
celor două regine. În 1382—1384, Sigismund 
întreprinde cîteva expediţii în Polonia, cu spe- 
ranţa că-și va asigura şi tronul polonez, dar 
se împotrivesc nobilii din această ţară, care o 
chemară la ei pe Jadwiga (sau Hedviga), a 
doua fiică a lui Ludovic I (1384). În acest răs- 
timp, în Ungaria s-a iscat o stare de anarhie 
feudală : se revoltă nobilii de pe coasta adria- 
tică, în Dalmația şi Croaţia, care îl aduc la 
Buda pe Carol de Anjou („cel Mic“), văr de-al 
doilea cu Ludovic. Amenințate, reginele ape- 
lează la Sigismund, care e nevoit să renunţe 
la intențiile poloneze : sosit la Buda, în 1385, 
el se căsătoreşte cu Maria de Anjou şi în- 
cearcă să facă faţă situaţiei. Lipsit însă de ex- 
perienţă şi, probabil, cu sfetnici nesiguri, el 
nu reușește, căci la finele lui 1385 Carol II de 
Anjou a fost proclamat rege al Ungariei. Peste 
scurtă vreme însă, la 24 februarie 1386, par- 
tizanii reginei Elisabeta îl asasinează şi dru- 
mul către rîvnitul tron părea că îi este deschis 
lui Sigismund de Luxemburg. 

Din nou, totuși, a trebuit să mai aştepte. 
Reginele, însoţite de Nicolae de Gara (acela 
cu care se luptase în 1377 și Vlaicu Vodă), se 


78 


îndreptară spre Croaţia, împotriva răsculatu- 
lui Ioan Horwath, dar sînt înfriînte şi luate în 
captivitate, iar Nicolae de Gara ucis. Tot atunci, 
în 1386, Tvrtko al Bosniei trece de partea răs- 
culaților și ocupă Dalmația ; sîrbii se agită și 
ei împotriva banatului de Mačva, iar în Rusia 
Roşie intervine regina Jadwiga a Poloniei. 
Evenimentele din anul 1386 l-au supus deci la 
mari încercări pe Sigismund. 

Abia în toamna aceluiaşi an, cînd Mircea se 
urca pe tron, a fost în stare şi Sigismund de 
Luxemburg să pornească decisiv la luptă: 
ocupă Buda, iar în primăvara lui 1387 — be- 
neficiind și de alianța vremelnică a Veneţiei — 
se îndreaptă împotriva Croaţiei. Rebelii, care 
o uciseră pe regina Elisabeta, o eliberaseră 
totuşi pe Maria (iulie 1387) şi abia acum poate 
efectiv Sigismund de Luxemburg să se ocupe 
de tronul Ungariei, deși mișcarea anarhică din 
regat era încă activă. Dar regele Sigismund, 
care avea atunci doar 20 de ani, se bucura de 
o sănătate de fier — şi aceasta, alături de fi- 
rea sa perseverentă, l-a ajutat să-și îndepli- 
nească rolul istoric, în cadrul unei politici de 
anvergură în care a colaborat (nu totdeauna cu 
francheţe, trebuie precizat) cu Mircea cel Bă- 
trîn. Distincţiile în această privinţă le vom face 
la locul cuvenit, dar, pe deasupra acelor fapte, 
între cei doi monarhi se deschidea într-adevăr 
o punte : spre deosebire de trecut, marcat de 
repetate şi sîingeroase confruntări, începea cu 
ei lupta umăr la umăr pentru o cauză comună, 
care se va transforma cu timpul într-un stin- 
dard. 

Uniunea polono-litvană. Am amintit deja cî- 
teva fapte privitoare la Polonia, dar unele pre- 
cizări se impun. Polonia, în 1370, nu avea o 
întindere prea mare — ea cuprinzînd ținutul 
Posnaniei (limitat la nord de prezenţa Cavale- 
rilor teutoni, care îi închideau accesul la Marea 
Baltică) şi aşa-numita Polonie Mică, Galiţia 
occidentală — unde se afla şi capitala, Cra- 
covia. În jurul Varșoviei exista un stat sepa- 
rat, principatul Mazoviei, unit cu Polonia abia 
în veacul al XVI-lea. Cazimir cel Mare cuce- 
rise de la principii ruşi Galiţia orientală, cu 
Liovul, sau Rusia Roşie (1349), dar la dispari- 
ţia sa acest teritoriu ajunge în stăpînirea re- 
gelui Ludovic I al Ungariei. Am văzut ce s-a 
întîmplat la moartea angevinului. La cele ară- 
tate, considerăm necesar să mai adăugăm şi 
faptul că Jadwiga, ajunsă regină (1384), a fost 
constrînsă de aceiași nobili poloni să ia în că- 
sătorie nu pe cine voia ea, ci pe un „păgîn“ 
adevărat, pe Jagaillo, marele cneaz al Lituaniei 
(18 februarie 1385), care abia cu acest prilej 
s-a botezat în credința catolică, luînd numele 
de Vladislav. 

Datorită acestei căsătorii, în Răsăritul Euro- 
pei apare unul dintre cele mai puternice state 
feudale — Uniunea polono-litvană (tratatul de 
la Krewo : 14 august 1385). soţul Jadwigei fiind 
proclamat rege în 1386 (Vladislav II a rămas 
mare cneaz al Lituaniei pînă în 1392; apoi, 
Uniunea polono-litvană se destramă, deoarece 
în 1398 ajunge mare cneaz al Lituaniei Vitold, 
vărul regelui). 

Spre deosebire, așadar, de cumnatul său din 
Ungaria, care a trebuit să înfrunte numeroase 
dificultăţi spre a se impune, ascensiunea lui 
Vladislav II Jagello a fost cu totul spectacu- 
loasă — chiar de la început insolită în felul 
ei, căci erau rari suveranii din epocă netrecuţi 
la creştinism, cu excepţia, fireşte, a musulma- 
nilor, în Europa. Vom arăta în alt loc desfăşu- 
rările ce au urmat, care vor întări poziția nou- 
lui rege din nord, explicîindu-se în bună parte 
de ce s-au apropiat de acesta, pe rînd, voie- 
vozii români : Petru I Muşatinul, iar la scurt 
interval şi Mircea cel Bătriîn. 


2, ALIANȚE EXTERNE ȘI POLITICA MILITARĂ 
A LUI MIRCEA CEL BĂTRÎN (PÎNĂ LA 1397) 


Aşa cum s-a arătat, în ultimul sfert al vea- 
cului al XIV-lea situația politică internaţio- 
nală din Răsăritul Europei se complică, dato- 
vită, pe de o parte, cuceririi otomane în Pe- 
ninsula Balcanică, iar pe de altă parte, mișcări- 
lor din interiorul acesteia. Se adaugă anarhia 
feudală ivită după dispariția regelui Ludovic I, 
în Ungaria, nu mai puţin și disensiunile — de 
moment, trebuie precizat — dintre aceasta şi 
regatul polon învecinat, odată cu ascensiunea 
noului rege Vladislav II Jagello. În anii 80 
ai veacului se crease deci o conjunctură care 
avantaja şi netezea de fapt penetraţia turcească 
spre Dunăre şi spre vestul Peninsulei Balca- 
nice. Marile puteri ale vremii asistau neputin- 
cioase la creşterea puterii lui Murad I, căci 

nu puteau interveni din pricina gravelor pro- 
bleme lăuntrice cu care erau ele însele con- 
fruntate, în timp ce statele mici din Balcani ac- 
ceptaseră supunerea față de otomani — sau, 
ca Lazăr al Serbiei (ajutat de bosnieci), au cău- 
tat printr-un disperat efort să-i stopeze (victo- 
ria cneazului de la Pločnik, 1387). Nu a fost 
tutuşi de ajuns, căci oștile sultanului se vor 
năpusti curînd către nord-estul Peninsulei și 
apoi către Serbia însăși. 

În astfel de circumstanţe, nu este greu de 
dedus că voievodul Mircea cel Bătrîn a fost 
nevoit, la rîndul său, să evalueze raporturile 
de forţă din arena internaţională, să-şi crista- 
lizeze intenţii şi să ia decizii pe planul rela- 
țiilor externe. Acest lucru se petrece de fapt 
chiar în primii săi ani de domnie. În cadrul 
confruntărilor amintite, cu efectele militare im- 
plicate, voievodul român a dat dovadă de un 
remarcabil simț politic : orientîndu-se în hăți- 
şul intereselor contradictorii ce dominau atunci 
relaţiile interstatale, domnul Ţării Românești 
a exploatat cu dibăcie situaţiile ivite, folosind 
deopotrivă puterea sa militară și demersurile 
diplomatice, căutînd permanent ca asigurarea 
echilibrului între puteri să fie și în folosul ţării 
sale. Întreaga politică externă şi militară a vo- 
ievodului a fost subordonată aceluiaşi ţel stra- 
tegic de care am amintit: luptă tenace, pe 
toate planurile, pentru apărarea integrităţii te- 
ritoriale a Ţării Românești şi a libertăţii ei 
politice — principiu fundamental, promovat 
şi aplicat de Mircea cel Bătrîn, apărat cînd a 
fost cazul cu arma în mînă. Bineînţeles, s-au 

ivit şi situaţii care i-au permis voievodului să 
preia inițiativa politico-militară, așa cum a fost 
aceea la care ne referim mai jos. 


Campania din Dobrogea (1388). 
În legătură cu evenimentele din anul 1388 sub- 
zistă încă nelămuriri, datorită penuriei docu- 
mentare și mai ales unor confuzii şi contradic- 
ţii ce caracterizează sursele existente (în cea 
mai mare parte de provenienţă turcească). Este 
vorba, în primul rînd, de împrejurările în care 
dispare Dobrotici (angajat de mai multă vreme 
într-un conflict cu genovezii, sprijiniți de oto- 
mani), ca și de acelea în care fiul său Ivanco 
(numit probabil şi Terter) ajunge în fruntea 
despotatului mărunt de la Marea Neagră şi 
Dunăre ; căci, după cum se conturează o opi- 
nie din istoriografia actuală, Ivanco-Terter stă- 
pîinea atunci Silistra şi un teritoriu din jurul 
cetăţii, contopite apoi cu restul despotatului lui 
Dobrotici pe care l-a moștenit pentru scurtă 
vreme. Dobrotici va fi murit probabil prin 1386, 
căci în anul următor tocmai Ivanco reglementa 
diferendele cu genovezii, prin cunoscutul tra- 
tat din 27 mai 1387, el devenind totodată şi 
vasal (tributar) al turcilor care se aflau deja 
în „coasta“ stăpiînirii sale. În al doilea rînd, 
este vorba de desfășurările concrete pe tărîm 
militar, din partea otomanilor, care au avut 
loc — potrivit unor izvoare turceşti — în anul 
790 H [11 ianuarie—30 decembrie 1388], des- 
făşurări care l-au antrenat și pe voievodul Mir- 
cea cel Bătrîn. 

Potrivit concepţiei musulmane, turcii denu- 
meau teritoriile pe care intenționau să le cu- 
cerească şi să le stăpînească efectiv cu un ter- 
men special, dar al-harb („ţinut al războiului“), 
pe cînd cele deja supuse și plătind tribut se 
chemau dar al-ahd, făcînd parte din şirul ce- 
lor denumite dar al-sulh („ținut al păcii“); în 
caz de răzvrătire a celor tributare, de nesupu- 
nere, inclusiv la plata tributului, ele redeve- 
neau dar al-harb şi sultanii turci s-au străduit 
totdeauna să le readucă la ascultare. Desigur, 
existau şi ţări tributare otomanilor care nu 
erau efectiv ocupate de către ei — cazul crăi- 
şorilor din ţinuturile sîrbo-macedonene, al ta- 
rului Şişman de la Tirnovo şi, am văzut, al lui 
Ivanco. Întrucît ultimii doi refuzaseră să-l 
ajute pe sultanul Murad I în bătălia de la 
Pločnik (1387), ei au fost declaraţi răzvrătiți, 
ţările lor devenind dar al-harb. Neşri, unul din 
vechii cronicari turci, scrie : „Poruncind vizi- 
rului său Ali-pașa, sultanul i-a spus: Trecînd 
marea cu 30 000 de ostaşi (er), să dai foc şi să 
distrugi şi să devastezi vilaietul lui Susmanos“. 

Potrivit însă cronicii lui Neşri, ţarul Şișman 
a venit înaintea sultanului Murad, la Iambol, 
umilindu-se și promiţînd acestuia predarea ce- 
tăţii Silistra („Nu am altă cetate şi alt oraș 
mai bun decît Silistra“ — ar fi declarat el), 
fiind iertat ; totuşi nu-și ţine promisiunea, Ali- 
paşa fiind însărcinat cu cucerirea Silistrei și 
cu supunerea deplină a lui Şişman. Coman- 
dantul turc a mers pe marginea Dunării, ocupă 
o cetate (berkoz), apoi Sviştovul şi Neşri adau- 
gă : „Pornind de acolo a cucerit de pe malul 

Dunării fortărețele pe care, trecînd [fluviul] 
le luase valahul și, luînd în robie pe locuitorii 
lor, [Ali-pașa] a plecat de acolo şi a atacat Ni- 
copolul, deoarece Șişman fugise și intrase aco- 
lo“. Cere din nou iertare, scăpînd cu viaţa şi 
de această dată. 

Preluind informațiile din cronicile turceşti, 
istoricul și orientalistul Johannes Leunclavius 
așază altfel faptele (el vorbește şi de cucerirea 
Tîrnovei, de asediul Varnei — din partea lui 
Iacşi-bei —, oraș stăpînit de Ivanco: „regi- 
șorul Varnei şi al regiunii vecine zisă Dob- 
ritze“ etc.), iar pasajul despre intervenţia ro- 
mânilor sună : „cetăţi și castele pe care mai 
înainte românii le ocupaseră trecînd Dunărea 
în Bulgaria (arces et castella quae olim transal- 
pini valachi [...] occupaverant in Bulgaria“). 

Ce ar trebui să reținem cu prioritate din 
aceste informaţii ? 

Expediția condusă de vizir — numit şi Can- 
darli Ali-paşa — a avut loc într-adevăr în anul 
1388, dar urmările ei au fost cu totul altele de- 
cît cele ce rezultă din datele disparate oferite 
de izvoarele citate în ceea ce priveşte terito- 
riul numit mai tirziu Dobrogea. Căci, aflînd de 
șovăielile ţarului Şişman, Poate și la apelul 
stăruitor al lui Ivanco, Mircea cel Bătrîn s-a 
decis să intervină cu oastea sa, ocupind Silis- 
tra împreună cu o bună parte din despotatul 
lui Ivanco, precum și întregul teritoriu dintre 
Dunăre şi Marea Neagră. Era un fapt împlinit 
înainte ca oastea turcă a lui Iacși-bei să ajungă 
în faţa Silistrei, deoarece Leunclavius arată că 
această cetate era închisă otomanilor : „intă- 

rită cu toată sirguinţa“, ea nefiind cucerită 
atunci de turci. În acele împrejurări a dispă- 
rut de pe scenă și Ivanco (posibil în urma unui 
complot organizat de turci, ca răzbunare). Tra- 
diția tîrzie bulgară, consemnată, de pildă, de 
Paisie de la Hilandar (Hilandarski), în veacul 
al XVIII-lea, redă ceva mai fidel conţinutul 
desfășurărilor din anul 1388 : oastea turcă „au 
bătut-o vlahii şi toţi (turcii) pînă la unul sau 
doi s-au înecat în Dunăre ; astfel au scăpat în 
acea vreme bulgarii şi vlahii de  cotropirea 
turcească“. Cu alte cuvinte, rezultă că Mircea 
cel Bătrin a fost atras de evenimente, orga- 
nizind campania sa dobrogeană ca ripostă la 
Planurile de cucerire otomane de la Dunărea 
de Jos. În nici un caz nu poate fi vorba de 
alungarea turcilor din Dobrogea (adică de lua- 
rea în stăpînire a unui ţinut ocupat înainte de 
otomani), cum încearcă să acrediteze anumite 
curente istoriografice. 

Aşadar, departe de a fi un simplu episod 
din seria amplelor încleştări de mai tîrziu, în- 
ceputul domniei voievodului Mircea cel Bă- 
trîn ni se prezintă, odată cu anul 1388, într-o 
lumină pe care o exprimă dealtfel cît se poate 
de limpede — și firesc — titlul purtat de el în 
documentul sigur datat (4 septembrie 1389): 
„marele și singur stăpinitorul domn loan Mir- 
cea [...] domn a toată Ungrovlahia și al părților 
Podunaviei şi al celor de peste munți“. El de- 
ţinea Silistra, Vicina, Chilia și celelalte cetăţi 
din Dobrogea ; numai stăpînirea genoveză de 
la Licostomo mai fiinţa atunci ca atare, dar în 
decurs de un deceniu va fi înlăturată și aceasta. 

A fost o participare militară 
românească la Cossovo? Cuceririle 
otomane au fost dirijate în anii 1388—1389 
către vestul şi nord-vestul Peninsulei Balca- 
nice (cînd se ocupă Albania de sud şi o parte 
din Epir), ţinta principală devenind însă Ser- 
bia, împotriva căreia se îndreaptă sultanul Mu- 
rad I în persoană. Lupta decisivă s-a dat pe 
Cîmpul Mierlei (Kossovo Polje) sau Cossovo. 
Se ridică problema dacă aici a luat parte și 
Mircea cel Bătriîn, respectiv dacă a trimis oaste 
în ajutorul celui atacat, Lazăr cneazul, căzut 
eroic pe cîmpul de luptă (sultanul Murad în- 
suşi fiind ucis în cortul său de către un sîrb). 

Potrivit analelor sîrbeşti, lupta s-a dat la 15 
sau 21 iunie 1389 (surse otomane indică şi data 
de 10 august), dar primele surse citate nu men- 
ţionează participarea românilor, exceptînd va- 
rianta unui letopiseţ sirbesc (de la Studeniţa), 
care aminteşte de „Basarabi“, aflați, chipurile, 
nu alături de cneazul Lazăr, ci în tabăra oto- 
mană, în rînd cu tătarii, grecii, albanezii — fapt 
ce pune sub semnul îndoielii credibilitatea iz- 
vorului. În schimb, sursele turcești, aproape în 
majoritate, vorbesc de participarea oastei ro- 
mânești la amintita luptă. Astfel, cronicarul 
Șukrullah scria : [Murad] „s-a îndreptat împo- 
triva ţării lui Laz(ăr). Beiul Laz- ului, auzind 
aceasta, a dat de ştire ghiaurilor din ţările 
apusene și le-a cerut ajutorul. I s-au trimis 
oști din Ţara Românească (Eflak), de la un- 
guri și de la cehi, de la sirbi, de la albanezi 
(Arnavut), de la croați (Hîrvat), de la bulgari 
şi de la frînci (Firenki) [respectiv venețieni, 

n.NC.]. S-au adunat mai bine de 100 000 de 
ostaşi ghiauri etc.“ (urmează descrierea lup- 
tei ş.a.). Cu mici diferenţe, conţinutul informa- 
tiei de mai sus se găseşte și la cronicarii En- 
veri, Neşri, Idris Bitlisi şi Saadeddin, ultimul 
amintind şi de participarea moldovenilor şi in- 
dicînd cifra de 200 000 ostaşi „ghiauri“, acelaşi 
mai precizînd că oastea ungurească şi oastea 
românească „au stat pe cele două aripi“ în 
cursul încleștării. 

Dacă este oricum îndoielnică participarea 
moldovenilor, același lucru se poate afirma și 
despre unguri şi în bună măsură despre Mir- 
cea cel Bătrin. S-a obiectat astfel. că atunci, 
în 1389, cneazul Lazăr era învrăjbit cu Sigis- 
mund de Luxemburg (o expediţie a acestuia 
avusese loc împotriva sîrbilor cu cîteva luni 
înainte de Cossovo) şi nu întreținea raporturi 
bune nici cu Srațimir din Vidin. Or, un ajutor 
al lui Mircea trebuia să străbată prin ţinuturi 
stăpînite de unguri şi de Sraţimir ; în plus, deşi 
ridicase steagul de luptă împotriva otomanilor, 
voievodul român era desigur mai preocupat de 
întărirea pozițiilor sale în Dobrogea nou stă- 
pînită etc. Problema participării unor oşteni 
români la bătălia care avea să facă din Serbia 
o ţară vasală turcilor a rămas şi rămîne încă 
destul de controversată în istoriografie. 


Alianţa lui Mircea cel Bătrin 
cu polono-litvanii (1389—1391). 
Această alianţă a fost de fapt efectul relaţiilor 
cu vecinul din nord-vest, cu Sigismund de Lu- 

xemburg al Ungariei. Într-adevăr, ca urmare a 
aşezării sale geografice şi a raporturilor mul- 
tiple stabilite în decursul vremii cu acest vecin 
care era regatul Ungariei, Ţara Românească a 
fost permanent ţinta expansiunii acestui re- 
gat, cum au dovedit-o intervenţiile militare în- 
treprinse de regii angevini (în 1330 şi 1368); 
„Sîntem siliţi şi datori să redobindim hotarele 
și ţinuturile de margine ale acestui regat al 
nostru din ghiarele oricăror răzvrătiți“, astfel 
proclama la 5 ianuarie 1365 Ludovic I, socotind 
fara transalpină ca o posesiune regală. Această 
politică de dominare a fost moştenită și de Si- 
gismund de Luxemburg, care, din prudenţă, nu 
afișa pe față așa-numitele „drepturi“ de stă- 
pînire asupra Ţării Românești (exceptînd anii 
1396—1397), căci Mircea cel Bătrîn şi-a dovedit 
de la început forța (de menţionat că regele 
evoca astfel, şi constant, Moldova : „ţara noastră 
Moldova“). Cert este că, pe ascuns, în strate- 
gia sa politică şi militară regele Sigismund con- 
sidera Țara Românească ca pe o ţară supusă 
voinţei sale. Ceea ce Mircea cel Bătriîn a se- 
sizat din vreme (nu este exclus ca Sigismund 
să fi agitat problema Severinului și chiar a 
feudelor ardelene stăpînite de voievod, Amla- 
șul și Făgărașul, contestîndu-le). Dealtfel, în- 
săşi intrarea Dobrogei în stăpînirea lui Mircea 
cel Bătrîn nu era în măsură să-l bucure prea 
mult pe regel? din Buda, întrucît acțiunea mi- 
litară izbîndită fulgerător de voievodul român 
leza interesele strategice ale Ungariei la Du- 
nărea de Jos şi în Orient (astfel cum vor fi 

acestea direcționate în scurtă vreme de însuși 
Sigismund de Luxemburg), iar în chip direct 
pe cele ale negustorilor genovezi, aliaţii de nă- 
dejde ai regilor unguri (vom vedea mai de- 
parte cum se punea problema Chiliei). 

Aşa încît, existau suficiente motive ca Mir- 
cea cel Bătrîn să se „desprindă“ oarecum de 
Sigismund (să se „lămurească“ cu regalitatea 
ungară, cum considera Nicolae Iorga), îndrep- 
tîindu-și atenţia asupra regelui din nord, Vla- 
dislav II Jagello, a cărui atitudine îi convenea 
voievodului român, căci exprima adversitatea 
față de intenţiile expansioniste şi hegemoniste 
ale lui Sigismund. Intermediarul noilor relaţii 
previzibile a fost voievodul Moldovei, Petru I 
Mușatinul, care se închinase deja, ca vasal, în 
1387 — cu prilejul descinderii regelui Vladis- 
lav la Liov. Drept urmare, în 1389, Mircea cel 
Bătrîn îi trimite la Radom pe boierii săi Ma- 
nea şi Roman Herăscu, însoţiţi fiind de boierul 
moldovean Drăgoi, care încheie acolo prelimi- 
nariile unui tratat militar preventiv — o alian- 
ţă politică şi militară îndreptată vădit împo- 
triva lui Sigismund. Actul încheiat trebuia să 
fie confirmat printr-o scrisoare cu pecete din 
partea voievodului şi printr-un act similar al 
regelui polon, ceea ce se şi traduce în fapt, 
păstrîndu-se doar scrisoarea lui Mircea cel Bă- 
trîn, datată 20 ianuarie 1390, la Lublin. Dar 
s-au mai purtat discuţii în această privinţă 
(runde de convorbiri, cum am zice uzi) și 
anume la Suceava (martie 1390), pentru ca o 
reconfirmare să aibă loc din partea voievodu- 
lui la Liov, la 6 iulie 1391. 

Prin tratat se consemna, de fapt, o alianţă 
militară încheiată pe picior de egalitate între 
cei doi suverani ; nu era vorba de o supunere 
din partea voievodului Țării Românești. Mir- 
cea se angaja: „promitem şi făgăduim să-l 
ajutăm pe amintitul domn Vladislav, regele, cu 
toată puterea și mijloacele noastre, atunci cînd 
va cere ajutorul nostru, şi pe oamenii supuși 
lui, de năvălirea și atacul dușmănos al (lui Si- 
gismund), regele Ungariei, al supușilor lui și 
al oricăror oameni supuși lui, iar împotriva al- 
tor dușmani şi a oricăror vătămători ai sus- 
numitului domn Vladislav, regele, să-l ajutăm 
după bunul plac al învoielii noastre, iar acest 
lucru se cuvine şi trebuie să-l facem ca unui 
prieten“. Cam în aceiaşi termeni sună şi în- 
voiala (sau rînduiala întregului tratat: ordi- 
natio) din partea regelui Vladislav : „la cere- 
rea noastră — stă scris în actul lui Mircea —, 
trebuie şi va fi dator să ne ajute împotriva 
(lui Sigismund), regele Ungariei, şi a supuşi- 
lor lui, prin toată puterea şi mijloacele lui, iar 
împotriva altor duşmani de-ai noştri ne va 
ajuta ca prieten, după bunul plac al liberei lui 
înțelegeri“ (actul de la Liov, 6 iulie 1391). 

Din cele consemnate mai sus se pot distinge, 
aşadar, unele nuanţări în clauzele acestui tra- 
tat politic și militar : între cei doi suverani se 
stabilesc raporturi de reciprocitate în ce pri- 
veşte obligaţia fiecăruia de a sări în ajutorul 
celuilalt — dar numai în eventualitatea ac- 
țiunilor pornite de la un inamic comun, Sigis- 
mund şi cei din subordinea lui ; în rest, într-a- 

jutorarea era lăsată la liberul arbitru al sem- 
natarilor, adică nu era obligatorie (Mircea, de 
pildă, putea sau nu să-l ajute pe Vladislav II 
Jagello dacă acesta ar fi fost atacat de Cava- 
lerii teutoni, și invers, regele putea sau nu să 
intervină alături de voievod în cazul unui atac 
turcesc). Aceste distincţii se datorau, desigur, 
distanţei geografice dintre cele două ţări sem- 
natare, dar mai ales faptului că au fost luate 
în considerare posibilităţile reale de ajutorare 
din partea Țării Româneşti, respectiv a Polo- 
niei. 

Fireşte, o asemenea alianță preventivă nu a 
avut efecte propriu-zise pe tărîm militar, căci 
nu posedăm nici o ştire despre situaţii în care 
prevederile ei au fost aplicate. Dar alianţa a 
avut un fundal politic evident şi tocmai în 
această direcţie s-au resimţit efectele ei, căci 
a avut menirea să-i deschidă ochii regelui Si- 
gismund, determinîndu-l pe acesta la o atitu- 
dine mai reținută — de așteptare, putem 
spune —, pentru ca în scurtă vreme el să fie 
obligat să caute la rîndu-i căile pentru o în- 
ţelegere cu Mircea cel Bătrîn şi pînă la urmă 
să conlucreze cu acesta din urmă. Dar pînă 
a se ajunge la această treaptă nouă în relaţiile 
dintre Ungaria şi Țara Românească, voievodul 
român a trebuit să fie supus la grele încercări, 
iar în alte ocazii, cînd relaţiile externe dintre 
cele două țări vor fi iarăşi şi iarăși afectate, 
Mircea cel Bătrîn va folosi din nou o armă 
din arsenalul său politic şi diplomatic : reîn- 
noirea alianţei cu regele polon. 

Marile bătălii din anii 1394 și 
1396 (de la Rovine şi de la Ni- 
copol). În anul 1390, cînd Mircea cel Bătrîn 
era angajat în perfectarea alianţei cu Vladislav 
II Jagello, Imperiul otoman, condus acum de 
Baiazid I, reia ofensiva spre linia Dunării. Por- 
nit pe cuceriri, sultanul a ordonat lui Firuz- 
bei (care se remarcase în 1387, cu prilejul lup- 
telor împotriva beiului de Karaman) să atace 
Vidinul, fără ca acesta să fi reuşit, deoarece 
Sraţimir s-a opus cu succes (posibil cu ajutor 
românesc). Firuz-bei a trecut totuşi Dunărea, 
jefuind cumplit teritoriul Țării Românești din 
fața Vidinului. Cronicarul ture Orudj bin Adil 
nota despre aceste jafuri : „iar Firuz-bei, tre- 
cînd în Țara Românească (Efiak-ili), a făcut 
o incursiune și s-a întors cu o pradă foarte 
bogată“, ştire care se găsește și la cronicarii 
Așik-pașa Zade, Neşri, Idris Bitlisi (cu detalii 
semnificative, de pildă în legătură cu banii pe 
care a pus mîna, cu mulțimea de robi și „ficiori 
destoinici“ căzuţi în captivitate). Era prima in- 
cursiune otomană pe pămîntul românesc de la 
nord de Dunăre (Firuz-bei, să precizăm de pe 
acum, va cădea în luptă la Ankara, în 1402). 

Desigur, Mircea cel Bătrîn a trebuit, la rîn- 
dul său, să-i înfrunte pe otomani. Un izvor 
de la mănăstirea Zografu (Athos) consemnează : 
„Mircea, voievodul valah, i-a lovit [pe turci] 
şi i-a nimicit rău şi abia au scăpat. Dealtfel, 
infiltrări otomane s-au făcut simţite şi la Si- 
listra ; ele porneau din provincia de margine 
a Imperiului otoman — udj — denumită Delior- 
man și aflată în legătură cu ţinutul Karînovasi 

(azi Karnobat), de la sud de Varna. Leuncla- 
vius relatează despre o astfel de încercare a 
turcilor de a cuceri Silistra — eşuată însă da- 
torită rezistenţei garnizoanei româneşti pe care 
o instalase acolo Mircea cel Bătrîn. 

În 1392, văzînd că lucrurile se precipită la 
Dunăre, pornește la acțiune și Sigismund de 
Luxemburg. El îl atacă pe vasalul turcilor, Şte- 
fan Lazarević al Serbiei, învingindu-l la Golu- 
bac. Cele întîmplate scoteau de acum în evi- 
dență faptul că aportul regelui Ungariei la 
lupta antiotomană se impunea cu necesitate. 
Mircea cel Bătrîn însuşi a înțeles acest lucru ; 
presiunea turcească dinspre sud îl determină să 
lase pe un plan secundar alianţa cu regele po- 
lon şi să prefere înțelegerea cu regele Unga- 
riei. 

O atare politică se cerea afirmată fără nici o 
aşteptare din partea voievodului român. Căci 
Baiazid I s-a decis să pună în joc însăși exis- 
tența ţaratelor bulgare şi totodată să cucerească 
Țara Românească. Ambitţiile sultanului vizau, 
evident, şi Constantinopolul, pe care îl asediază 
în 1393 — anul în care el supune Bulgaria lui 
Şişman : la 17 iulie 1393 a căzut capitala ta- 
ratului, Tirnovo, iar Şişman a fost prins și în- 
temnițat la Filibe (Philippopol-Plovdiv), peste 
doi ani fiind executat (3 iulie 1395). Totodată, 
sultanul Baiazid s-a îndreptat cu forțe militare 
și asupra Silistrei, pe care a asediat-o de pe 
uscat și de pe apă (organizînd o blocadă com- 
pletă cu corăbiile de luptă). Au avut loc nu- 
meroase atacuri — respinse însă de garnizoana 
românească și de locuitorii oraşului. Pînă la 

urmă, prin viclenie — potrivit cronicii lui 
Leunclavius — cetatea a căzut în miinile turci- 
lor : apărătorii au fost ademeniţi de promisiu- 
nea că se vor putea retrage pe un drum anu- 
mit, dar au fost pînă la ultimul măcelăriți de 
otomani. Trebuie făcută precizarea că forțele 
sultanului au izbutit să ocupe vremelnic Silis- 
tra, fără însă ca restul Dobrogei să fie cucerit. 
Dealtfel, numai din Dobrogea era posibilă o 
acţiune fulgerătoare şi eficace împotriva teri- 
toriilor ocupate de turci și care constituiau zone 
de margine ale imperiului otoman, ca aceea des- 
fășurată îndată după evenimentele de la Si- 
listra, în 1393, din ţinutul Karînovasî. Mircea 
cel Bătrîn a pornit atunci într-acolo cu cava- 
leria —ycu călăreţii săi“, după cum preciza 
Sa'adeddin —, prădînd o zonă întinsă și pro- 
vocînd pierderi oastei otomane : „a trimis în 
rîndurile martirilor pe unii dintre musulmani, 
iar pe alţii i-a luat în robie“ —, adăuga Neșri, 
care credea că atunci voievodul român era tri- 
butar turcilor (haradjgiizar), fapt ce nu cores- 
pundea nicidecum realităţii. În schimb, este 
de luat în considerare afirmaţia din sursele 
turceşti : Mircea cel Bătriîn întreținea de pe 
atunci legături cu opozanţii lui Baiazid din in- 
teriorul Imperiului otoman, care îl informau pe 
domnul de la Dunăre despre mișcările şi inten- 
tiile sultanului. Unul dintre aceştia era beiul 
de Kostamonu, hulit tocmai pentru faptul că 
l-ar fi instigat pe voievod la devastarea ţinu- 
tului Karînovasî. Este vorba de Isfendijar, fiul 
lui Kötörüm Baiazid (Baiazid „paraliticul“, 

mort în 1385), confundat de Idris Bitlisi (care 
a scris în persană) cu tatăl său: „acel bătrîn 
infirm cu gînduri nechibzuite l-a ațîțat pe 
ghiaurul Țării Românești și l-a îndemnat să 
devasteze şi să prade ţinuturile islamice“. 

Așadar desfășurările din anul 1393 au dezvă- 
luit cu claritate intenţiile cuceritoare ale sul- 
tanului. Următoarea ţintă după ocuparea Bul- 
gariei de la Tirnovo şi a Silistrei avea să fie 
Țara Românească. Baiazid I a fost silit să nu-şi 
pună imediat planul în aplicare, fiind reţinut 
de problemele ivite în Asia Mică. În ceea ce 
priveşte pericolul care îl amenința pe voievo- 
dul român, cu siguranţă că acesta nu a stat cu 
braţele încrucișate : a luat măsuri de apărare 
în interiorul țării şi la graniţe, va fi făcut de- 
mersuri pe lîngă regele polon, pe lîngă Si- 
gismund și pe lîngă alți suverani creștini. Re- 
gele Ungariei şi voievodul Trnsilvaniei, Frank 
Scecsenyi, erau oricum informaţi de către Mir- 
cea cel Bătrîn despre situaţia Ţării Românești 
și despre iminenţa invaziei otomane, care pe- 
riclita grav însuşi regatul Ungariei. Rezultă 
acest lucru din scrisoarea expediată la 26 mai 
1394 cavalerului curţii din Buda, Gheorghe 
(sau Grigore) de Beclean, trimis sol la voievo- 
dul român ; el a trebuit să treacă şi pe la voie- 
vodul Transilvaniei. Rezultatul soliei n-a fost 
însă pe măsura așteptărilor voievodului român. 
Chiar dacă domnul Ţării Româneşti a primit 
promisiuni de ajutor, acestea nu s-au realizat. 
Pînă la urmă Mircea cel Bătrîn s-a aflat singur 
în fața gravului pericol otoman. 

Bătălia de la Rovine (10 oc- 
tombrie 1394). În vederea începerii cam- 
paniei la nord de Dunăre, a venit din Anatolia 
la Adrianopol însuși sultanul, care şi-a consti- 
tuit o armată puternică, în rîndurile căreia au 
fost chemaţi şi vasalii săi — Ștefan Lazarević 
din Serbia, Marko Kraljević de la Prilep şi 
Constantin Dejanovic (sau Dragaš) de la Vel- 
bujd, probabil și alţii (nu sîntem lămuriți dacă 
a avut loc şi o participare bulgară, dat fiind 
faptul că fosta stăpinire a lui Şișman era acum 
un pașalic). Potrivit relatărilor din cronicile 
turcești, oastea otomană s-a îndreptat apoi că- 
tre Nicopol, de unde a trecut apoi Dunărea. 
(S-a presupus, pe baza unui izvor semioficial, 
că itinerarul lui Baiazid ar fi urmat un drum 
dinspre apus, respectiv pe la Severin — ipoteză 
ce se dovedeşte totuși greșită ; Leunclavius se 
referă chiar la o expeditio pontica din partea 
lui Baiazid, indiciu în plus că sultanul urmărea 
nu numai supunerea teritoriului românesc de 
la nord de Dunăre, ci şi Dobrogea, care se afla 
în stăpînirea lui Mircea cel Bătrîn.) 

În legătură cu data expediției turceşti şi cu 
locul unde s-a desfășurat bătălia principală 
dintre oastea lui Mircea cel Bătriîn și armata 
otomană condusă de Baiazid Į s-au emis di- 
ferite ipoteze. Astfel, referitor la prima pro- 
blemă, izvoarele turcești încurcă cronologia, căci 
devansează anul: 1389—1390 (Orudj), 1390— 
1391 (Neșri) ș.a. Chiar cele bizantine nu sînt 
explicite, întrucît așază lupta după cea de la 
Nicopol (Chalcocondil). Numai cronica ano- 
nimă bulgară o situează înainte de 3 iulie 1395, 

zi în care a murit ţarul Şişman. Într-un grup 
de vechi letopiseţe sîrbeşti (10 la număr), re- 
dactate pînă în jurul anului 1460, bătălia de 
la Rovine este datată 10 octombrie 1394. O 
astfel de datare este, în general, acceptată și 
de istoricii români. Cît priveşte locul în care 
s-a desfăşurat bătălia principală, confruntarea 
directă dintre oștile voievodului român şi tru- 
pele sultanului, indicaţiile izvoarelor sînt vagi 
sau contradictorii — de pildă : „pe malul unui 
rîu“ (cronica anonimă bulgară); „într-un loc 
neprielnic“ (Phrantzes). Unele cronici turcești 
indică totuși locul bătăliei (ugraș yerinde) pe 
rîul Argeș: „Arkîs“ (Enveri), „Arkaş“ (Neşri), 
iar Leunclavius, care preia ca atare informa- 
țiile turceşti, se exprimă astfel : „in loco quem 
Turci tam Arcas quam Artzes nominant“. 
Dealtfel, izvoarele turceşti încearcă să de- 
scrie locul bătăliei, ambianța geografică a aces- 
teia, referindu-se la pregătirile făcute de Mir- 
cea cel Bătrîn : „Avînd în spate un munte, 
[Mircea — Emirgi] a pregătit cele trebuincioase 
pentru luptă“ (Sa'adeddin), iar mai limpede şi 
în acelaşi stil metaforic specific surselor orien- 
tale, consemna Idris Bitlisi : „Au ajuns [turcii] 
chiar într-un loc unde un domn cu sfirşit ne- 
norocit, pe nume Mircea, încrezindu-se în mun- 
ţii cei tari și greu de pătruns, se pregătise în 
acel ţinut nenorocit și-și rînduise propria sa 
oaste purtătoare a stelei nenorocirii pentru a 
aștepta ajutorul celorlalţi regi și stăpini şi se 
întărise în acel loc muntos și primejdios şi, as- 
cultînd de gindul său rătăcit, avusese curajul 
să se lupte cu gazii purtători de glorie“ (subl. 

N.C.). Întrezărim aici ambianța din preajma ca- 
pitalei Ţării Româneşti — Argeșul. 

În tradiţia istorică există şi o denumire pro- 
priu-zisă pentru locul bătăliei : Urvina din ba- 
ladele sîrbești, topic consemnat și de scrierile 
italienilor Mauro Orbini şi Giaccomo di Pietro 
Luccari — de fapt un termen al slavilor de 
sud; U rovinah („La șanțuri“, care poate să 
însemne şi „ripe“ sau chiar „loc mlăștinos“) ; 
La Rovine, cum stă scris și într-o variantă a 
letopisețului muntenesc, care situează locul pe 
rîul Ialomiţa (există, trebuie spus, şi păreri 
care îl aşază lingă Craiova, în legătură cu o 
luptă din anul 1395, neverificabilă documen- 
tar, confundată probabil cu aceea la care a 
participat regele Sigismund — vezi mai jos). 

Indiferent de localizarea bătăliei principale, 
invazia lui Baiazid din anul 1394 a reprezen- 
tat un vast teatru de operaţiuni militare și de 
jafuri, mai ales, care au avut loc înainte şi 
după bătălie. Bandele de azapi şi acîngii cu- 
treierau peste tot — ceea ce, într-un fel, îi 
ușura lui Mircea cel Bătrîn posibilitatea de a-i 
lichida pe rînd sau de a-i hărțui, o tactică 
tradiţională în purtarea războiului de către ro- 
mâni. În cursul acestor atacuri ale avangărzii 
trupelor otomane (cum am precizat mai sus 
cu privire la locul acîngiilor în oastea turcă) 
trebuie să fi fost incendiată cetatea de pămînt 
de la Frumoasa, printre primele obiective aflate 
în calea armatei lui Baiazid, care a cucerit şi 
cetatea Turnu de pe malul Dunării. Despre 
tactica de hărțuială şi de înfometare a invada- 
torilor avem mărturia  bizantinului  Laonic 

Chalcocondil : „Mircea, stringînd oastea ţării, 
nu şi-a făcut planul să vină asupra lui [Ba- 
iazid], ci cu multă grijă şi-a pus la adăpost 
în muntele Braşovului femeile şi copiii. Mai 
după aceea însă se ţinea şi dînsul cu armata 
pe urmele lui Baiazid, prin pădurile de stejar 
ale ţării, care sînt multe şi acoperă în toate 
părţile ţara, să nu fie uşor de umblat pentru 
dușmani şi nici lesne de cucerit. Şi, ţinîndu-se 
pe urma lui, săvirșea isprăvi vrednice de amin- 
tit, dînd lupte cînd vreo unitate dușmană, 
rupîndu-se, se îndrepta undeva prin ţară după 
hrană sau la prădat vite ; şi aşa, cu foarte mare 
îndrăzneală, se ţinea de armată. Ţinîndu-se de 
urma lui Baiazid, se lupta într-una cu dinsul 
în chip strălucit. Şi se zice că armata fiind în 
cale, se ţinea strîns în urma ei, punînd-o la 
mare suferință și o aducea în situaţii grele și 
nu înceta să-i facă stricăciune“. 

O problemă importantă și viu disputată de 
istoricii care s-au ocupat de analiza bătăliei 
de la Rovine este aceea a efectivelor care au 
participat la lupte și mai ales cea legată de va- 
loarea şi componența celor din oastea voievo- 
dului român. Se poate afirma că oastea con- 
dusă de Baiazid I întrecea oricum numeric 
pe cea a lui Mircea cel Bătriîn, căci altfel sulta- 
nul nu s-ar fi aventurat să treacă Dunărea. 
Raportul numeric dintre cele două oști nu se 
poate totuşi determina cu exactitate. Istoricul 
militar Ion Cupșa consideră că raportul era 
de 4/1 în favoarea otomanilor, a căror armată 
o estimează la 40000 ostași. Se afirmă, de 
pildă, că numai trupele vasalilor sîrbo-mace- 

doneni însumau circa 8 000 de ostaşi (pe baza 
datelor din izvoarele sîrbeşti), ceea ce nu este 
tocmai sigur. După Sa'adeddin, sultanul dis- 
punea de „trupe nenumărate“. Mircea cel Bă- 
trîn, în schimb, va fi putut aduna o oaste în 
stare să reziste: ţărani (cei liberi în primul 
rînd), curteni, tîrgoveţi şi steaguri boierești. 
„Oastea ghiaură era numeroasă“, aprecia cro- 
nicarul Orudj. Disproporţia pe plan numeric 
dintre cele două oști a fost însă redusă treptat 
de Mircea, prin hărţuirea neîncetată a dușma- 
nului — cum am văzut, pe baza spuselor lui 
Chalcocondil —, ale cărui forţe s-au subţiat 
prin luptele de întimpinare şi de urmărire ale 
oastei voievodului. Cu privire la componenţa 
oastei voievodului român, trebuie să luăm în 
considerare cele stabilite acolo unde am vor- 
bit de organizarea militară pe vremea domniei 
lui : oastea românească era alcătuită din pe- 
destrime şi cavalerie, cum indică şi izvoarele 
turcești. Au fost înfrînţi, pretinde Idris Bitlisi, 
„necredincioşii adunaţi pe cîmpul de bătălie“, 
au fost trecuţi prin sabie „toţi ostașii ghiauri 
şi toţi pedestraşii şi călăreţii răufăcători“. Un 
alt cronicar, Ibn-i- Kemal, dă şi el amănunte 
referitoare la pregătirile voievodului : „adu- 
nase oastea ţării sale [...] strîngîndu-i pe că- 
lăreţii şi pedestraşii săi, le dăduse arme și 
unelte, încît îi umpluse de arme“; ca dealtfel 
şi Enveri, care vorbeşte de „armele şi uneltele 
de luptă“ ale românilor. Cum am spus şi în 
alt loc, obligaţia oşteanului era aceea de a 
veni la luptă cu armele şi calul său, aşadar 

gata echipat ; nu era deci o sarcină a domniei 
să procure arme pentru fiecare ostaș. 

Lupta decisivă între oștirea lui Mircea cel 
Bătrîn şi armata otomană condusă de Baiazid 
s-a dat aşadar la Rovine, la 10 octombrie 1394. 
Urmînd itinerarul spre nord-est, de la Turnu 
(Nicopolul Mic) către inima Țării Româneşti, 
sultanul viza neîndoielnic ocuparea capitalei, 
a Argeşului. De fapt, avem toate temeiurile 
să presupunem că însuși voievodul a intuit 
intenţiile lui Baiazid, atrăgîndu-l pe acesta în- 
tr-un ţinut dificil pentru desfăşurarea luptei 
— într-un loc neprielnic, ca să-l amintim ia- 
răşi pe cronicarul bizantin contemporan. Phran- 
tzes (sau Sphrantzes) ; voievodul român fruc- 
tifica şi în acest fel avantajele cunoaşterii 
terenului *. Pentru a ne pronunţa în această 
privinţă, considerăm că ar putea fi vorba de 


* Desigur, nu există o unanimitate de vederi cu 
privire la localizarea bătăliei ce a urmat. Unii is- 
torici, luînd în considerare afirmaţiile cronicarilor 
Luccari şi Orbini, au localizat bătălia lingă Craiova 
(„sotto la citta di Chralievo“, scria Luccari în 1605); 
așa au crezut de pildă D. Onciul şi apoi N. Iorga şi 
alţii, iar în vremea noastră (modificindu-şi în parte 
vechea opinie, căci admitea două lupte: una lingă 
Craiova, alta pe Argeş) şi Const. C. Giurescu — vezi 
Probleme controversate în istoriografia română [1977], 
p. 162—165 (Unde au fost Rovinele?). Eroarea de 
localizare — evidentă — provine din faptul că s-a 
acceptat pentru 1394 itinerarul dinspre apus (pe la 
Severin) al sultanului Baiazid. În ultima vreme îşi 
face totuși loc opinia că lupta s-a dat pe Argeş, la 
sud-est de Piteşti — de pildă A. A. Bolşakov (1960); 
I. Nania (1963), generalul-maior (rez.) dr. Ion Cupşa 
(1973) ş.a. 

ținutul de la nord de Piteşti, situat la con- 
fluența Vislanului cu rîul Argeş, lingă Meri- 
șanii de azi (sat care exista probabil şi în 
timpul lui Mircea cel Bătrîn). Aici, la circa 
20 km de orașul-capitală Argeş, în lunca şi 
şesul cu mlaștini dintre cele două ape, cu munți 
(ai Făgăraşului)  profilaţi în zarea nordică 
— aici s-a dat, probabil, una din marile bă- 
tălii din istoria românilor, comparabilă cu lupta 
purtată de Basarab I în 1330 (la Sălătruc, 
în Lovişte sau „Posada“, cum s-a afirmat fără 
prea mult temei în istoriografie) sau cu aceea 
de mai tirziu, a lui Mihai Viteazul de la Că- 
lugăreni (1595). 

La Rovine, fapt relatat nu atît prin docu- 
mente, ci transmis mai cu seamă prin cronici 
sau pe cale orală, din generaţie în generaţie, 
a fost o luptă pe viaţă şi pe moarte. Se spune 
că cerul s-ar fi întunecat de ploaia de săgeți 
slobozite de români asupra vrăjmașşului. „Şi 
lăncii nenumărate s-au frînt atunci și mulți- 
mea săgeţilor a fost nenumărată, încît văzduhul 
nu se mai putea vedea de desimea lor“, con- 
semna cronica anonimă bulgară ; se clăi.nau, 
lovite de români din toate părțile, trupele oto- 
mane venite din Asia Mică şi din Thracia, 
precum şi cele ale vasalilor din Macedonia şi 
Serbia, arată Phrantzes. Au avut loc mai multe 
atacuri : „În apropiere de Argeș (Arkiîș) — scria 
în versuri Enveri — s-a dat o luptă crîncenă, / 
Ghiaurii fiind zdrobiţi, şi-au aruncat armele 
și uneltele de luptă. / Deşi au fost învinși, ei 
s-au întors iarăşi, / Și s-au aşezat din nou 
acolo cu multă strădanie“. Iată şi relatarea lui 

Orudj : „Mircea ghiaurul, aducînd cu el oaste, 
a venit împotriva sultanului Baiazid şi, întîl- 
nindu-se unul cu altul, s-a dat o mare bătălie, 
astfel încît atît din partea musulmanilor, cît 
și din partea ghiaurilor mulţi au fost măcelă- 
riţi (kîrgîn) ; din amiîndouă părţile au murit 
mulţi oameni. Cînd [turcii] au văzut că oastea 
ghiaură este numeroasă, cele două oștiri nu 
s-au despărţit una de alta. Cînd s-a lăsat noap- 
tea, cele două oșştiri s-au separat și fiecare s-a 
aşezat în altă parte“ (prilej, continuă eroni- 
carul, ca fiecare să-şi adune morții). 

Au căzut acolo numeroși combatanți, între 
ei, aflîndu-se alături de otomani, eroul de mai 
tîrziu al baladelor sîrbeşti, Marko Kraljević, 
cneazul din Prilep ; au mai căzut: Constantin 
Dejanovic de la Strumiţa, socrul împăratului 
bizantin Manuel II Paleologul, apoi un Andrea 
şi un Comnen (cum indică letopiseţul sîrbesc 
de la Dečani). Craiul Ștefan Lazarević a scă- 
pat teafăr, dar evenimente ulterioare vor face 
ca el să se întilnească din nou cu Mircea cel 
Bătrîn ca aliat. Nu cunoaștem, lipsind sursele 
documentare, numele celor căzuţi din oastea 
lui Mircea ; bănuim totuși că un mare boier 
(poate şi dregător și rudă din casa voievo- 
dului), acel Nan Udobă, care a dat locul său 
„Nucet“ pentru ridicarea Coziei, a căzut la 
Rovine, fiind înmormîntat în Biserica dom- 
nească de la Argeș (este așa-numitul mormînt 
nr. 7, identificat, în 1920 de Virgil Drăghiceanu, 
între altele şi uatorită inelului sigilar pe care 
îl purta Udobă — o piesă de orfevrărie re- 
marcabilă). 

Ţinem să subliniem că afirmația din izvoa- 
rele turcești, potrivit căreia voievodul român 
a suferit o înfrîngere pe cîmpul de luptă de la 
Rovine, este eronată ; ea nu se poate susţine 
prin nimic; în realitate, moralul oastei de 
invazie cedase încă înainte de luptă şi se pră- 
buşise cu totul în cursul desfășurării ei. La 
Rovine, apreciază cu deplin temei istoricul mi- 
litar dr. Ilie Ceaușescu, otomanii s-au lovit de 
dîrzenia și vitejia românilor, au fost cuprinși 
de spaimă, dîndu-şi seama că voievodul şi oş- 
tenii lui luptau numai cu gîndul la biruinţă. 
Nu au folosit la nimic stratagemele la care 
a fost silit sultanul să recurgă, fie încropirea 
unor fortificaţii din pămînt și trunchiuri de 
copaci, o tabia, pentru ca la adăpostul ei să 
se zăgăzuiască deruta alor lor (Chalcocondil), 
fie graba cu care vizirul Candarli Ali-pasa a 
strîns în cursul nopţii leșurile turcilor, arun- 
cîndu-le în apa din apropiere şi lăsînd pe loc 
pe cele ale românilor, cu scopul de a-i speria 
pe aceștia şi a-i demoraliza (Orudj). La Ro- 
vine, victoria a fost de partea celor care își 
apărau glia, adică a românilor: „Biruit-au 
Mircea vodă pre turci şi făr de număr au pie- 
rit, trecînd Baezet Dunărea fără vad“ — se 
arată în letopisețul Țării Româneşti. 

Cu toată victoria repurtată la Rovine, răz- 
boiul de apărare din anul 1394 nu se termi- 
nase pentru Mircea cel Bătrîn ; oastea condusă 
de Baiazid I suferise doar o înfrîngere, ea nu 
fusese complet zdrobită, ci silită numai să se 
retragă. Mai mult, a intervenit o împrejurare 
pe care voievodul nu a prevăzut-o: trădarea 

unei părți a boierimii muntene care, ademe- 
nită de turci, a trecut de partea unui vlastelin 
(potrivit cronicii anonime bulgare), aşadar un 
boier, pe nume Vlad, care se ridică împotriva 
lui Mircea. Există păreri în istoriografie că 
Vlad era totuşi os domnesc ; de pildă, P. P. Pa- 
naitescu nu excludea posibilitatea ca el să fi 
fost fiul lui Dan I. Prin acea trădare se inau- 
gura în istoria Țării Româneşti şi a Moldovei 
un şir (nu prea mare) de uzurpatori care s-au 
ridicat împotriva domnilor legitimi şi bravi 
aflaţi în viață, iubiţi de popor. cum au fost 
Mircea cel Bătrîn și atîţia alţii. 

Într-adevăr, cum am mai afirmat, boierimea 
avea propriile ei interese economice și politice, 
iar acestea nu coincideau totdeauna cu ale 
domnilor aleşi de ea, mai cu seamă dacă aceş- 
tia îşi manifestau din plin puterea cu care 
erau învestiți, ei neîmpăcîndu-se cu creşterea 
autorităţii centrale. Cîntărind, în conjunctura 
dată, între poziţia domnului din ţară şi pu- 
terea externă reprezentată de turci, o parte 
din boierii lui Mircea cel Bătrîn au găsit atunci 
prilejul să se scuture de sub autoritatea aces- 
tuia şi să-l prefere pe omul ales de turci, căci 
aceasta a fost de fapt menirea istorică a lui 
Vlad I Uzurpatorul (nu rareori, mai tirziu, oş- 
tile otomane veneau împotriva ţărilor române 
cu omul lor, cu feluriţii pretendenți domneşti). 
Aşadar, în circumstanţele stabilite, o parte a 
boierimii nu i-a mai acordat încrederea lui 
Mircea cel Bătrîn, temîndu-se de victoria re- 
purtată la Rovine şi mai cu seamă presată de 

intervenţia invadatorilor otomani. Învingător pe 
cîmpul de luptă — apreciază pe bună drep- 
tate FI. Constantiniu — voievodul a devenit 
un înfrînt politic. Dar este greșit să conside- 
răm global boierimea ca fiind gata oricind la 
trădare sau urzind şi uneltind continuu împo- 
triva domnului din fruntea țării; o astfel de 
apreciere generală nu corespunde realităţilor 
medievale. Indiscutabil, în majoritate, boieri- 
mea din ţările române a fost — în epoca eroi- 
că, de viaţă independentă — unul din stilpii 
de apărare ai Ţării Româneşti, un reazem de 
nădejde al voievozilor, inclusiv al unuia ca 
Mircea cel Bătrîn. Altminteri, lesne de înţeles, 
acesta nu ar fi putut realiza marile iniţiative 
politice şi militare pe parcursul domniei. Fi- 
reşte, Mircea cel Bătrîn s-a sprijinit şi pe ţă- 
rănime, pe cea liberă îndeosebi, ca şi pe 
pătura orăşenească în curs de consolidare, in- 
clusiv în campaniile militare purtate de vo- 
ievod. 

Astfel ajunge Vlad I stăpîn pe capitala Ţării 
Româneşti, unde au fost purtate lupte — căci 
arheologia a sesizat urmele unui mare incen- 
diu la Curtea domnească, într-un nivel datat 
cu monede emise de voievod înainte de 1394. 
Cu acelaşi prilej au loc incursiuni ale acîngii- 
lor şi în alte zone (atunci dispare prin incen- 
diu o parte din aşezarea de la Tirgovişte). Aşa 
cum a menţionat și P. P. Panaitescu (pe baza 
unui izvor tîrziu — o cronică latină a catoli- 
cilor din Tîrgovişte, din 1761, semnalată de 
B. P. Hașdeu), în tradiţia locală s-a păstrat 

amintirea faptului că „în vremea lui Mircea 
Senex, cînd s-a bătut cu turcii, împăratul tur- 
cilor a ars Tirgoviştea și mănăstirea catolică“. 


Ani de restriște (1395—1396). După 
bătălia de la Rovine o situaţie cu totul nouă 
se ivește în Țara Românească : stăpîneau si- 
multan doi domni — unul legitim, Mircea cel 
Bătrîn (opiniile din istoriografie nu sînt însă 
unanime în identificarea părții stăpînite de el 
în continuare, unii vorbind de vestul ţării, cu 
Severinul), iar celălalt, Vlad I Uzurpatorul, 
care stăpînea sigur centrul ţării, pînă la Du- 
năre, inclusiv Argeșul şi se intitula „Wlad Wo- 
yeuoda Bessarabie necnon Comes de Seuerinio“ 
(28 mai 1396). Prin jocul nefericit al alian- 
elor vremii, acesta din urmă a devenit dintr-o- 
dată pionul de manevră al turcilor, al regelui 
polon și, oricît ar părea de neverosimil, al lui 
Sigismund de Luxemburg. 

Deocamdată, să luăm act de schimbarea de 
atitudine din partea lui Vladislav II Jagello 
față de Mircea cel Bătrîn. Acesta nu vedea 
cu ochi buni apropierea voievodului român de 
Sigismund (şi neînţelegind că ea s-a datorat 
împrejurărilor de după bătălia din 1394). În- 
tr-adevăr, regele polon îi obligă pe noul domn 
al Moldovei şi pe boierii săi să i se supună 
(6 ianuarie 1396), în actul slavonesc dat din 
Suceava arătindu-se că Ștefan I va lupta „îm- 
potriva craiului Ungariei, împotriva voievo- 
dului Basarabiei, împotriva turcilor, împotriva 
tătarilor, împotriva prușilor“. Aparent, prin 
„voievodul Basarabiei“ l-am putea înțelege pe 

Vlad, cu atît mai mult cu cît sînt menţionaţi 
şi turcii; în realitate, era vorba de Mircea 
cel Bătrin, căci tocmai Vlad I va mulțumi re- 
gelui polon peste un an, cînd i se închină, 
pentru că a fost ajutat să capete tronul Ţării 
Româneşti. 

La rîndul său, Sigismund de Luxemburg a 
luat în serios, de data aceasta, supunerea vo- 
ievodului moldovean, căci în pragul anului 
1395 el şi-a mobilizat oastea si s-a îndreptat 
împotriva lui Ştefan I, venind din Transil- 
vania (în oaste se aflau îndeosebi trupe din 
Banat şi din Ardeal, inclusiv secuii, în frunte 
cu comitele lor Ștefan de Kanisza). Dar expe- 
diția regală nu a fost norocoasă, căci suferă 
o înfrîngere la Ghindăoani (ianuarie 1395); 
regele Sigismund se fălea totuşi cu o victorie, 
căci în actul său din 3 februarie 1395, dat 
înaintea Cetăţii Neamţului (ante castrum 
Nempch), vorbea de „războiul dus de noi în- 
şine împotriva lui Ştefan, voievodul Valahiei 
Mici sau al ţării noastre a Moldovei, purtat 
şi desfășurat de către noi cu izbîndă și cu slava 
dorită“ ; ceea ce înseamnă, probabil, că se va 
fi ales cu vagi promisiuni din partea învingă- 
torului de la Hindău, cum este denumit Ște- 
fan I („Bătrinul Ștefan Voievod, care a bătut 
pe unguri la Hindov“, stă scris pe piatra aces- 
tuia de la Rădăuți, așezată acolo de Ştefan cel 
Mare). 

După acest insucces militar şi politic, Sigis- 
mund de Luxemburg și Mircea cel Bătrin, 
strîmtorat şi el, se văd efectiv împreună, atît 
în sensul că împrejurările i-au aşezat de ace- 

eaşi parte a baricadei de luptă, cît şi în acela 
că ei se întîlnesc abia acum față în faţă: la 
Braşov, către care ambii se îndreaptă la înce- 
putul primăverii. 


Tratatul de la Brașov (7 martie 1395). Nu 
ştim cînd a ajuns Mircea cel Bătrîn la Braşov 
și de unde venea ; de asemenea, nu cunoaştem 
pe sfetnicii din jurul său (poate, cum bănuim, 
marele boier Aldea şi alţii ca el). Regele, în 
schimb, se afla la Braşov încă din prima parte 
a lunii februarie, semnînd numeroase acte, 
între care şi acela din 16 februarie 1395, prin 
care oprea comerțul de tranzit către Țara 
Românească (era vizat, neîndoielnic, Vlad I); 
de pe acum joacă un rol Știbor de Styborich, 
comitele de Pojon, care ajunge îndată voievod 
al Transilvaniei, fiind unul din promotorii po- 
liticii lui Sigismund în problema gurilor Du- 
nării și Orientului. 

Un fapt îl știm, totuși, cu certitudine: la 
Braşov au avut loc tratative între cei doi su- 
verani ; chiar strîmtorat şi cu un uzurpator 
în coastă, voievodul român şi-a apărat cu dem- 
nitate poziţia, căci tratatul încheiat cu regele, 
la 7 martie 1395, conţine clauze reciproce pe 
picior de egalitate. „Nos, Mirchya,  vaivoda 
Transalpinus, dux de Fugaras et banus de 
Zeuerin“ — aşa începe actul latinesc păstrat 
(în Arhiva Naţională Ungară), care amintește 
apoi de Sigismund : „a arătat faţă de noi ose- 
bita bunăvoință a maiestăţii sale, de cînd ne-am 
cunoscut, (precum şi) prielnicul şi prietenes- 
cul său sprijin, şi ne-a dat nouă, de la sine și 

cu toată milostivirea, dragostea sa, și ne-a 
ajutat mai ales împotriva acelor cumpliţi și 
vicleni fii ai strîmbătăţii (contra illos immanes 
et perfidos iniquitatis filios), vrăjmaşi ai nu- 
melui lui Hristos şi neîmpăcaţi dușmani ai 
noștri, turcii“... Este aici o formulare care, 
deşi raportată la trecut, am văzut că nu s-a 
materializat printr-un ajutor armat (la Rovine, 
de exemplu). Sprijinul regelui rămăsese teo- 
retic, sub semnul solidarităţii, astfel trebuie 
interpretat acest pasaj. Totuşi, pentru acţiu- 
nile viitoare, angajamentele reciproce capătă 
un caracter cît se poate de concret. Dar mai 
trebuie să stăruim asupra acestui preambul din 
tratat : voievodul vorbeşte de cei din jurul 
său — „sub credința și jurămîntul nostru şi 
al boierilor noștri, făcut de noi mai înainte, 
așa cum se cuvine, am făgăduit şi făgăduim 
zisului domn (şi) rege, prin rîndurile acestea, 
a păzi şi a băga în seamă neschimbate cele 
mai jos scrise“. Unii istorici, pe bună drep- 
tate, au distins în această formulare o abili- 
tate a domnului român: în condiţiile date, 
Mircea cel Bătrîn şi apropiații săi au acceptat 
o formă de vasalitate („cum se cuvine“), fără 
ca ceremonia prestării omagiului vasalic faţă 
de suzeran să fi avut loc ca atare. (Ne vine 
în minte o apreciere a lui N. Iorga : repulsia 
pentru omagiu de care au dat dovadă toţi vo- 
ievozii români, începînd cu Litovoi.) 
Clauzele tratatului la care ne-am referit sînt, 
prin excelenţă, de ordin politic şi militar: 
„mai întîi că noi, cînd şi de cîte ori, de-acum 
înainte, domnul rege va merge cu oștirea sa, 

el însuşi, împotriva zişilor turci sau împotriva 
altor părtaşi de-ai lor, atunci tot cu oștirea 
(cum exercitu) cu oamenii şi cu toată puterea 
(Potentia) noastră, să fim ţinuţi şi datori a 
merge cu dinsul, de asemenea noi înşine, îm- 
potriva acelora“. Semnificativă este clauza ur- 
mătoare, din care se vede că Mircea cel Bă- 
trîn îşi apăra prestigiul său de domn şi vo- 
ievod : „Şi dacă domnul rege n-ar merge el 
însuși, ci ar trimite numai oștirea* — se în- 
ţelege : sub comandă de rang inferior —, „a- 
tunci şi noi să fim ţinuţi datori, de asemenea, 
a trimite numai oștirea şi pe oamenii noștri, 
împotriva acelora, dimpreună cu oștirea dom- 
nului rege“. 

Cele menţionate erau valabile oriunde s-ar 
fi întîmplat să meargă oștirea regală — „în 
părţile lui Dobrotici (ad p(artes Dobroydicii) 
sau în orice alte pămînturi, cetăţi, ţinuturi, 
trecători, porturi și în oricare alte locuri su- 
puse stăpînirii şi ascultării noastre“ (subl. N.C.), 
voievodul asigurînd libera trecere și procura- 
rea hranei — „totdeauna potrivită pentru 
banii lor“, așadar nu pe degeaba —, la ducere 
şi la întoarcerea oştirii. În tratat au fost pre- 
văzute și situaţiile în care, din motive obiec- 
tive, oastea regală ar fi fost obligată să întîr- 
zie la cucerirea şi ocuparea unor oraşe, pă- 
mâînturi, cetăţi etc. — ceea ce îi revenea și 
oastei voievodului, cu atit mai mult acolo unde 
efectivele duşmane ar fi fost mai numeroase 
decît ale părților semnatare. În acest sens, în 
actul respectiv se preciza : cînd oastea regală 
ar urma să pătrundă „prin altă parte decit 

prin locurile supuse puterii noastre şi stăpi- 
nirii noastre, precum ar fi dincolo şi aproape 
de Dunăre, prin locuri învecinate cu stăpini- 
rea noastră şi cu Dunărea, atunci noi, cînd 
şi de cite ori se va întîmpla, cum se spune 
mai sus, ca ei să treacă pe lîngă Dunăre, să 
fim ţinuţi și datori a le trimite şi a pune să li 
se dea pe Dunăre hrană potrivită, cum se 
spune mai sus, cu banii lor, ori în ce fel se 
va putea ajunge la dînşii cu această hrană“. 
În sfîrşit, în tratat sînt consemnate măsu- 
rile ce se impuneau a fi luate cu privire la 
îngrijirea răniților, la paza avutului lor, la 
modul în care să se poarte corespondenţa între 
cei doi semnatari ai tratatului. Referitor la 
acest ultim aspect, în document se sublinia : 
„scrisorile, oricare ar fi şi în orice chip făcute 
şi date între zisul domn, regele, şi noi, pînă 
acum sau altădată, despre sau cu privire la 
aceasta, să rămînă în toată tăria şi trăinicia 
lor, prin mărturia acestei scrisori a noastre“. 
Desigur, prevederile tratatului din 7 martie 
1395 — departe de a fi fost înrobitoare pentru 
Mircea cel Bătrîin — par totuşi că sînt în a- 
vantajul lui Sigismund, care încerca să profite 
de situația voievodului (căci, indiscutabil, mai 
ales regele a putut cere includerea unor stipu- 
laţii privind desfășurări militare la Dunărea 
de Jos, unde el avea substanţiale interese eco- 
nomice, politice şi militare). Important este că 
tratatul a avut aplicabilitate imediată, căci 
tocmai datorită colaborării în spiritul acestuia 
între cei doi suverani s-a ajuns la luptele de 
recuperare a tronului Ţării Românești. 

Într-adevăr, au loc îndată acțiuni militare 
împotriva lui Vlad şi a otomanilor în anul 1395 
(uzurpatorul ceruse ajutor de la turci). Într-o 
cronică franceză (Cronica de la St. Denis) se 
spune : „În iulie (1395) au sosit știri de la Ve- 
neţia în Franța [...] Mulțimea turcilor a supus 
Valahia şi Bulgaria şi se lăuda că în scurt 
timp vor supune toată creștinătatea, ceea ce, 
cu ajutorul lui Dumnezeu, nu le-a izbîndit. 
Ilustrul rege al Ungariei a adunat împotriva 
lor oaste de luptători dintre nobili şi neno- 
bili, clerici și alţi creştini şi deşi erau puţini, 
faţă de numărul duşmanilor, şi-au pus nădej- 
dea în Dumnezeu şi au hotărît să încerce no- 
rocul războiului. Regele trimisese în primul 
rînd 400 de bărbaţi aleşi, pe care i-a socotit 
demni de a fi în frunte etc.“. Este vorba aici 
de o expediţie întreprinsă de 400 de lăncieri, 
condusă de banul Ştefan de Losoncz, de care 
aminteşte şi compilaţia cronicărească a lui 
Thurocz — şi care a eșuat, banul însuși căzînd 
în luptă: „pierzind lupta odată cu viața“, 
scria 'Thurocz. Documentele vremii mai amin- 
tesc că regele în persoană a participat apoi la 
o luptă desfășurată probabil lîngă Craiova 
(mai 1395); Sigismund reuşind să cucerească 
pe seama sa cetatea Turnu (Nicopolul Mic), 
regele a lăsat acolo o garnizoană, moartea re- 
ginei silindu-l să se înapoieze în mare grabă 
la Buda, dar în cale i se ivește Vlad I. Un act 
de mai tîrziu arată în legătură cu aceste eve- 
nimente : „Ceva mai înainte — spune regele 
în diploma pentru banul Nicolae de Gara (fiul 

celui ucis în 1386) —, (cînd) aceste slujbe au 
fost împlinite cu vrednicie, acum aproape trei 
ani, cînd înălţimea noastră, ridicînd o oaste 
puternică de credincioşi ostaşi ai regatului nos- 
tru, a pornit spre Țara noastră Românească și 
după trecerea celei mai mari părți a Ţării 
noastre Româneşti, îndreptîindu-ne asediul a- 
supra cetăţii noastre numite Nicopol, unde se 
afla mulțimea preacruzilor turci, care îi ata- 
cau pe creştini, şi lovindu-i cu putere am luat 
acea cetate [...]. Şi, după ce am lăsat caste- 
lani credincioşi în acea cetate, ne-am îndrep- 
tat înapoi de acolo cu laurii izbînzii spre ți- 
nuturile acestui regat al nostru, al Ungariei, 
şi pe cînd urcam culmile munților, zise în vor- 
birea obişnuită Posada (Pazzata dicta), prin 
niște strimtori şi poteci înguste, strînse între 
tufişuri mari, unde mulțimea românilor stătea 
la pîndă, aruncînd cu cruzime, din păduri dese 
și întunecoase, suliţi vătămătoare şi săgeți otră- 
vite şi înveninate (pestiferis iaculis et intozicatis 
venenoque infectis sagittis) asupra însoțitori- 
lor şi supușilor noştri, amintitul Nicolae banul 
cu steagul (său) [...] întocmai ca un leu înfu- 
riat, fără teamă de moarte, şi respingînd cu 
putere pe sus-pomeniţii români, care pîndeau 
cu mîinile înarmate, s-a străduit cu vrednicie 
să ne ocrotească şi să ne apere vitejeşte pe 
noi şi pe supuşii noştri de atacurile blestemate 
ale pomeniţilor români şi de capcanele lor duş- 
mănoase, nu fără mare ucidere şi pierdere“ 
(6 iunie 1397, subl. N.C.). 

Aceşti români, care foloseau săgeți otrăvite, 
erau din oastea lui Vlad I, iar amintita Posadă 

(a cărei identificare a preocupat pe numeroși 
istorici români, D. Onciul, de pildă, crezînd 
că este numele trecătorii dintre Rucăr şi Bran) 
se afla cu siguranţă în munţii Cernei, deci în 
vest, căci, potrivit itinerarului lui Sigismund 
din acel an, regele se afla la Orşova (20 au- 
gust), lingă Severin (25 august) și la Caran- 
sebeș (25 august—2 septembrie 1395). Afirma- 
ţia de mai sus ni se pare logică: regele, în 
doliu, a trebuit să aleagă drumul cel mai scurt 
către Buda, și nu unul ocolit prin Braşov sau 
Bibiu. Mai tîrziu, în 1408, cînd relaţiile lui 
Sigismund cu Mircea se vor răci, regele a pus 
pe nedrept acest atac pe seama voievodului 
român — cum vom vedea la locul cuvenit. 
Oricum, documentul citat ne dezvăluie că 
Vlad I avea posibilitatea să acţioneze în partea 
apuseană a Țării Româneşti şi că, probabil, 
stăpînea acea parte de pămînt românesc. Tot 
atunci, în august, otomanii au prădat în Ţara 
Birsei. 


Nicopol (25 septembrie 1396). Din nefericire, 
nu ştim ce. va fi făcut în acea perioadă de 
îneeput de toamnă a anului 1396 Mircea cel 
Bătriîn ; va fi stat la o parte, privind numai 
la încercările lui Sigismund de a-i ataca pe 
Vlad I şi pe otomani? Nu ne putem închipui 
aşa ceva — deși lucrul era posibil: Mircea va 
fi observat că aliatul său tinde să se transfor- 
me într-un ocupant; mai mult, Sigismund 
căuta calea unei înţelegeri tocmai cu Vlad I! 
Unii istorici admit că voievodul a părăsit 
atunci, în 1396, Ţara Românească, stabilin- 

du-se la Braşov ; iar alţii consideră că el își 
aduna de fapt oastea în Dobrogea, ceea ce pare 
mai probabil. Oricum, Sigismund a încercat 
într-un fel să profite încă o dată de situaţia 
defavorabilă în care se găsea Mircea, căci ini- 
țiază demersuri pe lîngă uzurpatorul din Ar- 
geș. Rezultă aceasta din scrisoarea către si- 
bieni a episcopului Maternus (21 martie 1396): 
trimisul regelui, un anume loan Tătar, a avut 
sarcina de a ajunge „cu anumite și însemnate 
solii la Vlad voievodul“, cei din Sibiu (judele, 
juraţii şi bătrînii oraşului) fiind rugaţi să i se 
găsească lui Ioan Tătar „un bărbat chibzuit şi 
destoinic, cunoscător al graiului românesc 
(idiomate Olachali) şi să însărcinaţi pe acest 
trimis al vostru să iscodească, în taină şi în 
ascuns, și să ştiricească despre turci şi despre 
alte noutăţi, pe care apoi să binevoiţi a ni le 
vesti şi nouă“ (scrisoarea e dată din Gilău). 

Acţiunea regelui a rămas însă fără efect, 
deoarece Vlad I avea, oarecum, spatele asigu- 
rat şi, în plus, a căutat la rîndu-i să se supună 
lui Vladislav II Jagello, cum se stipulează în 
actul dat de el din Argeş (26 mai 1396), în care 
el arată că domnia Ţării Româneşti i-a fost 
dăruită lui de către regele polon și că acesta, 
ca unic suzeran, i-a confirmat-o „pe vecie prin 
privilegiile sale“. Toate aceste fapte îl deter- 
mină pe Sigismund de Luxemburg să-și 
schimbe încă o dată politica faţă de Mircea şi 
să îmbrățişeze eficient cauza acestuia. 

Era şi timpul, căci tocmai atunci regele, la 
îndemnul papalității (Bonifaciu IX la Roma și 
Benedict XIII, antipapă, la Avignon), preco- 

niza organizarea unei cruciade antiotomane. 
Europa apuseană aflase de isprăvile lui Baia- 
zid I (să amintim că el purta pînă în 1396 
titlul oficial de bei şi abia odată cu acest an el 
i-a silit pe ceilalţi stăpinitori musulmani să-i 
recunoască titlul de sultan, folosit în răstim- 
puri de el). Trimişii regelui Ungariei colindă 
Europa apuseană — la Paris, potrivit croni- 
carului Jean Froissart, regele Carol VI află 
cu stupoare că Baiazid s-a lăudat că va da 
calului său ovăz pe altarul Sf. Petru de la 
Roma ; la Dijon, unde trebuia convins pentru 
cauza antiotomană ducele Burgundiei ; la Ve- 
neţia, unde lucrurile au mers mai greu, căci 
dușmana Ungariei voia să lămurească mai în- 
tii diferendele cu Sigismund, dar a promis 
pină la urmă cîteva corăbii de luptă. Se pare 
că atunci a întocmit un italian, aflat poate la 
Buda, harta renumită — aflată în acel Codex 
Latinus  Parisinus-7239, document cartografic 
ce redă situația geografică şi politică, inclu- 
siv date strategico-militare despre zona vii- 
toarelor operaţiuni militare (respectiv din Bal- 
cani și de la Dunăre). 

Apelul regelui Sigismund a fost ascultat şi 
urmat. La Buda, potrivit înţelegerii, se adună 
forţele de luptă ale cruciaților. Printre cru- 
ciați erau şi nume strălucite, floarea cavale- 
rilor şi principilor apuseni : contele Filip de 
Artois, conții de la Marche şi de Eu, amiralul 
Franţei Jean de Vienne și mareșalul Jean de 
Maingre zis şi Boucicaut (sau Boucicault), se- 
niorii Enguerrand de Coucy şi Guy de la Tri- 
mouille, apoi fiul ducelui de Burgundia, contele 

Jean de Nevers (zis Sans Peur „Fără frică“) 
— ca să-i amintim pe cei din Franța. Dar mai 
veniseră grafi din Germania, conți și cavaleri 
tot de acolo, ca și din Anglia, Stiria, Austria 
(din Polonia se prezentaseră cîțiva nobili, lu- 
cru de înţeles căci ungurii erau dușmăniţi 
acolo) ş.a. 

De la Buda, cruciații coboară de-a lungul 
Dunării, fiind întîmpinaţi la Timişoara de că- 
tre Sigismund de Luxemburg, comandantul 
suprem al cruciaților (20 iulie 1396); împre- 
ună, ajung la Orşova, iar de aici, trec peste 
Dunăre, continuă drumul spre Vidin, unde îi 
întîimpină de data aceasta bătrînul ţar Sraţi- 
mir, care li se alătură (nu înainte ca acesta să 
verse în buzunarul apusenilor suma de 20 000 
guldeni, drept „răscumpărare“. Trec apoi pe 
la Rahova, pe care o cuceresc din mîinile tur- 
cilor cu dificultate, ceea ce vădea încă din 
această fază a luptelor slăbiciunile conglome- 
ratului cruciat. În sfîrșit, după alte peripeții, 
ajung în faţa cetăţii Nicopol — fosta cetate 
bulgară, apărată acum de turci, ţinta expedi- 
ției creştine. Aici, potrivit înţelegerii dinainte, 
soseşte oastea transilvăneană condusă de voie- 
vodul Știbor (numit în această funcţie în anul 
precedent), precum şi oastea lui Mircea cel 
Bătrîn. De asemenea, din Rhodos (insulă apar- 
tinind Veneţiei), au venit şi au ancorat pe 
malul Dunării 30 de corăbii, pline nu atît cu 
ostaşi venețieni, cît cu provizii. 

Vrednică de amintit în acest sens este şi 
diploma privilegială acordată de rege lui Ști- 
bor (8 decembrie 1397), așadar după consuma- 

rea campaniei de la Nicopol şi după alungarea 
lui Vlad I. Sigismund evocă meritele voievo- 
dului Transilvaniei și, totodată, faptul că a- 
cesta, în drum spre Nicopol, a fost atacat de 
Vlad I (de reţinut atît opinia regelui cu pri- 
vire la uzurpatorul din Argeș, cît şi faptul că 
monarhul Ungariei își afirma pretenţiile asu- 
pra Țării Românești — pretenţii de suzeran) : 
„cînd am tăbărit prin Timișoara spre Bulga- 
ria, sus-numitul domn Ştibor voievodul, strîn- 
gînd o puternică ceată şi oaste de bărbaţi cre- 
dincioşi, anume din părţile noastre ale Tran- 
silvaniei, și de alţi luptători de ai săi și de 
nobili, și steagul său avînd îndeajuns sprijin 
ostăşesc în marea mulțime a pomeniţilor oa- 
meni, a tăbăriît pe altă cale (probabil pe la 
Bran, n. N.C), anume prin Țara noastră Ro- 
mânească, unde dușmănosul Vlad voievodul, 
care atunci fusese pus și ridicat de numiții 
turci la conducerea zisei noastre Ţări Romăâ- 
nești și care se afla acolo cu o mare oaste de 
turci şi de valahi, ieşindu-i în cale, (el) a dat 
cu acesta, vitejește, o mare bătălie, cu greaua 
(pierdere) a supușilor şi rudelor sale, cu risi- 
pire de bunuri şi cu primejdia morții, şi, stîn- 
du-i în ajutor dreapta celui preînalt, l-a învins 
și l-a întrecut cu glorie pe numitul Vlad vo- 
ievodul, într-o luptă dată între ei doi, şi a dat 
o lovitură cutezanței lui, punînâu-l pe fugă 
împreună cu însoțitorii lui, fiind grav rănit 
acolo numitul Vlad, care se da drept voievod“ 
(subl. N.C). Prezintă interes amănuntul că Şti- 
bor şi Vlad s-au măsurat într-o luptă directă, 

care pe care, cum erau uzanțele în lumea ca- 
valerilor, ultimul fiind înfrînt (a căzut de pe 
cal apucat de cangea lui Știbor). 

Se pot face aproximaţii în legătură cu efec- 
tivele militare care au participat, într-o tabără 
și alta, la bătălia de la Nicopol. Izvoarele, ce-i 
drept, sînt contradictorii, ele avînd tendinţa 
de a amplifica numărul oștenilor adverşi (ex- 
plicînd astfel ori înfrîngerea suferită — de 
cruciați — ori izbînda, indiscutabilă, a oto- 
manilor). Astfel, bavarezul Johann Schiltber- 
ger (care se afla în slujba cavalerului Rei- 
chartinger, participant la cruciadă), căzut 
prizonier la Nicopol, aprecia că oastea lui Si- 
gismund număra „cam 60 000 de oameni“ (înțe- 
legîndu-se oastea proprie, diferită de cea 
apuseană și de a lui Mircea cel Bătrîn), pe 
cînd cea a lui Baiazid era de 200 000 de oa- 
meni. În această ultimă privinţă, este de pre- 
cizat că Schiltberger se baza pe ceea ce ob- 
servase însuși Mircea cel Bătrin — căci arată : 
„Apoi a venit domnul Ţării Româneşti numit 
Mircea (Mercerweywod), care a cerut regelui 
să-i dea voie să facă o recunoaștere a dușma- 
nului. Aceasta i s-a încuviințat. Atunci el a 
luat cu sine o mie de oameni din oastea sa și 
a făcut recunoașterea dușmanului. După ce s-a 
întors la rege şi i-a spus că a văzut pe duş- 
man şi că dușmanul avea 20 de steaguri și că 
sub fiecare steag s-ar afla cîte 10000 de oa- 
meni şi că fiecare steag stă deosebit de cele- 
lalte, cu ostașii săi, auzind aceasta, regele a 
vrut să întocmească ardinea de luptă. (swb. 
N.C). Tot Schilfberger mat afirmă că Mircea 

cel Bătrin s-a oferit să dea el primul atac 
(ceea ce nu este de exclus, căci voievodul 
român era deja familiarizat cu procedeele de 
luptă ale otomanilor, experiența de la Rovine 
și din alte locuri demonstrînd-o), dar s-a opus 
„ducele de Burgundia“, respectiv contele Jean 
de Nevers ; acesta din urmă argumenta zgo- 
motos : „a venit de la mare depărtare cu oaste 
mare care era preţuită la şase mii de oameni 
și care a avut mari cheltuieli“, fiind deci mai 
îndreptățit să dea el primul atac, „pentru că 
venise de departe“. Nu insistăm mai mult asu- 
pra numărului de luptători angajați în încleş- 
tare. Cifrele sînt, așa cum am mai subliniat, 
contradictorii. 

Un fapt este însă sigur: oastea cruciaților 
s-a grăbit să asedieze cetatea Nicopol înainte 
ca sultanul Baiazid să vină cu grosul trupelor 
sale, asediu care a durat 16 zile, folosindu-se 


artileria — respectiv bombardele : „Împreună 
cu celelalte căpetenii de ghiauri şi dușmani 
— scrie Idris Bitlisi —, înălțind împotriva 


musulmanilor steagul răscoalei şi al răzvră- 
tirii, ei au trecut Dunărea, mergînd pe drumul 
din Ţara Românească, şi au asediat mai întîi 
oraşul Nicopol, unul din oraşele ținuturilor is- 
lamice aflate în calea lor, şi au început să-l 
bată zi şi noapte cu tunurile“ : același croni- 
car preciza că „craiul cel necurat“ (Sigismund) 
a pregătit o oaste de „vreo 130 000 de viteji“. 
În sfîrșit, apare și Baiazid cu luptătorii lui în 
ajutorul cetăţii, care era comandată de un mu- 
hafiz, Dogan-bei (să amintim că în rîndurile 
oastei lui Baiazid se găsea şi vasalul sîrb, Ște- 

fan Lazarević). Instalindu-se pe platoul din 
faţă, sultanul a orînduit trupele de ieniceri, 
în mijlocul cărora a stat tot timpul, dosit, în 
faţă avindu-i pe cavalerii-spahii, iar în prima 
linie — potrivit obiceiului — pe azapi şi acîn- 
gii ; marginea platoului a fost împănată cu şi- 
ruri de pari ascuţiţi. Lupta propriu-zisă s-a 
dat la 25 septembrie 1396. 

Lipsiţi de coeziunea necesară (căci Sigis- 
mund nu a reuşit totuși să-i ţină în friu pe 
semeţii cavaleri apuseni anarhici ; ei se aflau 
la masă cînd apăruse sultanul, şi nu credeau 
în ruptul capului că trupele acestuia ocupa- 
seră deja platoul cetăţii), făcînd paradă de 
vitejie nesăbuită şi certîndu-se între ei, cru- 
ciaţii se năpustesc în atacuri izolate cu stea- 
gurile lor, ușurind astfel sarcina ienicerilor 
pedeștri, care îi încercuiesc, îi dau jos de pe 
cai şi, astfel, împovăraţi în zalele lor, sînt mă- 
celăriţi pe rînd. Intervine și iureşul cavaleriei 
uşoare de spahii, care alături de azapi și acîn- 
gii desăvirşesc înfrîngerea cruciaților, dezas- 
trul lor total. „Ce milă ne era — scria în me- 
moriile sale mareșalul Boucicaut —, să vezi 
atiţia cavaleri strălucitori în arme, cum nu pot 
avea ajutor de nicăieri, căzind în gura de lup 
a dușmanului“. Citeva corăbii venețiene sînt 
scufundate în Dunăre, iar celelalte urmărite 
de turci. 

Bineînţeles, dezastrul oastei cruciaților a fost 
explicat diferit de către participanţii creștini : 
ungurii şi nemţii îi învinuiau pe francezi — în- 
gimfaţi şi nedisciplinaţi, şi, dimpotrivă, aceş- 
tia din urmă îi arătau cu degetul pe unguri — 

de rea credinţă și laşi ; așa considerau cei care 
au scăpat cu viaţă şi nu au fost luaţi în capti- 
vitate de către turci. În realitate, cauzele de- 
zastrului au fost altele. Acolo, la Nicopol s-au 
înfruntat două concepţii în purtarea războiu- 
lui : o concepţie întemeiată pe oastea greoaie, 
a cavaleriei înzăuate occidentale, iar alta spri- 
jinită pe acțiunea unităţilor mobile și sprin- 
tene, ilustrate de oastea lui Baiazid I. „Cru- 
ciada de la Nicopol — aprecia istoricul englez 
H. A. Gibbons — este unul din evenimentele 
cele mai interesante de la sfîrșitul evului me- 
diu (apusean, n. N.C), nu numai pentru im- 
portanţa istorică a celor ce au luat parte la 
ea, dar şi pentru că a fost ultima mare în- 
treprindere internațională a cavaleriei feu- 
dale“. 

Cum am arătat, la bătălia de la Nicopol a 
participat şi oastea lui Mircea cel Bătrîn. Cît 
de numeroasă va fi fost aceasta, nu ştim; se 
iau în considerare cifre între 2 000 şi 10 000 
de luptători (Delaville le Roulx) ; numai pen- 
tru recunoașterea prealabilă, potrivit lui Schilt- 
berger, voievodul român ar fi luat cu sine 
1 000 de ostași. Inevitabil, soarta oastei voie- 
vodului român a fost aceeaşi cu a celorlalți 
cruciați: pierderi în oameni, prizonieri la 
turci, iar cîți au scăpat s-au retras în Țara 
Românească odată cu Mircea. Unul dintre cei 
căzuţi prizonieri era fiu de boier, un tinerel; 
de la turci, el a fost vindut ca rob genovezilor 
şi le-a învățat limba, întorcîndu-se apoi în 
Ţara Românească, unde ajunge „guvernor“ 
(preceptor) al fiului lui Vlad Dracul. Cu sa- 

voare şi ca un adevărat veteran al campaniei 
din 1396, el relata lui Wavrin în 1445, chiar 
în faţa Nicopolului : „sînt acum 50 de ani sau 
cam pe atîta de cînd regele Ungariei și du- 
cele [recte contele, n. N.C.] Jean de Burgun- 
dia asediau această cetate a Nicopolei pe care 
o vedeţi acolo [...] Dacă ați putea să ridicaţi 
capul şi să veniţi la această ferestruică. [scena 
se petrece în interiorul unei galere burgunde, 
n. N.C.], eu v-aş arăta locul şi chipul cum s-a 
purtat asediul“ ; de asemenea, arată apoi cro- 
nicarul amintit, „a mai spus el (guvernorul) 
că el era atunci slujitorul seniorului de Coucy 
care reținea întotdeauna pe lingă sine cu dragă 
inimă pe vitejii ostași români ce cunoşteau 
împrejurările din Țara turcească...“ 

Victoria sultanului Baiazid a avut consecinţe 
fatale pentru ţaratul bulgar al lui Sraţimir; 
ţarul a fost prins și întemnițat în Asia Mică 
(la Brusa, unde i se pierde urma), iar terito- 
riul stăpînit de el a devenit pașalic turcesc. 
În ceea ce îl priveşte pe regele Sigismund, 
acesta a vrut să se retragă prin Ţara Româ- 
nească, dar încă o dată Vlad I îi aţine calea: 
„întorcîndu-ne înapoi, am făcut, fără voie, ca- 
lea întoarsă către sus-zisa Țară a noastră Ro- 
mânească, zoriți de nevoie“, căci a fost silit 
să coboare pe Dunăre, „şi apoi au mers cu 
corăbiile pe apele mării către cetatea Constan- 
tinopolului“ (diploma pentru Nicolae de Gara, 
6 iunie, 1397); „fiind cu totul zdrobiți şi ucişi 
de numiții păgîni, fugind fără de voie spre 
Țara noastră Românească, am făcut, soarta fi- 
indu-ne mereu potrivnică, drumul înapoi, îm- 

preună cu numitul domn Știbor“ (diploma pen- 
tru voievodul Ştibor, 8 decembrie 1397). Abia 
după trei luni, adică la 20 decembrie 1397, 
regele a ajuns pe țărmul Adriaticei, la Ra- 
guza. 

Stăpînitorul de moment din Argeş avea to- 
tuşi zilele de domnie numărate, căci Știbor 
(rănit de o piatră la Nicopol), potrivit diplo- 
mei amintite, a debarcat la Licostomo și de 
aici împreună cu alții a ajuns mai repede în 
regat (desigur prin Transilvania), căci izbuc- 
niseră acolo uneltiri împotriva regelui, poto- 
lite de Știbor. De asemenea, cu prilejul în- 
toarcerii sale sau curînd după aceea, spre sffr- 
şitul anului 1396 şi — indiscutabil — cu 
concursul militar al lui Mircea cel Bătrîn, 
Vlad I a fost prins. Acelaşi document din 
1397 arată : „După ce cu sîrguitoare purtare 
de grijă au fost săvîrşite acestea de el, mai 
apoi, adunînd numitul domn Știbor o mare 
ceată de bărbați şi ostaşi nobili înarmați, a 
tăbărît în zisa Țară Românească pînă la ceta- 
tea numită a Dîmboviței (ad castrum Dom- 
bouicha) şi a asediat cu oamenii săi acea ce- 
tate, în care fusese împins și alungat sus-zisul 
Vlad voievod, şi stăruind în asedierea numitei 
cetăţi, şi-a lăsat acolo oamenii săi atita timp 
pînă ce sus-zisul Vlad voievodul a fost scos 
de nevoie din zisa cetate, de către numitul 
domn Știbor, şi, ieşind de acolo împreună cu 
soţia sa, cu copiii şi cu toată suita sa, a lăsat 
cu totul acea cetate a Dimboviţei în mii- 
nile şi în supunerea noastră“. Vlad, mai 
precizează actul, s-a arătat el însuşi su- 

pus („aducîndu-l la ascultare şi credinţă față 
de noi“), sperînd în milostivirea regelui — în 
faţa căruia a şi fost adus, pare-se în ianuarie 
1397. 

După capturarea lui Vlad I, tronul întregii 
Ţări Româneşti este iarăși în mîinile lui Mir- 
cea cel Bătrîn. Doi ani de restriște se încheiau 
cu o mare izbindă pentru legitimul voievod 
român. Numai că în calea acestuia, deloc ne- 
tedă, se vor ivi curînd alte impedimente — și 
ele vor veni tocmai din partea regelui Sigis- 
mund, care nu a înțeles deplin sensul iniția- 
tivelor politice şi militare promovate de Mir- 
cea cel Bătrîn la începutul veacului al XV-lea. 
În rest, cum vom vedea, voievodul a fost per- 
manent angajat în campania antiotomană, al 
cărui promotor principal s-a dovedit. 


3. SUB SEMNUL MARILOR INIŢIATIVE 
POLITICE 


În scurtă vreme după ce Mircea cel Bătrîn 
se afla din nou în fruntea Ţării Româneşti, 
se cristalizează şi noile direcţii ale politicii 
externe ale voievodului român. În cadrul aces- 
tora un loc de frunte îl va ocupa alianţa cu 
Ţara Moldovei. Dealtfel, unele restructurări în 
privinţa alianțelor din această parte a conti- 
nentului se petrec chiar în anul 1397, cînd la 
14 iulie se încheie o pace între Sigismund de 
Luxemburg şi Vladislav II Jagello ; starea con- 
flictuală dintre cei doi monarhi înceta — ceea 
ce va avea implicaţii şi asupra ţărilor române, 
căci regele Ungariei căpăta mînă liberă la Du- 

năre și chiar la est de Carpaţi (într-un fel se 
prefigura tratatul de la Lublau, de mai tîrziu). 

În conjunctura ivită, domnia voievodului 
Țării Româneşti se consolidează rapid. Faptul 
îi îngăduie să inițieze ample planuri de poli- 
tică externă şi să se angajeze din nou în ope- 
rații militare împotriva otomanilor. Este de 
reținut în această ultimă privință opinia lui 
Barbu T. Cimpina, potrivit căreia a doua parte 
a domniei lui Mircea cel Bătrîn se caracteri- 
zează îndeosebi prin războiul de uzură purtat 
de bandele turcești, ale căror incursiuni por- 
neau îndeosebi din provinciile de margine ale 
Imperiului otoman, din udj-uri, cărora voje- 
vodul român a trebuit să le facă neîncetat faţă. 
Nu întîmplător, deci, îl aflăm deseori pe Mir- 
cea cel Bătrîn pe linia Dunării (în 1399, 1403, 
1409, 1411) de unde expediază scrisori către 
aliați sau emite acte interne. Altminteri, în 
această etapă a domniei sale nu a mai avut loc 
vreo mare bătălie pe teritoriul Țării Româ- 
nești asemănătoare în amploare celei de la 
Rovine ; în perioada dată toate expedițiile în- 
treprinse de Mircea cel Bătriîn contra otoma- 
nilor, care constituiau, în continuare, un mare 
pericol pentru Țara Românească, s-au desfă- 
şurat în afara granițelor ţării. 

Desigur, incursiunile de jaf otomane au fost 
mai frecvente îndată după bătălia de la Nico- 
pol, Baiazid căutînd să se răzbune pentru parti- 
ciparea lui Mircea la cruciada creştină ; una din 
acele incursiuni a avut loc, probabil, în anui 
1397, o alta, posibil, în anul1398. Ecoul lor a 
fost preluat de Chalcocondil, care arăta : „După 

ce însă a mai trecut un timp, (sultanul) a por- 
nit cu război asupra dacilor şi a lui Mircea, 
domnul dacilor, învinuindu-l că a fost pricina 
războiului (din anul 1396) şi că a mers cu 
peonii (ungurii) la luptă contra lui“. Avem 
toate temeiurile să presupunem că în acei ani 
Mircea cel Bătrîn a pus din nou stăpînire pe 
Silistra, alungind de acolo garnizoana tur- 
cească. 

Un pericol de atac din partea sultanului se 
profila şi la începutul anului 1399, cum re- 
zultă din scrisoarea pe care regele Sigismund 
a adresat-o la 23 martie 1399 comitelui Ioan 
de Paszto, fost jude al curţii regale. În acest 
document, foarte important, căci aruncă o 
anumită lumină asupra relaţiilor dintre rege 
și voievod, se vorbeşte despre scrisoarea tri-. 
misă de Mircea cel Bătriîn, la 7 martie 1399 
(din nefericire pierdută), suveranului Unga- 
riei. „leri — scria regele celui amintit — am 
primit scrisoarea credinciosului nostru iubit, 
măritul bărbat, domnul Ţării Românești, dată 
lingă Nicopolul Mic (şi) întocmită acum 16 
zile, arătind că Baiazid (Bayzat) însuşi, stă- 
Pinul turcilor, se află cu o armată foarte mare 
în orașul Adrianopol, dincoace de mare, de 
unde, în cinci zile ar putea ajunge cu uşurinţă 
pînă la Dunăre; de aceea, numitul Mircea, 
credinciosul nostru, temîndu-se de furia unei 
armate aşa de mari, cere cu stăruință maiestă- 
ţii noastre ca, lăsînd de o parte treburile, să 
lim datori a merge noi înșine fără întîrziere 
in părţile acelea şi să ajutăm neputinţa sa, să 
nu-l părăsim, cum am făcut altă dată, şi să 

fie copleşit din pricina amînării şi întirzierii 
noastre şi fără nici un ajutor din partea 
noastră, deoarece el se pregătește cu toate 
puterile sale să pornească împotriva turcilor 
şi pentru a se împotrivi puterii lor, numai să 
vadă totuşi că ne grăbim şi noi a-i da ajutor, 
altfel, fiindcă el singur nu se va putea împo- 
trivi unei armate atît de mari, va trebui să 
se gindească la un leac (de remedio) împotriva 
inimii sale“ (subl. N.C.). 

În mod vădit, Mircea cel Bătrîn îi imputa 
regelui că nu a fost ajutat înainte de bătălia 
de la Rovine, că a fost părăsit (am văzut 
dealtfel), ceea ce regele recunoștea ; în plus, 
voievodul român invoca probabil litera trata- 
tului de la Braşov din 1395, de vreme ce re- 
găsim în scrisoare formulări ce amintesc de 
clauzele acestuia („să fim datori a merge noi 
înșine“, „în părțile acelea“ ş.a.). Din cele de 
mai sus se impune să fie reținut următorul 
fapt : Mircea cel Bătrin era gata să pornească 
împotriva lui Baiazid, cu condiţia ca Sigis- 
mund să-l ajute cu oastea sa, altfel...; acest 
'altfel' (alioquin) a fost interpretat de rege în 
sensul alternativei supunerii voievodului față 
de turci, în scrisoare el continuînd: „pentru 
că în scrisoarea acelui Mircea băgăm seamă 
şi vedem neîndoios că, dacă nu ne îngrijim 
fără zăbavă de ajutor potrivit şi nu ne apro- 
piem de părțile acelea, va trebui să ne îndoim 
şi să ne temem foarte mult că românii, văzin- 
du-se lipsiţi de ajutorul nostru, nu vor mai 
rămîne credincioşi şi nu vor mai fi statornici, 

ci se vor supune în scurtă vreme jugului tur- 
cesc“. În realitate, Mircea cel Bătrîn nu avea 
nicidecum gîndul supunerii faţă de turci, 
dovadă că se pregătea de luptă în scopul nobil 
al apărării ţării sale. În scrisoarea sa, voievo- 
dul va fi procedat în stilul interogativ (de 
ex. : „vreţi, ca odinioară, să fie supusă o parte 
din ţară, vreţi să nu mai fim credincioşi alian- 
tei noastre ?“). Regele a întors însă fraza, căci 
se adresa unui fost dregător al său și mai ales 
nobililor din regat, care pregetau să pornească 
la luptă şi de aceea agită problema supune- 
rii Țării Românești față de turci — „pericol 
(ce) ar ajunge apoi ţara noastră“. Dealtfel, 
îndată regele evoca zăbava care a precedat 
nefericita expediţie a lui Ștefan de Losoncz 
(1395) şi îi mustră pe nobili + ordonă fostului 
jude să-l urmeze la Oradea, către care s-a 
îndreptat Sigismund: „să veniţi înșivă pe 
dată, iar în privința oamenilor, proviziilor și 
altor lucruri trebuincioase să rînduiţi să vă 
urmeze cu repezeală, pentru că obștile și 
oamenii nu se vor mișca niciodată să ne urme- 
2e pe noi, dacă nu vor vedea pe baroni mer- 
gînd înainte“. Pentru a fi mai convingător, 
într-un pasaj anterior menţiona „zvonul de 
anul trecut“ (1398), „că turcul are de gînd să 
vină împotriva Țării Româneşti şi noi ne-am 
apropiat înşine de părţile acelea ca să dăm 
românilor ajutorul cuvenit, este însă îndeobște 
ştiut că, deși toți au fost chemaţi, totuşi foarte 
puțini au urmat pe maiestatea noastră“... 
(subl. W.C.). 

Neexistind însă ştiri despre deplasarea ar- 
matei: lui Baiazid de la Adrianopol către Ţara 
Românească, înseamnă că iminența invaziei 
otomane, care i-a neliniștit atit de mult pe 
Mircea şi pe Sigismund, s-a risipit curînd — 
iar dacă s-a petrecut totuşi un atac de la sud 
de Dunăre, acesta nu a reclamat în chip nece- 
sar prezența sultanului, fiind vorba probabil 
de o incursiune de jaf obișnuită. Dealtfel, se 
ştie că Baiazid însuși căuta atunci să-i atace 
pe bizantini (el s-a aflat o vreme în preajma 
Salonicului și a ordonat jafuri în Moreea), 
profitînd cu siguranţă de absența din Constan- 
tinopol a împăratului Manuel II, care pornise 
în 1399 în lungu-i voiaj apusean, după aju- 
torul în care spera (Roma, Paris, Londra); de 
asemenea, vechile probleme privitoare la 
supunerea rebelilor din Asia Mică erau la 
ordinea zilei și nu întîmplător, peste trei ani, 
trupele lui Baiazid vor fi zdrobite tocmai în 
Anatolia. 


Un noualiat politic — voievodul 
Moldovei. La pragul dintre veacul ce se 
termina şi cel următor, Mircea cel Bătrîn era 
stăpîn deplin peste Țara Românească ; el cîşti- 
gase iarăşi încrederea boierilor săi; domnia 
îi era consolidată. Mai mult, în scurtul răgaz 
oferit de cei trei ani de la sfîrşitul veacului 
al XIV-lea, voievodul a şi tradus în fapt o 
decizie a sa (probabil mai veche) — aceea de 
a clădi pentru fiul său noul centru voievodal 
de la Tîrgovişte şi de a face din acest oraş a 
doua capitală a Ţării Românești, aflată la dru- 


132 


mul mare (deși el a preferat să stea în conti- 
nuare în reședința argeșeană). 

Fireşte, în acord cu situaţia politică din 
jurul său, Mircea cel Bătrin a fost nevoit şi 
el să ţină seama de experienţa trecutului și să 
imprime o direcţie înnoitoare în privinţa rela- 
ţiilor externe. În condiţiile amenințării oto- 
mane, ale alianței cu vecinul său apropiat, 
Sigismund, captat prea mult de interesele lui 
și nedispus totdeauna să-şi respecte angaja- 
mentele (şi, în plus, împăcat deja cu Vladislav 
II Jagello) — voievodul Țării Româneşti a 
luat o importantă iniţiativă politică : făurirea 
unei alianțe cu fratele român din fruntea ţării 
surori Moldova, cu scopul de a-și asigura 
măcar flancul răsăritean. Prilejul i s-a oferit 
chiar în anii 1399—1400. 

Angrenat în sistemul alianței cu polonii și 
cu lituanienii, voievodul Ştefan I al Moldo- 
vei l-a ajutat pe Vladislav II Jagello în lupta 
acestuia cu cavalerii teutoni (1395), iar apoi și 
pe marele cneaz Vitold în războiul purtat cu 
hanul tătar Temir-Kutlu şi încheiat cu de- 
zastrul oștilor cneazului, la Worskla (12 august 
1399). Deşi s-au emis unele ipoteze potrivit 
cărora Ștefan I ar fi dispărut în cursul acestei 
lupte (se bănuiește că nici nu a participat 
personal în acele încleștări), este o certitudine 
că el a supravieţuit ; de asemenea, mai ştim 
că el a pierdut tronul Moldovei, fiind înlocuit 
la domnie de Iuga voievod, zis „Ologul“ (în- 
tr-un act de la acesta se menţionează: „și 
credința lui Ştefan voievod“, o dovadă că 
fostul domn nu murise). Dacă Iuga şi Ştefan 

erau frați — nu ştim cu exactitate, dar este 
sigur că Iuga era frate cu Alexandru (sau 
Olecsandro) și cu Bogdan, tustrei fiind feciorii 
domnului dinainte, Roman I Mușatinul ; între 
altele, această frăţie rezultă din hrisovul ace- 
luiaşi Iuga, datat 28 noiembrie 1399: „Iuga 
voievod şi credința fraților noștri, a lui 
Alexandru şi Bogdan“. 

Nereușind probabil să se impună (porecla 
dată ar indica o infirmitate corporală), luga 
vodă a avut o domnie scurtă: în urma unor 
evenimente obscure, va fi stîrnit nemulțumi- 
rea boierilor și a fraţilor săi, care au apelat 
la Mircea cel Bătrîn, a cărui oaste va fi fost 
trimisă în Moldova. Altfel nu se explică în- 
semnarea lapidară din vechea cronică moldo- 
venească : „Pe Iuga vodă l-au luat Mircea 
vodă cu sine“, în sensul că a fost capturat. 
Acest lucru s-a petrecut în primăvara anului 
1400, căci primul document original păstrat 
de la următorul domn, Alexandru — zis mai 
tirziu „cel Bun“ —, poartă data de 29 iunie 
1400 (se consideră în ultima vreme că sfîrşitul 
domniei lui Iuga a avut loc înainte de 23 apri- 
lie 1400). 

Oricum, urcarea în scaunul de la Suceavaa 
lui Alexandru cel Bun s-a datorat indiscuta- 
bil şi lui Mircea cel Bătrîn, devenit ocrotitorul 
domnului Moldovei și, în consecinţă, un aliat 
de nădejde. În conjunctura politică internaţio- 
nală de care am amintit, „cumintele Domn 
— aprecia N. Iorga despre Mircea cel Bătrin — 
trebuia să încerce un alt front politic“, iar 
mai departe: „În sine, numirea unui Domn 

moldotean 'de vecinul său muntean era un 
lucru nou, și el este de cea mai mare însem- 
nătate“ (bineînţeles, nu a fost vorba de o 
„numire“, căci Alexandru voievod a fost ales 
de boierii din Moldova, așa cerea și cutuma 
țării româneşti răsăritene). 

Cum era și de așteptat, iniţiativa lui Mircea 
cel Bătrîn de a închega şi consolida alianţa cu 
Moldova nu a fost pe placul puterilor cu care 
el avea legături. Se agită mai întîi Vitold, care 
îl preferă pe un anume Ivaşcu (acesta presta 
jurămîntul de vasalitate faţă de cneaz şi 
regele polon la Brest-Litovsk, 25 martie 1400), 
iar Alexandru voievod era ameninţat cu inter- 
veniţa militară. Marele cneaz a trimis chiar 
solii la Mircea cel Bătrîn, ca aceea din 
23 noiembrie 1400, venită prin Transilvania ; 
solii litvani au discutat cu dregători şi boieri 
ai lui Mircea —Vlad vornicul, Lucaci banul 
și Grozea. De asemenea, îngrijoraţi erau Sigis- 
mund de Luxemburg, sfetnicii şi dregătorii 
acestuia — cum rezultă din scrisoarea adre- 
sată de nobilii din Oradea comitelui de Timiş, 
care se temeau că voievodul muntean l-ar 
putea trăda pe regele Ungariei. Pînă la urmă, 
Mircea cel Bătrîn şi-a impus opţiunea: Ale- 
xandru cel Bun a rămas pe tronul Moldovei 
ca bun şi devotat aliat al său. 

Mai mult, avem temeiuri să afirmăm că 
acțiunea politică întreprinsă de Mircea cel 
Bătrîn a fost cu siguranţă urmată și de înche- 
ierea unui tratat între el şi Alexandru cel 
Bun — în 1400 sau în preajma acestui an —, 
prin care se delimitau hotarele dintre cele 

două ţări româneşti. Aflăm de acest tratat 
prin altul, similar, încheiat la 15 august 1475 
între regele Ungariei Matei Corvin şi Ștefan 
cel Mare al Moldovei (precedat de un anga- 
jament al ultimului, cu data de 12 iulie 1475); 
se menţionează astfel că hotarele dintre Mol- 
dova şi Ţara Românească au fost statornicite 
din vechime între Ștefan I al Moldovei şi 
Vlad I Uzurpatorul („tamscilicet Stephanum 
Moldaviensem quam Vlad Transalpinum“), iar 
apoi „potrivit privilegiilor voievozilor ambelor 
părţi, Alexandru şi Mircea (secundum privi- 
legia Alexandri et Mirczae utrius partis vay- 
vodarum)“. Aşadar, de reţinut, o delimitare a 
hotarelor fusese convenită probabil în 139%, 
cînd Vlad se considera stăpinul întregii Țării 
Româneşti şi se supune regelui polon prin 
intermediul lui Ștefan I; un act formal insă, 
un tratat ca atare a fost încheiat numai între 
Mircea cel Bătrîn şi Alexandru cel Bun. Este 
lesne de dedus că era vorba acum atît de ho- 
tarul vechi, de pe Milcov şi Siret, cît şi de 
acela de la braţul Chilia, domnul Moldovei 
recunoscind stăpînirea lui Mircea peste Dobro- 
gea, pînă la Mare, inclusiv „spre părţile tătă- 
rești“. 


Apogeul puterii politice şi mi- 
litare a lui Mircea cel Bătrin. În 
timp ce situaţia politică internă și externă a 
Țării Româneşti în fruntea căreia se afla 
Mircea se consolidează, în statele vecine, in- 
deosebi în Imperiul otoman şi în regatul Un- 
gariei, situaţia internă se deteriorează, fapt de 

care caută să profite din plin Mircea voievod. 
Ce-i drept, turcii încă își fac simțită prezența 
la graniţa de sud a Țării Româneşti, cum a 
dovedit acea incursiune de jaf a trupelor con- 
duse de Evrenos-bei, prin 1401 sau 1402, dar 
domnia sultanului Baiazid este curmată chiar 
în anul 1402. În ceea ce îl priveşte pe Sigis- 
mund, anii 1401—1405 nu i-au fost deloc fa- 
vorabili, căci nemulţumirile ce mocneau în 
rîndurile nobililor din regat ies dintr-odată 
la lumină şi o stare de anarhie cuprinde re- 
gatul, asemănătoare în conţinut și manifestări 
celei din ajunul urcării sale pe tron. Nobilii 
răsculați îl țin închis pe rege timp de șase 
luni (aprilie-octombrie 1401), iar după aceea 
suveranul are de făcut față unui pretendent 
angevin, Ladislau de Neapole ; în plus, vecinul 
Ungariei de la nord-est se întăreşte, căci se 
reînființează Uniunea  polono-litvană (prin 
acordurile de la Vilna şi Radom — 18 ianua- 
rie, respectiv 11 martie 1401). Dar cea mai 
spectaculoasă schimbare se petrece în Impe- 
riul otoman și i-a fost dat lui Mircea cel Bă- 
trîn să joace un rol politic şi militar nemai- 
întîlnit pînă la el şi nici după el, cum vom 
vedea mai jos. 

Am arătat că Baiazid I s-a luptat continuu 
cu emirii din Asia Mică, mulţi dintre aceştia 
nevrînd să i se supună. Dinspre răsărit, pe de 
altă parte, se ivea ameninţător kaghanul Ti- 
murlenk (sau Tamerlan, care se pretindea 
descendent din celebrul Gingis-han), stăpîni- 
torul Asiei Centrale şi care lupta pentru he- 

gemonie în toată partea de răsărit a Asiei. 
La el au alergat, fugind de Baiazid, cîțiva bei 
din Anatolia (din Menteşe, Aydin, Saruhan 
ș.a.), pretext pentru un schimb de scrisori 
între cei doi stăpinitori, pline de cuvinte de 
ocară. Cucerind însă Siria, Timurlenk s-a decis 
să-l supună pe Baiazid, dîndu-i un ultima- 
tum — respins însă de acesta din urmă (care 
ar fi declarat marelui vizir Candarli Ali-paşa : 
„Avem onoare şi forțe ca să ne opunem. Nu 
ne vom supune şi nu vom putea trăi lipsiţi de 
independenţă“ ; erau, evident, cuvinte mari, 
și un principiu pe care Baiazid nu l-a aplicat 
şi altora — aprecia cu dreptate orientalistul 
Aurel Decei). Marea bătălie care a urmat s-a 
dat lingă Ankara, la Cubukova, la 28 iulie 
1402. În oastea lui Baiazid se aflau și trupele 
conduse de vasalul sîrb Ştefan Lazarević 
(izvoare turceşti pretind că au luat parte, ală- 
turi de sultan, şi trupe românești — Eflak 
cerisînden —, cum scrie, de pildă, Orudj, dar 
acea apreciere nu o găsim confirmată în alte 
surse ; era dealtfel o imposibilitate ca Mircea 
cel Bătrin să-l ajute pe dușmanul său de 
temut). De asemenea, lîngă sultan — adă- 
postit ca de obicei printre ieniceri — se gă- 
seau fiii săi: cel mai mare, Suleiman, cu 
oştile Rumeliei, apoi Mustafa, Musa, Isa și 
Mehmed, fiul mai mic (care comanda ariergar- 
da). A fost o bătălie nimicitoare pentru ambele 
părţi, dar victoria a fost de partea lui Timur- 
lenk : Baiazid este prins şi purtat apoi către 
Samarcand, dar neputînd suporta umilința la 

care a fost supus (se zice că era închis într-o 
cușcă) s-a sinucis cu otrava din inelul său. 

A urmat o perioadă de luptă pentru tronul 
otoman, întreținută cu abilitate de biruitorul 
mongol, transformată curînd într-un război 
civil. Această perioadă este denumită în isto- 
riografia turcă Fitret (interregn) sau Fâsila-i 
saltanat (întreruperea domniei) și a durat 
peste un deceniu: 1402—1413. Pe parcursul 
ei se vor înfrunta trei dintre fiii lui Baiazid 
(Musa, prins și el la Ankara, a fost încredin- 
tat pazei emirului de Karaman, iar pe Mustafa 
l-a luat cu sine Timurlenk) şi anume: Meh- 
med, aşezat de învingător la Amasya (este 
viitorul sultan Mehmed 1), Soliman, pus emir 
peste Rumelia şi Isa, aşezat la Balikesir și 
Brusa (emiratul Karasioglu) ; aşadar, Timur- 
lenk a avut grijă ca ei să fie răspîndiţi în trei 
locuri diferite. 

Dispariţia celui care a îngrozit Europa de 
la sfîrşitul veacului al XIV-lea a avut darul 
firesc de a renaşte speranţa — atit pentru 
popoarele supuse, cît şi pentru cele amenin- 
tate de turci. Totuși, un prelungit joc de inte- 
rese se înfiripă în legătură cu această așa-zisă 
„criză orientală“. Căderea lui Baiazid îi con- 
venea de minune împăratului strimtorat Ma- 
nuel II Paleologul, care tocmai se întorsese cu 
mîna goală din Occident, el sperind că va 
domni de-acum înainte peste un Bizanţ uni- 
ficat. Era o iluzie, desigur, cu atît mai mult 
cu cît a găsit de cuviinţă să-l sprijine pe Soli- 
man. Noua turnură era în schimb indiferentă 
Veneţiei, căci primau în politica acesteia inte- 

resele comerciale şi cetatea din lagune a. 
sprijinit, în continuare, pe orice conducător 
otoman care i-a favorizat aceste interese 
(devansînd aici, să evidenţiem acest pasaj din 
deliberările senatului venețian : „cetatea noas- 
tră trăiește din traficul şi exercitarea comer- 
tului cu toţi și, slavă domnului, acum sîntem 
în pace și liniște cu toţi şi nu vedem că ne-ar 
fi necesară o atare ligă [antiotomană]“ — așa 
se răspundea unui sol trimis de Sigismund în 
anul 1407). Interesat în largă măsură se dove- 
dește mai ales regele Ungariei, care izbutise 
să înăbuşe răscoalele din interior (sprijinite 
discret de Vladislav II Jagello) şi era gata, în 
1404, să reitereze planurile sale ambiţioase 
de hegemonie în Balcani și la gurile Dunării, 
sub pretextul cruciadei antiotomane şi mai 
ales neliniștit tocmai de poziţia Veneţiei, care 
repurtase o victorie (ca odinioară la Chioggia, 
1380) asupra flotei genoveze (Modon, 1404). 
Lesne de înţeles, desigur, este și faptul că 
Mircea cel Bătrîn însuşi a căutat să profite de 
evenimentele petrecute odată cu căderea lui 
Baiazid : consolidindu-și puterea în interior, 
mizînd pe alianţa cu Alexandru cel Bun (care 
se supune totuși ca vasal lui Vladislav II Ja- 
gello, 2 martie 1402) și întărindu-şi stăpîni- 
rea în Dobrogea. Cu siguranţă că atunci, cel 
mai tîrziu în 1402, voievodul Ţării Românești 
a pus mîna şi pe Licostomo, căci nu întîmplă- 
tor ultimele menţiuni de foști consuli genovezi 
datează din vara anului 1403: Nicolaus de 
Flischo, olim consul Licostomi (18 mai), laco- 
bus Bontempus, olim massarius pro Communi 

/ Pere sive Janue / în Licostomo“ (15 august). 
Întărirea poziţiei lui Mircea la gurile Dunării 
nu a convenit, firește, lui Sigismund (care visa 
să facă nu din Chilia, ci din Licostomo baza 
militară principală pentru realizarea planurilor 
sale orientale) şi nici lui Vladislav II Jagello, 
suzeranul lui Alexandru cel Bun, care, prin 
mijlocirea teritoriului moldovean, a căutat per- 
manent să se apropie de Marea Neagră. Au avut 
loc probabil demersuri — proteste diploma- 
matice, ca să zicem așa — din partea regelui 
polon, căci Mircea cel Bătrîn îl linişteşte prin 
cunoscuta scrisoare expediată din Giurgiu, la 
23 septembrie 1403 (tot atunci el a acordat şi 
privilegiul comercial pentru negustorii lioveni), 
care înnoia alianța cu monarhul nemulțumit. 
Ca „Mare voievod al ţării Basarabiei“ el se 
adresa „marelui și mult iubitului nostru prie- 
ten, regele Vladislav“, făcînd iarăşi legămînt 
de alianţă — fără însă a mai indica și direc- 
tia acesteia, căci nu se amintește că era vorba 
de regele Ungariei (de precizat şi amănuntul, 
care pune în lumină ceea ce am şi afirmat: 
Mircea cel Bătrin se orienta, politiceşte, anga- 
jamentele sale erau formulate cu mare abilitate 
— monarhul ungur era totuşi mai aproape, 
geografic, de voievod ; o altă dovadă : ca efect 
al noii Uniuni polono-litvane, privilegiul co- 
mercial pentru lioveni a avut în vedere şi pe 
negustorii din „ţara fratelui domniei mele, ma- 
rele cneaz Vitold“). 

Poziţia marcantă a voievodului Mircea cel 
Bătrîn (subliniată şi în acea „cărțulie (libellus)“ 
a lui loan de Sultanieh) a trebuit pînă la urmă 

să fie recunoscută şi de Sigismund de Luxem- 
burg, căci în scrisoarea acestuia către Filip, 
ducele de Burgundia (1404), voievodul Ţării 
Românești, cel al Moldovei, precum şi Ştefan 
Lazarević (care fusese silit să-și schimbe poli- 
tica), toţi trei deci sînt prezentaţi ca piloni ai 
alianţei antiotomane ; „Împăratul din Constan- 
tinopol [Manuel II, n. N.C.] şi voievodul Va- 
lahiei fac frumoase isprăvi împotriva acelorași 
turci“, se arată acolo în legătură cu Mircea cel 
Bătrîn. Vom vedea că poziţia basileului a fost 
mai labilă şi chiar îndreptată împotriva popoa- 
relor din Balcani, el făcînd de fapt jocul tur- 
cilor. 

Dar cea mai elocventă mărturie despre apo- 
geul puterii politice şi militare a voievodului 
Mircea cel Bătrîn este titlul purtat de acesta în 
anul 1406 (vezi mai sus); era anul în care 
soli ai dizidenţilor anatolieni îi solicitau spri- 
jinul, anul în care despotul Ştefan Lazarević 
— ca semn al împăcării cu voievodul — făcea 
danii mănăstirilor Tismana și Vodița (semni- 
ficativ, el evoca în chip amar starea lui de va- 
sal al turcilor : „am fost cuprins cu multe greu- 
tăți de limbile străine [...] am fost cu toţii cu- 
prinşi de supărări, ca şi mine“; atunci, în 
1406, ajunsese „de la supunere la libertate și 
de la un scaun mai mic la cel mai înalt“; dar 
tribulaţiile lui nu se vor încheia). 

Documentul din 23 noiembrie 1406 (o sim- 
plă poruncă pentru mănăstirea Tismana) este 
preţios nu numai prin faptul că ne indică tit- 
lul voievodului, complet, ci și prin aceea că 
marca un important moment politic din dom- 

nia lui Mircea cel Bătrin; voievodul român 
avea o întîlnire cu regele Sigismund, la Se- 
verin, şi era însoţit de întregul alai domnesc: 
„mergînd domnia mea către Severin, să mă 
întîlnesc cu craiul, astfel am ajuns la mănăs- 
tire [Tismana], în luna noiembrie 23 zile, cu 
toţi egumenii mănăstirești şi cu toţi boierii 
domniei mele“. Ce fel de tratative au avut loc 
atunci ? 

Regele, trebuie spus, a venit şi el însoţit de 
o suită, în care se găsea şi omul său de încre- 
dere — isteţ, oștean întreprinzător, florentinul 
Filippo Scolari sau Pippo Spano, adică „şșpan“ 
(comite) de Timișoara (cu ajutorul acestuia au 
fost puse în practică măsurile pentru apărarea 
Banatului). „Întilnirea dintre Sigismund şi 
Mircea — presupunea P. P. Panaitescu — tre- 
buie să fi fost în legătură şi cu instalarea co- 
mitelui florentin în Banat şi întărirea Orşovei 
la marginea Ţării Românești“. 

Dar, cu siguranţă, scopul acestei întîlniri era 
acela de a se perfecta viitoarea acţiune anti- 
otomană ; atunci, în 1406, împăratul Manuel II 
o rupsese cu Soliman și cerea ajutor grabnic 
de la creştini ; se agitau beii turci şi alte vîr- 
furi feudale nemulțumite din sînul Imperiu- 
lui de curînd îngenuncheat — momentul era 
prielnic pentru făurirea unei ligi antiotomane, 
conduse bineînțeles de Sigismund. Mai mult, 
se admite că regele — la cererea lui Mircea cel 
Bătrin — a încuviinţat retragerea garnizoanei 
ungare de la Severin, încredinţată voievodului. 
Numai că atunci, cu prilejul tratativelor, s-a 

întîmplat ceva care a determinat apoi cursul 
evenimentelor ulterioare, căci, lesne de obser- 
vat în lumina izvoarelor de care dispunem, căile 
de acţiune ale celor doi suverani nu numai că 
nu s-au armonizat, dar au fost îndreptate pe 
cursuri totalmente diferite. Cauza — de pre- 
supus — era tocmai problema stăpinirii lui 
Mircea cel Bătrîn asupra fostelor cetăţi geno- 
veze de la gurile Dunării, Chilia și Licostomo. 
Regele va fi cerut voievodului să i le încre- 
dințeze (eventual temporar, aşezind garnizoane 
ungare, ca la Severin), ceea ce Mircea nu a 
consimţit. Problema acestor cetăţi va domina 
relațiile dintre rege şi voievod și va contribui 
să-i despartă cu totul. De aceea bănuim că tra- 
tativele s-au încheiat, astfel că părţile au ră- 
mas în continuare pe poziţiile lor iniţiale. Este 
neîndoielnic, aşadar, că Mircea cel Bătrîn a dat 
dovadă de dirzenie ; în scurtă vreme, voievo- 
dul român va arăta prin acțiunile sale că nu 
s-a îndepărtat o clipă de la ţelurile luptei anti- 
otomane. 

În lumina tratativelor de la Severin trebuie 
deci să interpretăm demersurile repetate ale 
lui Sigismund pe lîngă senatul Veneţiei — 
eșuate în 1407 (cum am văzut), cu toată stră- 
dania arhiepiscopului de Spalatto (el era solul 
lui Sigismund). Un eşec similar l-a încercat şi 
pe solul regal din anul 1408, Guillelmo de Prata, 
care nu a izbutit cu nici un chip să-i clatine 
pe venețieni, cu atît mai mult cu cît regele ce- 
vea un număr de corăbii necesare transportu- 
Jui de trupe de la Licostomo la Gallipoli („de 


144 


aliguibus navigiis grossis pro levando et con- 
ducendo a Licostomo contra Gallipolim gentes 
suas armigera“). Mai întîi, să reamintim, Si- 
gismund considera că o bază navală sigură pen- 
tru proiectele sale militare era nu Chilia, ci 
Licostomo — o dovadă că prima nu era în stă- 
pînirea genovezilor ci în mîinile lui Mircea ; în 
al doilea rînd, faptul că se referă în 1408 la 
Licostomo înseamnă, indiscutabil, că regele sfi- 
da poziția lui Mircea cel Bătrîn de la Severin, 
se angaja pe drumul politicii de forță (vom 
vedea că în acelaşi fel gîndea regele și în pri- 
vinţa Chiliei). Un fapt era limpede: Sigis- 
mund nu ţinea totuși seama în proiectele sale 
de realităţile concrete din Peninsula Balcanică 
şi de la gurile Dunării, cu atît mai puţin de 
cele din Imperiul otoman și, în nici un caz, de 
interesele majore ale Țării Româneşti. 
Dimpotrivă, Mircea cel Bătrîn a apreciat alt- 
fel situaţia din sud-estul european, observînd 
că aceasta s-a modificat rapid după tratativele 
de la Severin. Pentru a pune capăt incursiu- 
nilor de jaf otomane, abătute atit de des peste 
țara lui, era nevoie de acţiune imediată şi nu 
de planuri ambiţioase. Deja prin 1407 sau 1408, 
poate chiar mai dreveme, Dobrogea fusese cum- 
plit prădată de incursiunile acîngiilor din udj-ul 
Deliorman *. Mircea cel Bătrîn îi înfrînsese pe 
prădalnici, cum rezultă din iscripţia grecească 


* Nu este vorba de Teleormanul nostru, de ace- 
eaşi speţă toponimică, de origine pecenego-cumană, 
ci de provincia de margine din nord-estul Bulgariei 
de azi. 

aședată de locuitorii Silistrei în anul 1408 : „Io 
Mirceây marele voievod şi domn a toată Un- 
grovlahiei-a izbăviţ (Silistra de turci)“. 

În jurul anuta 1409, împăratul Manuel II 
—- iarăși înclinat către turcii lui Soliman — ți- 
nea pe lîngă sine pe un pretendent la tronul 
lui Mircea, încercînd să-l impună cu ajutor 
turcesc. „Căci acela [Mircea] — scria Chalco- 
condil — cu elinii stătea în relaţii dușmănoase, 
deoarece aici în Bizanţ primiseră un băiat 
de-al lui Mircea şi-i făgăduiseră să-l aducă la 
domnie, în colaborare cu prietenul Musulman 
|Soliman]“. Era probabil unul care se da drept 
feciorul voievodului. Va fi cîntărit și acest fapt 
în decizia lui Mircea, sau nu, cert este că vo- 
ievodul Ţării Românești se încumetă la un pas 
neașteptat : intervenţia directă, cu mijloace 
militare, în conflictul ce măcina din interior 
puterea otomană ; el găsise sprijin în proaspă- 
tul aliat, Ștefan Lazarević al Serbiei. 

Iniţiativa luată de Mircea cel Bătrîn îl viza 
pe Musa, acel fiu al sultanului Baiazid, dat 
în paza beiului de Karaman (și e vorba de 
Mehmed, un adversar hotărît al fostului sul- 
tan, acela care va conspira tot timpul, pînă în 
vremea lui lancu de Hunedoara), cu care voie- 
vodul a intrat în legătură mai de mult; în 
realizarea planului său, Mircea se bizuie şi pe 
beiul din nord, Izzedin Isfendijar din emiratul 
Candarogullari. Cronicarul Neşri, care broda 
cu oarecare fantezie pe fondul faptelor reale, 
a redat în acest fel miezul politic al desfăşură- 
rilor : „Și pentru că așa a vrut Allah, cînd 
Musa Çelebi stătea la Karaman şi petrecea, 


146 


ghiaurul din Țara Românească slăbind foarte 
mult din pricina acîngiilor de Rumelia şi ne- 
maiavînd nici o putere, beii lui s-au gîndit să 
trimită un om cu o scrisoare la Isfendijar şi să 
ceară de la el pe Musa Çelebi, pentru ca, lu- 
îndu-l şi aducîndu-l, să-i dea pe fiica'sa şi 
să-l facă [pe Musa] bei în Ţara Românească 
şi, în felul acesta, să scape de musulmani. Pu- 
nîndu-şi în gînd aceasta, el [Mircea] a trimis 
un om și o scrisoare [lui Musa]. Cînd solul a 
sosit la Isfendijar, acesta, la rîndul său, l-a 
trimis la Karamanoğlu. Venind la Karamanoğlu, 
solul s-a întilnit cu Musa Gelebi“ (în conti- 
nuare, arată cum a trecut Musa peste Marea 
Neagră, cum a fost primit de Mircea voievod 
și cum a ajuns apoi să pună stăpînire „pe 
toată Rumelia“). 

Într-adevăr, Musa ajunge în Țara Româ- 
nească spre sfîrşitul anului 1409, la Silistra, 
şi aici, sub oblăduirea lui Mircea cel Bătrîn, i 
se închină mulţi dintre feudalii turci din Ru- 
melia nemulțumiți de guvernarea lui Soliman 
(un petrecăreț, dacă luăm în considerare sur- 
sele turceşti şi bizantine). Tot aici, la Silistra, 
îşi adună Musa oastea proprie, căreia — în 
sprijin — i se alătură oșteni de-ai lui Mircea 
cel Bătrîn ; Chalcocondil preciza : „dar [Mir- 
cea] i-a dat şi armată“, luînd „şi de la daci 
armată destul de multă“ (condusă, afirmă cro- 
nicarul bizantin, de „Dan, domnul dacilor“ — 
poate de viitorul domn Dan II), adăugînd că în 
sprijinul lui Musa a venit și oastea lui Ștefan 
Lazarević (fapt explicabil: despotul sîrb era 
chiar unchiul dinspre mamă al lui Musa). La 

începutul anului 1410, oastea lui Musa şi trupe 
ale aliaţilor săi pornesc împotriva lui Soliman 
şi repurtează victoria de la lambol (sau Iam- 
boli, în centrul Bulgariei) de la 13 februarie 
1410. Îndată apoi, Musa intră în Adrianopol, 
unde este proclamat bei al Rumeliei în locul 
fratelui său Soliman. 

Din păcate, succesul de la Ilambol se arată 
trecător ; forţele lui Soliman nu fuseseră ni- 
micite, ci numai înfrînte temporar, iar în plus 
— a cîta oară! — împăratul Manuel II îi tri- 
mite ajutor aliatului său. Încurajat astfel, So- 
liman, se aruncă din nou în luptă, învingîndu-l 
pe Musa chiar în apropiere de Constantinopol, 
la Cosmedion (azi Eyub) în ziua de 15 iunie 
1410. Cei învinși se retrag; Ștefan Lazarević 
ajunge la Constantinopol (Chalcocondil afirmă 
chiar că el pactizase cu Manuel II şi Soliman : 
„Ştefan, aşadar, în toiul luptei, cum se înţe- 
lesese şi cu împăratul şi cu Musulman, au tre- 
cut de partea lor și au sosit în Bizanţ“), pe 
cînd Musa și ceilalți s-au îndreptat spre Adria- 
nopol, cu gîndul să cucerească puternica ce- 
tate, dar fără să reuşească, întrucît au fost 
iarăşi biruiţi (11 iulie 1410). 

Pretendentul turc se vede deci silit să caute 
adăpost la același voievod — la „stăpînitorul 
Valahiei, binecredinciosul şi preavestitul și ma- 
rele voievod Mircea“, cum arată cărturarul 
sirb Constantin Costenecki, care a descris toc- 
mai peripeţiile stăpînului său Ştefan Lazarević. 
„Musa — consemna la rîndul său Chalcocon- 
dil — ajungind în regiunea de la Dunăre şi 

întîlnindu-se cu Mircea (în text: Mirdano), 
domnul Daciei, care îi era prieten bun şi de 
mai înainte, se aţinea pe lingă Hem [Balcani], 
mutindu-se din loc în loc“. Numai spre sfir- 
şitul celei de a doua ierni de cînd începuse 
„acţiunea-Musa“, după ce tînărul pretendent 
a strîns o nouă oaste şi a primit desigur spri- 
jin de la Mircea cel Bătrîn, a avut loc un atac 
prin surprindere asupra Adrianopolului, oraşul 
fiind cucerit (17 februarie 1411), iar Soliman 
urmărit şi ucis în satul Dogenciler. Musa Çe- 
lebi a fost reînscăunat ca bei al Rumeliei 
(1411—1413), el însuşi fiind odinioară („pe vre- 
mea tatălui său, Ildirim-han“, cum auziseră 
tavgiii [micii dregători] din Rumelia) unul din 
„beii de acîngii“ (Orudj). Acest episod din stră- 
daniile lui Musa a fost redat laconic de Enveri : 
„Cînd anul a ajuns 813 [6 mai 1410—24 apri- 
lie 1411], Emirul Suleiman a plecat pe lumea 
cealaltă, / Iar Musa a fost emir timp de doi ani 
şi jumătate. / El nu s-a luptat cu ghiaurii“. 

Se încununa astfel una din importantele ini- 
ţiative politice şi militare ale lui Mircea cel 
Bătrin — unică în istoria sud-estului euro- 
pean : un sultan turc a fost aşezat pe tron cu 
sprijinul direct şi eficacă äl unui voievod ro- 
mån. Ce a determinat, în fond, această acţiune 
a lui Mircea cel Bătrîn ? Răspunsul este lim- 
pede : asigurarea liniştii la hotarul de sud al 
Ţării Românești şi — spera voievodul — în 
Peninsula Balcanică. Spusele cronicarului En- 
veri sună, dealtfel, ca o imputare adusă lui 
Musa : el nu s-a mai luptat cu ghiaurii... 

Planuri ascunse, pe seama ţă- 
rilor române. În toiul evenimentelor 
create prin apariţia pretendentului Musa, orîn- 
duit apoi ca sultan, Mircea cel Bătrîn va fi dat 
atenţie activizării planurilor regelui Sigis- 
mund, cu siguranță nemulțumit de cursul po- 
liticii urmate de voievodul român. În condi- 
tiile date, fireşte, regele Ungariei a trebuit 
deopotrivă să facă față unor dificultăți ivite 
în relaţiile sale cu Vladislav II Jagello (el îi 
sprijinise, în 1410, pe cavalerii teutoni împo- 
triva regelui polon), iar, pe de altă parte, s-a 
străduit şi a reușit să fie ales, tot în 1410, 
ca rege al Germaniei şi Boemiei, sporindu-i-se 
astfel răspunderile politice. În plus, regenera 
conflictul latent cu Veneţia (izbucnit în anul 
1411). Cu toate acestea, în planurile sale de 
perspectivă un loc important îl ocupau proble- 
mele Orientului — şi între acestea, aceea a 
Dunării de Jos, îndeosebi problema Chiliei, 
căci spre deosebire de Licostomo, baza navală 
din apropiere, așezarea portuară de pe braţul 
dunărean cu acelaşi nume era văzută de Si- 
gismund ca un punct principal de pe drumul 
de comerț oriental, pe care regele intenţiona 
să-l învioreze (acest drum se lega de Caffa 
genoveză). De la sine înţeles, astfel de planuri 
aveau un conținut nu numai economic, ci şi 
strategic-militar ; regele își afirma prin ele 
politica de expansiune şi de hegemonism în 
sud-estul Europei. Sigismund acţionase pe as- 
cuns. În ceea ce-l privește, Mircea cel Bătrîn 
era la curent cu ceea ce preconiza suveranul 
Ungariei în legătură cu Țara Românească şi 

cu domnul din fruntea ei, îndeosebi după 1409, 
cînd ultimul îl sprijinise pe Musa. 

Astfel, se cunoaşte o scrisoare a regelui (din 
păcate nedatată) adresată lui Șiibor, voievo- 
dul Transilvaniei. Era de fapt un răspuns, pa- 
re-se, la altă scrisoare prin care Știbor se 
scuza : se îmbolnăvise şi, ca atare, sugera re- 
gelui amînarea operaţiilor în legătură cu ocu- 
parea Chiliei ; Sigismund acceptă: îi laudă 
credinţa, îi urează înzdrăvenire grabnică şi 
decide să delibereze împreună, mai tirziu („et 
presertim circa occupacionem Kylie, vidimus et. 
în hoc tue fidelitatis laudamus industriam [...] 
Dum vero perfecte convalescentie sanitatis dono 
Dei restitutus fueris [...] tunc deliberamus cum 
maiori maturitate...“). Dacă acest interesant 
document nu datează cumva din anii 1409— 
1410 cînd Mircea cel Bătrîn se străduia să-l 
impună pe Musa, ci din 1411, cum propune 
S. Papacostea, oricum el ne dezvăluie existența 
unui proiect al regelui Sigismund de a-l ataca 
pe Mircea cel Bătrîn, printr-o acțiune manu 
militari asupra Chiliei dunărene, proiect aban- 
donat însă din pricina îmbolnăvirii lui Ştibor 
(probabil desemnat ca executant şi responsa- 
bil al operațiunii). Dar problema Chiliei, ca 
atare, nu a fost şi ea părăsită de rege. * 


* În toate cele de mai sus am avut desigur în 
vedere că, în vechime, nu se confundau — ca loca- 
lizare geografică — Chilia cu Licostomo, aşa cum se 
afirma în vechea noastră istoriografie, fapt care a 
determinat interpretări eronate asupra unor docu- 
mente și situaţii politico-militare de la slirşitul vea- 

Așa cum am afirmat mai sus, Mircea cel 
Bătriîn simţise că Sigismund urzeşte ceva îm- 
potriva lui, dovadă că a considerat încă o dată 
necesară legătura de alianță cu regele polon 
Vladislav II Jagello. Într-adevăr, la 17 mai 1411 
şi tot din Giurgiu, voievodul român expediază 
o nouă scrisoare lui Vladislav (peste o săptă- 
mînă, la 25 mai, acelaşi lucru îl va face şi 
Alexandru cel Bun, domnul Moldovei). Actul 
lui Mircea, păstrat în original, se aseamănă în 
conţinut cu acea ordinatio din anii 1390—1391, 
dar forma de exprimare este ceva mai decisă 
(chiar dură) în ceea ce îl priveşte pe Sigis- 
mund (care, repetăm, se aliase cu teutonii îm- 
potriva regelui polon, în 1410, şi îl duşmănea 
acum pe voievod) : „În cazul, însă, că acel rege 
al Ungariei s-ar ridica cu dușmănie împotriva 
amintitului domn Vladislav regele etc., atunci 
noi făgăduim, ka chiar promitem împreună cu 
neamul nostru (nostra cum gente) să punem 
capăt vitejește, cu dușmănie, regatului Unga- 
riei prin foc şi prin orice rău. Atunci cînd, 
însă, acelaşi rege al Ungariei etc., ar încerca 
cu dușmănie (hostiliter) să ne supună pe noi 
sau ţara noastră, atunci pomenitul domn Vla- 
dislav regele etc., va trebui şi va fi dator să 
ne ajute prin toată puterea şi mijloacele sus- 
amintite“ — în rest, față de alţi dușmani, aju- 
torul reciproc fiind lăsat pe seama liberului 
arbitru. De două ori, în acest act, voievodul se 


cului al XIV-lea și începutul celui următor. Lămuri- 
rile principale în această privinţă le datorăm lui 
Octavian Iliescu. 

referă şi la „înrudirea“ sa cu regele polon (res- 
pectiv : „dragostea de înrudire ne împinge să 
facem acest lucru“ şi „frăţia de înrudire (con- 
saguinitatis fraternitas), dragostea şi prietenia 
de veci ne-a constrîns şi ne va împinge să fa- 
cem mereu“); „dragoste de înrudire“ este o 
problemă nebuloasă, care se lămureşte poate 
prin originea soţiei lui Mircea cel Bătrîn, în- 
rudită probabil cu Ana de Cilly, a doua soție 
a regelui polon. Faţă de buna credinţă a voie- 
vodului român, trebuie să luăm act însă de 
duplicitatea ulterioară a lui Vladislav II Ja- 
gello. 

Într-adevăr, cum a stabilit P. P. Panaitescu, 
regele polon luase inițiativa reînnoirii alianței 
cu Mircea și anume încă în 1410, cînd se lupta 
cu cavalerii teutoni, sprijiniți de Sigismund, 
cum rezultă din scrisoarea trimisă din Jedli- 
nia, la 6 februarie 1410 („magnifico Myrcze 
woyewode Bessarabie, amico nostro sincere no- 
bis dilecto“), prin care gl arăta că rămîn va- 
labile celelalte acte de alianță încheiate an- 
terior între Polonia si Țara Românească. În- 
trucît conflictul cu teutonii se încheiase cu în- 
frîngerea acestora la Tannemberg sau Grün- 
wald (15 iulie 1410), dar s-a prelungit prin in- 
tervenția lui Ştibor în Galiția (unde el a fost 
însă înfrînt şi alungat apoi) — pacea cu teu- 
tonii s-a încheiat la Thorn (Torun), la 1 fe- 
bruarie 1411 ; abia în martie 1411 s-a încheiat 
şi armistițiul dintre Sigismund şi Vladislav, şi 
anume la Barthfa, prin negociatori trimişi de 
cei doi (de fapt, tratativele preliminare de aici 
s-au desfăşurat pînă în noiembrie 1411). 

Misiunea delegaţiilor trimise la Barthfa nu 
a fost tocmai uşoară, căci problemele în litigiu 
erau deosebit de spinoase, fiecare parte întim- 
pinînd rezistenţă de la cealaltă. Ba chiar, la 
un moment dat, negociatorul ungur a adresat 
o plingere direct regelui polon : trimisul aces- 
tuia din urmă, un anume Johann (poate nume 
codificat), şi-a modificat brusc atitudinea, căci 
nu a mai consimțit la „recuperarea“ Moldovei, 
pe care partea ungară o socotea în supunere 
(obediencia). Pînă la urmă, s-a ajuns la o plat- 
formă comună, supusă apoi parafării prin tra- 
tatul încheiat la Lublau (în Slovacia) în anul 
următor. Așadar, să reținem, tocmai în acest 
context de pregătire a împăcării între cei doi 
monarhi a trimis şi Mircea cel Bătrîn scrisoa- 
rea sa din Giurgiu adresată, evident în contra- 
timp, lui Vladislav II Jagello. Aparent, era un 
insucces al voievodului român. 

Așadar, tratatul de la Lublau (15 martie 
1412), la care a aderat exact peste o lună si 
Vitold (de aceea se păstrează în trei exemplare), 
consfințea pacea între Sigismund şi Vladislav 
şi încerca să pună bazele unei cooperări an- 
tiotomane. În acest sens, un loc principal prin- 
tre clauzele tratatului l-a avut problema Mol- 
covei : Alexandru cel Bun era considerat deo- 
potrivă vasal al regelui polon ca şi al regelui 
ungar, o rezolvare insolită în materie de ra- 
porturi feudale ; îndatoririle militare ale voie- 
vodului moldovean către regele ungar trebuiau 
să fie însă încuviințate de suzeranul polon. Alt- 
minteri, în cazul că Alexandru voievod ar fi 
refuzat să acorde sprijin militar, Moldova ar 


154 


fi urmat să fie împărţită în două sfere de stă- 
pînire, una aparţinînd Ungariei, alta Poloniei, 
linia de demarcaţie preconizată avind urmă- 
torul traseú : urma Carpaţii Bucovinei, Siretul, 
trecea apoi peste Prut și ajungea la Marea Nea- 
gră. În mod limpede, la stăruința regelui Si- 
sismund, craiul polon se văzuse silit la con- 
cesii : primul avea, în spiritul tratatului de 
la Lublau, posibilitatea reală de a fi stăpîn 
la est de Carpaţi şi la Dunărea de Jos. 

Unii istorici, analizînd conţinutul şi forma 
acestui tratat, consideră că menţionarea Chiliei 
între prevederile referitoare la Moldova ar in- 
dica faptul că aceasta era atunci în stăpîni- 
rea lui Alexandru cel Bun (cucerită — se zice — 
de la genovezi, prin 1410—1411). De fapt ni- 
mic nu îndreptățeşte o astfel de aserţiune 
(dealtfel, în tratat nu se arată explicit cine 
stăpînea Cetatea Albă și cine Chilia). Sigis- 
mund, cu pretenţii mai vechi asupra stăpîni- 
rii Moldovei, a găsit prilejul să arunce „în 
plasă“ şi Chilia, aflată lîngă hotarul de sud al 
Moldovei, cu scopul de a slăbi poziţia lui Mir- 
cea cel Bătrîn. Era, cum se zice azi, o pro- 
blemă-conexă, dar importantă (cum o dove- 
dește şi scrisoarea adresată anterior lui Ştibor). 
Numai că toate prevederile tratatului de la 
Lublau nu ţineau seama de personalitatea și 
puterea celor doi voievozi români vizaţi. Pînă 
la urmă prevederile tratatului de la Lublau nu 
au depășit stadiul intenţiilor de cotropire, ca 
să nu mai vorbim de proiectata ligă antioto- 
mană, nerealizată efectiv cîndva. Marele căr- 
turar ardelean Gheorghe Șincai comenta ast- 

fel în Cronica sa insuccesul tratatului : „vezi 
în ce îşi rumpea capetele şi Sigismund şi Vla- 
dislav, craii, ci nemica au isprăvit, pentru că 
Moldova atunci nu s-a dărăburiti (adică nu a 
fost împărţită...). Totuși, admite recent Ș. Pa- 
pacostea, efectul tratatului a fost resimţit în- 
dată în domeniul reglementării comerţului din- 
tre Transilvania şi Țara Românească. Desigur, 
îndată după tratativele de la Lublau, tocmai 
voievodul Ştibor este acela care reglementează 
diferendele negustorilor transilvăneni, între ei, 
pentru ca la 7 septembrie 1412 să dea privile- 
giul pentru braşoveni — precizînd el cuantu- 
mul vămilor —, document care va fi fost pro- 
babil înfățișat de cei interesaţi lui Mircea cel 
Bătriîn ; acesta, la rîndu-l său, emite privile- 
giile din 6 august şi 25 august 1413. Voievodul 
român nu a dat însă dovadă de slăbiciune cînd 
a consimţit la cele stipulate de Știbor (inclusiv 
la tarifele vamale, convertite după socoteala 
românească) ; el, Țara Românească, aveau in- 
terese majore în privința comerţului cu Tran- 
silvania şi, ca atare, dînd dovadă de un remar- 
cabil simţ politic, nu a găsit de cuviinţă să 
refuze cererile brașovenilor (prin reprezentanții 
lor, Felentin [Valentin], Martin şi Cruş). Căci 
atenţia voievodului era îndreptată atunci spre 
alt loc : la sud de Dunăre, protejatul său dis- 
păruse de pe scenă. 


Sfirşitul glorios al lui Mircea 
cel Bătrîn. După o guvernare de peste 
doi ani, Musa a fost atacat pe neașteptate de 
către trupe conduse de fratele său Mehmed 

Çelebi, care a primit ajutor militar de la ve- 
neţieni și de la Manuel II; înfruntarea mili- 
tară a avut loc la Ciamurlu, pe malul rîului 
Iskăr (5 iulie 1413), Musa fiind prins și ucis 
de Mehmed I (1413—1421). Era o lovitură pe 
care o primea și Mircea cel Bătrîn, căci el pier- 
dea odată cu Musa controlul politic asupra oto- 
manilor de la hotarul de sud al Țării Româ- 
neşti, iar totodată şi liniştea pentru care lup- 
tase în anii dinainte. Inevitabil, el se aştepta 
la o intervenţie armată din partea noului sul- 
tan Mehmed I. 

Aceasta era gata să se producă chiar în anul 
următor, cînd s-a ordonat o mare expediţie de 
jaf împotriva Țării Româneşti. Oastea lui Meh- 
med I a ajuns în faţa Giurgiului (sursele tur- 
ceşti vorbesc de „ridicarea“ cetăţii, „mare cît 
un munte“ (Sa'adeddin), de „repararea“ celor 
de la Isaccea şi Enisala (acelaşi), probabil fără 
să treacă fluviul, căci s-a convenit o împăcare 
între sultan şi voievod — ultimul, potrivit spu- 
selor lui Orudj, acceptînd plata tributului şi 
trimițindu-şi fiul la Poartă „în anul 817 al 
Hegirei [martie 1414—martie 1415]*. De fapt 
în derularea evenimentelor intervenise cu to- 
tul altceva : în 1414, o iniţiativă de pace por- 
nise de la Mehmed I și aceasta îl viza pe re- 
gele polon Vladislav II Jagello; acesta din 
urmă gira şi treburile Ungariei, căci Sigis- 
mund era ocupat atunci de debutul Conciliu- 
lui de la Constanţa (1414—1418), la care au 
participat şi românii. Căpătind adeziunea re- 
gelui Ungariei, Vladislav a acceptat demersul 
turcului (ambii regi se abăteau deci de la 

litera tratatului de la Lublau). Un sol polon, 
înrudit cu Jagellonul, se afla tot în 1414 la 
curtea lui Mircea cel Bătrîn, încă o dovadă că 
şi regele îl va fi silit pe Mircea să fie conci- 
liant şi să accepte pacea propusă de sultan. 

Aşa se face că, nu mai tîrziu de anul 1415, 
a avut loc împăcarea dintre Mehmed I şi Mir- 
cea cel Bătrîn. Este vorba, probabil, de aşa-nu- 
mita capitulație — „o înțelegere de bună voie, 
nu o închinare impusă prin învingere“, cum 
considera D. Onciul —, reînnoită apoi în vea- 
curile următoare. Sultanul s-a obligat, fără 
îndoială, să nu mai permită azapilor şi acîngii- 
lor să prade teritoriul Țării Româneşti, iar vo- 
ievodul s-a învoit să plătească preţul păcii sub 
forma unui tribut anual (nu există cifre si- 
gure, dar se admite că era vorba de o sumă în 
jur de 3000 de galbeni). În nici un caz nu era 
vorba de știrbirea hotarelor Ţării Românești ; 
ba, mai mult, evenimentele imediat următoare 
au arătat că Mircea cel Bătrin nu numai că 
nu s-a supus lui Mehmed I, dar s-a situat în 
continuare pe poziția de luptă activă împotriva 
pericolului otoman, valorificînd orice slăbi- 
ciune manifestată dincolo de Dunăre. 

Încă la începutul anului 1415 s-a ivit pe 
scena politică otomană şi un alt fiu al lui Ba- 
iazid — Mustafa Celebi, despre care se zvonea 
totuși că dispăruse în cursul luptei de la An- 
kara, fiind omorît (de aceea noului pretendent 
i s-a zis „Diizme“, adică Falsul). Noul preten- 
dent ceruse ajutor Veneţiei, împotriva lui Meh- 
med I, dar senatul a ezitat o vreme; în plină 
primăvară, Mustafa a venit la Mircea cel Bă- 

trîn, la Argeş: actul din 10 iunie 1415, prin 
care voievodul întărea ocinele  boiernașilor 
Vlad ş.a., exceptînd scutirea“de oastea cea mare, 
a fost dat — consemna diacul de cancelarie — 
„în vremea cînd a venit Mustafa Celapi“. Peste 
două luni, adică la 18 august 1415, se afla la 
Raguza că „doi bei ai împăratului turcilor 
[Mehmed I] au fugit de la el la fratele său Mus- 
tafa, care se află acum în Țara Românească, 
de unde a ieșit și a prădat ţinuturile Bulga- 
riei“. Cunoaștem numele unuia dintre fugarii 
de atunci: era Aydinoglu Cüneyd (Djuneid), 
sangeacbeiul cetăţii Nicopol și fost comandant 
al Smirnei, care, împreună cu alți demnitari 
turci, au trecut Dunărea şi s-au alăturat lui 
Mustafa. În astfel de împrejurări, se înţelege 
că Mircea cel Bătrîn nu putea să nu refuze 
plata tributului şi să nu ofere ajutor ermat lui 
Mustafa și partizanilor săi. 

Evenimentele se precipită abia în anul ur- 
mător, cînd intervine în dispută şi Veneţia. În 
martie 1416, un sol raguzan urma să se inte- 
reseze de starea oștilor lui Mustafa adunate 
la Dunăre, iar în aceeaşi vreme, solul vene- 
tian Delfino Venier a avut misiunea să meargă 
la Mehmed I și să-i ofere pacea. În caz con- 
trar se preconiza „să se informeze cu grijă, 
cum ar putea fi lovit pe apă şi pe uscat, şi 
primejduit sultanul și mai ales din partea Ka- 
ramanului, a lui Mustafa și a Valahului [Mir- 
cea cel Bătrîn] şi dacă e potrivit ca noi să 
trimitem soli tainici la dînşii, ca să-i îndemnăm 
să atace pe sultan“. La rîndul său, Mehmed în- 

suşi intenţiona să-i atace pe potrivnicii săi de 
la Dunăre, nădăjduind că va putea pătrunde cu 
flota sa (pe care tocmai şi-o formase) pe la 
gurile fluviului ; a fost împiedicat însă de ve- 
neţieni să facă așa ceva, aceştia decizindu-se 
să-l atace, pretextul — potrivit cronicarului 
Chalcocondil — fiind jafurile turceşti din „ţi- 
nutul venețienilor dinspre Marea Ionică, pe 
care-l pustia şi jefuia“. În conflictul iscat, flota 
venețiană, condusă de amiralul-doge Pietro 
Loredano, a nimicit-o pe cea turcească la Gal- 
lipoli (29 mai 1416), sultanul pierzînd acolo 27 
de vase. Pacea cu Veneţia se va încheia în iu- 
lie 1416, prin mijlocirea basileului Manuel II 
— evident în folosul Republicii Serenissime. 

Abia către toamnă pornesc de la Dunăre și 
oștile lui Mustafa, întărite cu contingente ro- 
mâneşti. Au loc acţiuni de pradă pînă în Bal- 
cani — cum se arată şi într-un alt raport ra- 
guzan, din 12 octombrie 1416, în care sînt 
amintiţi și „vreo cîțiva români de-ai voievodu- 
lui Mircea (et aliquibus Vlachis voivode Mir- 
ce)“. Dar sultanul Mehmed ripostează, trimi- 
țîndu-l împotriva lui Mustafa pe Murad (viito- 
rul Murad II), care a reuşit să destrame oas- 
tea pretendentului ; Mustafa a găsit însă scă- 
parea la Salonic, împreună cu răzvrătitul Cü- 
neyd-bei, predindu-se despotului Demetrios 
Lascaris (decembrie 1416). Ca şi în cazul lui 
Musa, încă un episod se consuma astfel, cu 
toată implicarea lui Mircea cel Bătrîn dar în 
defavoarea acestuia. Îl va urmări oare și pe 
Mircea cel Bătrîn răzbunarea sultanului Meh- 
med I? 

Răspunsul la această întrebare trebuie să 
țină seama mai întîi de faptul că, în scurtă 
vreme după aceste evenimente, Mircea cel Bă- 
trin a încetat din viață la Argeș. Într-o veche 
cronică sîrbească se arată : „Anul 6926 (1418) 
s-a pristăvit marele voievod al Ungrovlahiei, 
Io Mircea, ianuarie 31“, pe cînd însemnarea din 
Letopiseţul muntean (Cantacuzinesc) sună : „Şi 
au domnit Mircea vodă ani 29 şi au murit în 
domnie şi s-au îngropat la mănăstirea lui, la 
Coziia“. Pe tronul muntean a fost ales ca domn 
fiul lui Mircea, Mihail I (1418—1420). În noua 
situaţie ce s-a creat se ridică deci problema dacă 
sultanul Mehmed I a pornit expediția „de 
pedepsire“ a Țării Româneşti înainte de moar- 
tea voievodului şi dacă Mircea cel Bătrîn a 
închis ochii ca supus al turcilor. În răspunsul 
pe care îl vom formula trebuie să luăm în consi- 
derare şi alte fapte petrecute atunci, inclusiv 
stabilirea datei cînd a fost înfrînt conducăto- 
rul unei mișcări social-religioase din Imperiul 
otoman, aceea a şeicului Bedr-ed-Din. Căci, s-a 
afirmat potrivit surselor otomane, supunerea 
Țării Româneşti (și instalarea de garnizoane 
turcești în unele cetăți de pe malul stîng al 
Dunării) ar fi avut loc în același timp cu ni- 
micirea şeicului amintit, în ultimul an de dom- 
nie a voievodului Mircea cel Bătrîn, 

Într-adevăr, preluînd necritic tocmai infor- 
mațţiile izvoarelor de care am amintit, în isto- 
riografia noastră s-a crezut multă vreme că 
intervenţia sultanului Mehmed I împotriva lui 
Mircea cel Bătrîn a avut loc în anul 1417, cînd 

ar fi fost cucerite cetăţile Turnu și Giurgiu 
(viitoarele raiale), cam tot atunci fiind omorît 
şi Bedr-ed-Din. Studii şi analize asupra iz- 
voarelor, întreprinse recent, dovedesc însă o 
cu totul altă suită de evenimente și de conse- 
cinţe. Nu putem stărui aici asupra lor, dar vom 
prezenta concluziile ce se degajă din contri- 
buţiile documentate (datorate în ultima vreme 
cercetărilor întreprinse de Anca Ghiaţă și Vio- 
rica Pervain), care au validat, de precizat, ipo- 
teza mai veche a istoricului Ilie Minea, cel din- 
tîi care a presupus că intervenţia lui Mehmed I 
împotriva Ţării Românești a avut loc nu în 
1417, ci în anul 1419 (eventual 1420). 

Astfel, ca și tatăl său, Mehmed I a fost ne- 
voit să-i înfrunte în continuare pe rebelii din 
Asia Mică, ceea ce se întîmplă mai ales în pe- 
rioada 1417—1419, și tot acolo a izbucnit şi 
mișcarea bedr-ed-dinistă. Șeicul Bedr-ed-Din, 
din fruntea acesteia, era fiul cadiului din Si- 
mavna şi fusese odinioară în slujba lui Musa. 
Era un musulman „eretic“ în credinţă, cum 
spune Neşri (adică aparținea sectei șiite, spre 
deosebire de masa sunnită a musulmanilor). 
Sprijinit (din rațiuni politice, desigur) de emi- 
rii de Karaman și Kastamonu, Bedr-ed-Din a 
ajuns la Mircea cel Bătrîn: „a ales vilaietul 
Țării Românești, deoarece mai înainte, prin 
mijlocirea lui Musa Celebi, avusese prietenie 
cu domnul Țării Românești“ — scria Idris 
Bitlisi ; „a fugit în ţara lui Isfendijar (Kasta- 
monu) şi, prin Sinop, a trecut în Țara Româ- 
nească [...] Nefiindu-i însă cu putinţă să stea 

în ţinuturile ghiaure, el a venit cu învoirea 
domnului Țării Românești la Silistra. De acolo, 
trecînd prin ţinutul Hezargrad [Razgrad], s-a 
întărit în pădurea numită Deliorman“ — con- 
semna şi cronicarul Kara Celebi-Zade. De aici, 
din „marea de copaci“, cum afirmă și Neșri, a 
proclamat şeicul răzvrătirea împotriva lui Meh- 
med I — mai exact, potrivit aceluiaşi cronicar, 
„a trimis prin împrejurimi cîţiva sufii [derviși] 
nenorociţi care să spună : „De acum înainte ve- 
niţi la mine, mie mi s-a dat Padicahlicul; eu 
trebuie să fiu calif pe pămînt“. După opinia 
unor istorici, ca Mihail Guboglu şi Mehmed 
Mustafa, apogeul răscoalei şeicului în ţinutul 
pontic a avut loc în anii 1418—1419 — șeicul 
însuși întrind în legătură cu Mircea cel Bătrîn 
abia în ultimele luni ale domniei acestuia. Ex- 
pediţia de pedepsire din partea sultanului Meh- 
med I a avut loc deci după anul 1418 şi cu 
acest prilej a fost prins şeicul Bedr-ed-Din, în 
Deliorman, el fiind adus în fața sultanului care 
se afla la Serres și acolo a fost judecat, con- 
damnat şi executat (probabil la 4 noiembrie 
1420). Din cele de mai sus rezultă în mod lim- 
pede următoarele concluzii, care au, sperăm, şi 
darul să dea răspunsul cuvenit la întrebările 
formulate ceva mai sus : 

1. Ultimele acțiuni militare ale lui Mircea 
cel Bătrin au avut loc în afara teritoriului ro- 
mânesc (campania de la sud de Dunăre, din 
1416, în sprijinul lui Mustafa Çelebi). 

2. După alungarea pretendentului, sultanul 
Mehmed I nu a putut interveni imediat îm- 

potriva voievodului român, fiind reţinut de 
problemele Asiei Mici, unde se ivește mişcarea 
lui Bedr-ed-Din, strămutată apoi — oricum 
după anul 1417 — în apropierea Ţării Româ- 
neşti, în Deliorman (nord-estul Bulgariei). 


3. La moartea lui Mircea cel Bătrîn (31 ia- 
nuarie 1418), mișcarea șeicului răzvrătit era 
în plină desfășurare, iar pe parcursul anului 
1418 a crescut în amploare, ceea ce l-a deter- 
minat pe sultan să intervină pentru a o înă- 
buși. Expediția lui Mehmed I a pornit aşadar 
cel mai devreme în anul 1418 (mai probabil în 
anul 1419), cînd este prins şeicul Bedr-ed-Din : 
simultan, expediţia sultanului a fost îndreptată 
și împotriva Ţării Românești, respectiv a vo- 
ievodului Mihail I. 


4. Drept urmare, turcii reușesc să ocupe ce- 
tăţile Giurgiu şi Turnu de pe Dunăre (deve- 
nite mai tîrziu centre de raiale), voievodul Mi- 
hail I fiind silit probabil la plata tributului 
— fără a pierde însă Dobrogea, cum s-a crezut 
multă vreme ; într-adevăr, titlul voievodal (la 
18 martie 1419, de pildă) se referă în chip 
limpede la stăpînirea peste „toată Podunavia, 
încă și pînă la Marea cea Mare și stăpînitor al 
cetăţii Dirstorului“, tot astfel, exceptindu-se 
mențiunea despre stăpînirea Silistrei, sunînd 
şi titlul lui Radu II Prasnaglava (1 iunie 1421). 

Așadar, fapt istoric esenţial, Mircea cel Bă- 
trîn nu a murit ca supus (tributar) otomanilor 
şi nici o palmă din teritoriul stăpînit de el nu 
se afla cotropită de turci la data dispariţiei sale 

(31 ianuarie 1418). MARELE VOIEVOD ȘI 
DOMN, IO MIRCEA, DUPĂ O VIAŢĂ ÎN 
CARE A LUPTAT CU TOATE PUTERILE 
SALE PENTRU APĂRAREA LIBERTĂȚII 
ȚĂRII ROMÂNEȘTI, ÎȘI AFLA ASTFEL 
SFÎRȘITUL PE CARE L-A MERITAT : GLO- 
RIOS ŞI TOTODATĂ ÎNCURAJATOR PEN- 
TRU DESTINUL VIITOR AL NEAMULUI 
SĂU. 


MIRCEA CEL BĂTRÎN 
ÎN CONŞTIINŢA POSTERITĂȚII 


Continuator și înnoitor în gospodărirea Ţă- 
rii Românești, diplomat şi oştean călit în lup- 
tele pentru apărarea libertăţii acestei țări, Mir- 
cea cel Bătrîn s-a bucurat de un binemeritat 
prestigiu printre contemporani, impunîndu-se 
prin faptele sale atit prietenilor, cît și duşma- 
nilor. Dealtfel, ce poate fi mai grăitor decit 
însăşi spusa izvoarelor otomane de mai tirziu ? 
„Regele regilor din ţările creştine din vremea 
sa“, sau „principe între creștini cel mai viteaz 
și cel mai ager“ — cu această aură nepieritoare 
a fost văzută şi simțită personalitatea voievo- 
dului, astfel a rămas Mircea cel Bătrîn în con- 
știința posterităţii. 

În cinstirea lui s-au întrecut, într-adevăr, 
toate generaţiile de pe pămîntul românesc. Pa- 
gini înălțătoare i-au fost dedicate de cărturari 
și luptători pentru idealurile unităţii naționale 
şi ale independenţei. Cu cinci ani înainte de 
revoluţia pașoptistă, unul din viitorii mari băr- 
baţi de stat ai României moderne — Mihail 
Kogălniceanu — rostea în binecunoscutul Cu- 
vânt pentru deschiderea cursului de istorie na- 
țională în Academia Mihăileană (laşi, 24 no- 
iembrie 1843) : „Negreșit că istoria Spartei, a 

Atenei, a Romei are mai mult interes decit a 
noastră pentru tot străinul [...] Subt aceste pri- 
viri, eu singur mărturisesc interesul universal 
al istoriei grece şi romane ; dar în ce se atinge 
de curagiul individual, de îndrăsneala faptelor, 
de statornicia apărărei, de mărinimia şi băr- 
băţia Voevozilor noștri, carii, deşi pe un teatru 
strimt şi cu mici mijloace, au săviîrşit lucruri 
uriaşe în toate acestea, Domnilor mei, nu mă 
tem de a zice că istoria noastră n-ar fi mai jos 
decit istoria a ori şi cărui popor vechi sau nou. 
Lupta naţională a românilor, cari, mai trei 
veacuri, au apărat cu sabia creştinătatea îm- 
potriva tuturor puterilor islamismului, Domnia 
lui Alexandru cel Bun, şi a lui Mircea cel Bă- 
trîn, a căror nume resunau de la Marea Bal- 
tică pînă la Porţile Bizanţiei, strălucitele fapte a 
unui Ştefan cel Mare, [...] chipul măreț şi în- 
tocmai ca al lui Ahil, al lui Mihai Viteazul, 
singurul Voevod ce agiunse a uni părțile Da- 
ciei vechi şi a se putea intitula : «Mihail, cu 
mila lui Dumnezeu, Domn Valahiei, Moldaviei 
și Transilvaniei» [...] toate aceste figuri, toate 
aceste fapte, ar merita mirarea chiar a străi- 
nilor, cînd istoria noastră ar fi mai bine cu- 
noscută“. 

Mircea cel Bătrin a fost cîntat de poeţii ţării 
— în preajma mormintului său (Grigore Ale- 
xandrescu : Umbra lui Mircea. La Cozia), sau, 
ca în acea nestemată a liricii româneşti, pe 
falnicul cîmp de luptă de la Rovine, reînviin- 

du-se teribila încleştare prin pana măiastră a 
“lui Mihai Eminescu (Scrisoarea a III-a): 


„Risipite se-mprăștie a dușmanilor şiraguri, 
„Și gonind biruitoare, tot veneau a [ării steaguri, 


Ca potop ce prăpădește, ca o mare turburată — 
Peste-un ceas păginitatea e ca pleava vînturată. 


_Acea grindin-oțelită înspre Dunăre o mină, 
lar în urma lor se-ntinde falnic armia română“. 


Prinosul recunoștinței a izvorit din toate 
straturile sufletului românesc, căci Mircea cel 
Bătrîn a împodobit cu numele său localităţi şi 
licee de pe întinsul țării, iar monumente co- 
memorative se găsesc pretutindeni, şi mai ales 
acolo unde el a stăpinit aievea ; cel mai nou, 
la Tulcea, în preajma Mării celei Mari, este 
opera prestigiosului artist al poporului, sculp- 
torul Jon Jalea. 

În chip firesc, memoria fostului comandant de 
oști a dăinuit și dăinuie neștirbită în tradiţiile 
oştirii românești. Generaţii de marinari şi-au 
făcut ucenicia pe nava-școală a Marinei mili- 
tare româneşti — bricul „Mircea“. De aseme- 
nea, o unitate a armatei române a avut onoa- 
rea ca pe steagul ei de luptă să fie brodată cu 
fir de aur denumirea „Rovine“, care glorifică 
un moment mare din viața lui Mircea cel Bă- 
trîn. Înaintaşii acelei unități luptaseră cu eroism 
în Războiul de Independenţă de la 1877—1878, 
iar ulterior ea s-a acoperit de glorie în vesti- 
tele bătălii de pe Jiu (1916), de la Mărăşeşti 
(1917) şi împotriva cotropitorilor fascişti (23 
August 1944—12 mai 1945). 

Arătînd în repetate rînduri că istoria — prin 
însăşi natura ei — informează, făureşte omul 
nou şi îl educă în spiritul dragostei faţă de 
popor şi de pămîntul natal, preşedintele ţării, 
tovarăşul Nicolae Ceauşescu s-a referit, nu o 
dată, la marile figuri reprezentative care ja- 
lonează trecutul îndepărtat al poporului ro- 
mân. „Nu putem să nu evocăm, cu îndreptă- 
tită mîndrie, istoria eroică, de secole, a poporu- 
lui român, în decursul căreia a ars mereu vie 
flacăra luptei pentru libertate şi neatîrnare, 
pentru scuturarea jugului exploatării şi asu- 
pririi, pentru afirmarea deplină şi neîngrădită 
a geniului său creator, pentru asigurarea pro- 
gresului şi civilizației patriei noastre. S-au 
scris cu litere nepieritoare în cronica timpuri- 
lor marile bătălii desfășurate de masele popu- 
lare, sub conducerea lui Mircea cel Bătrîn, 
Ștefan cel Mare, Mihai Viteazul şi a altor le- 
gendare figuri de domnitori patrioţi, pentru 
păstrarea fiinţei naționale şi apărarea gliei stră- 
moşeşti“. 

Avem, într-adevăr, un trecut istoric cu care 
ne mîndrim şi pe care îl cinstim azi, cînd 
gîndim şi muncim pentru ziua de mîine. 

3 


olcia 


Oștean neînfricat şi strateg iscusit, Mircea cel 
Băreîn a luptat cu toate mijloacele de care 
dispunea pentru independenţa ţării sale. Ţelul 
întregi! lui domnii a fost să apere Ţara Ro- 


mânească, să asigure existența de-sine-stătă- 
toare a statului feudal pe care îl conducea. 
Mircea cel Bătrîn ocupă astfel un loc de seamă 
în galeria voievozilor care au consfințit pe 
cîmpul de luptă “libertatea pămîntului româ- 
nesc. 


